
vatikanskog koncila pisac izjavljuje da ne želi preteći sud Crkve 
kome se potpuno podvrgava. Riječi "ukazanja, čudesa, poruke?" i 


slično imaju ovdje vrijednost ljudskog svjedočenja. 


PREDGOVOR 


Poštovani brate i sestro u Isusu Kristu, 

Prije nego počmeš čitati ovu knjigu, želio bih ti svratiti pozor- 
nost na nekoliko činjenica, kao i na svrhu ove knjige. Ova knjiga 
je istinito svjedočanstvo jednog čovjeka koji je bio daleko od 
Boga, a to znači onda i obavezno blizu đavla. Đavao ga je mučio 
neizrecivim mukama, želeći ga strovaliti u pakao. No, dobri i 
milosrdni Bog je svrnuo pogled i na to svoje siromašno dijete i 
malo po malo vodeći ga iz đavolskog ropstva, doveo ga k sebi i 
svojim milostima čvrsto ga vezao uz sebe. Presveta Djevica Marija 
je postala njegovom zaštitnicom, njegovim vođom u vječnu 
domovinu, njegovom ljubavi, njegovom Majkom, a on je postao 
njezinim djetetom i svjedokom Božje ljubavi i Božjeg milosrđa. 
Ova knjiga je privatno svjedočenje i podlaže se potpuno sudu 
Crkve. Cilj ove knjige je da se čovjek zamisli nad tom strašnom 
opasnošću koja se zove đavao, da se razotkrije njegovo djelovanje 
i njegove zamke, kao i da se pokaže da mu se Božjom milošću 
možemo oduprijeti i uz Božju pomoć ga pobijediti. Mijo Bubnić 
je jedan od mnogih koji je prošao gorke muke, kako tjelesne, tako 
i duhovne, ali uz Božju pomoć koju mu je Gospodin pružio i stalno 
mu pruža, uspio je izaći iz njegova ropstva. Sada želi i drugoj braći 
poručiti kako zli duh djeluje i kako mu se treba uz Božju pomoć 
suprostaviti. Ta borba s đavlom nije ništa novoga, jer su i mnogi 
sveci imali teške borbe s đavlom. Da nabrojimo samo neke npr. 
Sv.župnik Arški, Sv. Đema Galgani, Sv. Antun Pustinjak, Sv. 
Benedikt, Sv. Franjo, Sv. Ivan i mnogi, mnogi drugi ugodnici Božji. 

Zato dragi brate i sestro čitaj ovu knjigu sa srcem i neka ti 
posluži da možeš opomene koje su u njoj promijeniti u svom 
životu, da se sakriješ u Presvete rane Isusa Krista i da si uz Božju 
pomoć zaslužiš vječno spasenje. 

Gabrijel 


Drago dijete Božje, primi lijepe pozdrave od mene bilo da sam 
na ovome ili na drugome svijetu. Samo dvije želje imam. Prva, da 
knjigu ovu pročitaš do kraja. Druga, da vjeruješ da su mi nakane 
iskrene i svete da ništa izmišljati neću, da ću istinu iznositi onako 
kako sam je i osjetio, spoznao, doživio i vidio. 

Sada sam uzeo Svetu krunicu u ruke i držim znak Isusova 
Križa, s njim ti dijete Božje potvrđujem istinitost ove knjige. Ako 
pak to nije dovoljna garancija da ću pisati istinu, onda zaista ja 
ništa većeg i svetijeg pod ovim suncem nemam. 

Pa ipak imajući u vidu da je u proteklom razdoblju komunizma 
u mnogima ubita vjera u Boga i da za njih neće biti dovoljna garan- 
cija da pišem istinu i moja prisega na Križ, ne preostaje mi drugo 
već zamoliti Boga da nam se smiluje i u pomoć s Duhom svojim 
Presvetim pritekne, da onaj tko čita ove retke osjeti da mi nije 
stalo ni do slave ni do časti, a ni do novca jer ga nisam nikada imao 
pa mi ne treba ni sada, već da mi je stalo do spasenja sve moje 
braće i sestara, od istoka sunčana do zapada, od sjevera do juga. 
Nedao Bog i Presveta Djevica Marija da se ikome više to zlo desi 
na ovome svijetu, (a kamoli na drugom) koje se desilo meni. 

Djetinjstva svoga ne bi ni spominjao ali neka moj život opisan 
u ovoj knjizi poteće kao rijeka od početka kako bi se imao točan 
uvid u sve detalje. 

Rodio sam se 1941. godine tu na samoj periferiji južno od 
Zagreba. Rat, glad, golota, bosota, bili su vjerni pratioci moji. 
Dvanaestero članova u jednoj sobi, od toga osmero djece. Četvero 
stričevih, četvero od mojih roditelja. Kruh se dijelio na male 
komadiće, inače je bio pod ključem. Mogli smo samo preko 
rešetaka gledati tvrde kukuruzne kruhove stare po deset dana. 
Onaj mali komadić što bi dopao majku moju ona nije pojela, već 
bi ga čuvala za iduće jutro da bi kada se probudimo i zatražimo 
kruha, imala čime utješiti plač djece. Oprostite, ne mogu više o 
tome. 


Još mi teže pada kad znam da i danas dok ovo pišem, a 1992. 
godina je, tolika djeca u Hrvatskom narodu nemaju kruha, jer im 
umjesto kruha jeftina, skupe granate padaju na glavu. 

Ova će knjiga biti putokaz u vječnost i onima što kruh u 
Hrvatsku iz čitavog svijeta šalju i onima koji granate bacaju... 
Putokaz jednima u nebo, drugima u pakao. Bog neka sudi i milos- 
tiv neka bude. 

Još ću se nakratko vratiti u djetinjstvo svoje da ukažem na 
jedan nedostatak roditelja. Naime, mi smo djeca morali moliti 
svaku večer, ali nikada roditelji nisu molili s nama niti smo ih vid- 
jeli da mole. To je strašan propust. Nas djecu bi znao obuzeti 
smijeh, oni bi nas zastrašivali pa i tukli, tako da je od te molitve 
bilo malo koristi. U takvom ozračju jedva smo čekali da malo 
porastemo pa da se više ne moramo moliti Bogu. 

Tu se sada otvara nova stranica moga života koja će me dovesti 
do ovozemaljskog pakla... Završio sam četiri razreda osnovne 
škole koja i nije bila škola jer sam kroz godinu dana imao i do 
osamdeset dana izostanka. Važnije je bilo da napasam stoku, nego 
da idem u školu. K tome sam bio kratkovidan i to mi je pomoglo 
da budem i od djece i od učitelja neshvaćen i odbačen. Zbog toga 
bi bježao iz škole, a i vjeronauk bi izostavljao. Napustio sam školu 
i vjeronauk definitivno. S dvanaest ili trinaest godina osjećao sam 
se dovoljno velik da mogu početi psovati i najstrašnije psovke. 
Bože moj oprosti mi. U crkvu nisam odlazio nikada kroz deset pa 
i više idućih godina. Molio nisam nikako niti se križao prije jela ili 
spavanja. Dakle, potpuno napuštanje Boga od moje strane, ali i 
Bog se prividno udaljio od mene. A kad se Bog udalji od nas, vrag 
će se sigurno približiti. To se i dogodilo jedne noći. 


Moj prvi susret s đavlima 


Imali smo malu, drvenu kućicu ispred koje je rasla stara šljiva. 
Na toj šljivi spavala je perad. Bilo je već kasno u noći kad ono 
perad se razleti po dvorištu kao da je netko želi pokupiti. Istrčao 
sam i obišao sve kutove dvorišta, ali nigdje nikoga. Vratio sam se 
i legao u krevet. Nije potrajalo kojih desetak minuta upadnem u 
nekakvo čudno stanje kao u polusan i neka strašna sila tako me 
stegla da malim prstom maknuti nisam mogao. Zatim sam osjetio 
snažan pritisak ruku s desne strane trbuha tako snažan da ni 
najjači muškarac tako nešto ne bi mogao učiniti. Iza toga glavu i 
noge savijalo je u klupko. Ja neznam koliko dugo je to stanje 
trajalo, ali meni se činilo da traje čitavu vječnost. Cvilio bi, Bože 
mi oprosti, kao prase dok se kolje, a to cviljenje nitko od ukućana 
nije mogao čuti. Tako bi bio lomljen i savijan dok ne bi pao u nes- 
vijest potpuno mrtav. Strašno, nevjerojatno. 

Te kobne noći slučaj se ponovio šest ili sedam puta. Idućega 
dana, ja u to vrijeme tvrdi bezbožnik, imao sam o čemu razmišljati. 
Vjerovao sam da ništa na ovome svijetu nema osim onoga što se 
može vidjeti ili opipati. Dakle, samo materijalni svijet postojao je 
za mene. Ali što je sada ovo? Zaključak je ipak ubrzo donesen. 
Postoji duhovni svijet. Sjetio sam se da je župnik, pok. Adolf 
Dušić, daj mu Bože mir presveti, govorio na vjeronauku o tri 
Božanske osobe: Ocu, Sinu i Duhu Svetomu. Učio bi nas da pos- 
toji i zao duh, davao. Zaključio sam da mene muči zao duh, jer 
Duh Božji je duh mira i ljubavi, Duh dobrote, i blagosti. Zaključio 
sam da postoje dvije siie na svijetu sila dobra i sila zla, a čovjek nije 
nikakva sila prema ovim silama, već zavisi kojoj sili se prikloni 
Spoznao sam da bi trebalo prionuti uz Boga ali kako, gdje ga naći, 
gdje ga upoznati, što činiti? Znao sam ga, kao što sam već 
spomenuo, samo najstrašnije vrijeđati i psovati. 

Stigla je i druga noć. Crna noć, duga noć. Opet padnem u neki 
deset postotni san kad ono opet pograbi me takva snaga da bi 
čovjek rekao da ni jedna kost u meni neće ostati čitava. Ne, 

neuveličavam jer mi to nije potrebno, već nemam riječi kojima bi 
mogao opisati to zlo. Opet cvilim padnem u nesvijest, mrtav. Pusti 
me, pogledam oko sebe nigdje ništa, a srce mi lupa samo što grudi 
ne probije. Iste noći bilo je takvih posjeta šest ili sedam, zavisno 
koliko bi puta dopustio da padnem u taj polusan. Najprije bih os- 
jetio da mi se koža ježi od neke neugodne prisutnosti pa ako bi se 
uspio trgnuti tada bi izbjegao zlo, a ako bi me uspjeli staviti u tu 
komu onda tisuće puta jao meni. Sve sam to ispričao majci. Ona je 
ispričala drugim ženama koje su je uputile da ja to zlo opsujem, tj. 
da počnem psovati kad me prestane daviti. Kada sam pak to 
učinio, strahotne patnje bi se silno umnožile. Život je postao 
nepodnošljiv. U danu treba raditi najteže seoske poslove, kositi 
ručnom kosom, cijele dane kopati, nikakvih tehničkih pomagala 
nismo imali, a i drugim imučnim ljudima morao sam raditi često 
samo za ono što pojedem. U danu nije bilo odmora, a u noći 
ovakve patnje. Prolazili su dani, mjeseci, pa i godine. Odem kod 
spomenutog svećenika da mu se potužim. Rekao mi je da se molim 
Bogu da idem na Misu i Ispovijed i dao mi medaljicu Majke Božje. 
Medaljicu sam stavio oko vrata i začudo odspavao prvu noć, u 
miru kao mrtav. Tako zaredam još dvije noći. Tu smo, kažem sam 
sebi. Zaista mora da postoji Bog. Kad četrvta noć opet isto i dalje 
sve isto. Odem kod neke vračare u selo, ona učini svoje, kad ono 
dvije noći potpuni mir. Šta je pak sad? Zar i ona može pomoći? 
Zatim opet po starom. Bila je to vješta igra zla duha sada to vidim. 
Htio me odvući da ne tražim Boga. To bi mu i uspjelo da Bog nije, 
milosrdni dobri Otac. 


Sada Bog stupa u akciju 


Dovoljno je da se čovjek zainteresira i da počne tražiti Boga. 
Dobri Bog krene u susret svom djetetu kroz tzv. Bogojavljanje. 
Mada još nisam prihvatio savjete svećenika da idem na nedjeljnu 
Svetu misu ipak sam kroz razmišljanja bio sve bliži Bogu. Na to su 
me tjerale te strašne muke svake noći. Sotona je pod svaku cijenu 
htio uništiti, ne samo tijelo već i dušu. Zaista sam postao kao lopta 
između stolnotenisača. Bog je dopuštao da me đavao udara svom 
snagom jer je znao da je to jedini put koji će me dovesti njemu tj. 
Bogu. Prije svega trebalo je napustiti psovku. I evo što čini Bog? 
Daje mi da na očigled prisutnih osjetim kako me čuva Očinska 
desnica sveta. Bilo je to u vrijeme dok je svaka kuća u selu trebala 
dovesti nekoliko kubnih metara šljunka na cestu. Odem i ja da se 
riješim toga zaduženja. Postavim kola na prilično visoku obalu 
iznad sebe. Rupa je bila duboka tako da bi vrh zaprežnih kola bio 
metar i pol iznad glave. Kada sam kola napunio napravim dva tri 
koraka u nazad da vidim mogu li još gdje koju lopatu ubaciti. U taj 
se čas odlomi obala, a kola i konji udare na ono mjesto gdje sam 
prije koju sekundu stajao. Ljudi su potrčali misleći da sam mrtav. 
Bogu hvala ostao sam netaknutu. Taj me je slučaj još više poticao 
na razmišljanje o Bogu, ali i dalje ostajem kamena srca. 

Druga smrtonosna neprilika desila se ovako: Vozio sam sa 
konjima repu. Bili su konji mladi i vrlo poletni. Kada su kola 
udarila u jarak prva stranica ispade i ja se nađem pod zadnjim 
nogama uplašenih konja. Sve je to trajalo par sekundi. Tko imalo 
poznaje konjsku spregu bit će mu jasno koje su šanse bile da se os- 
tane živ i zdrav, Gotovo nikakve. Dospio sam pod kola i kao klup- 
ko valjao sam se neznajući objasniti daljnji tok događaja. Kad sam 
došao malo k svijesti vidio sam da su konji udarili u susjedovu 
kuću, s rudom probili zid kupaonice i zaustavili se. Na kolima je 
ostalo par repa. Na meni ni najmnaje ogrebotine. Bilo je to drugo 
Bogojavljanje. No ja se i dalje ne mijenjam. Pa ipak i taj događaj 

tjera me da priznam sam sebi da me neka viša sila čuva i prati, 
nasuprot one koja mi svake noći steže tijelo kao stegač. 

Treći, i odlučujući događaj dogodio se ovako: Trebalo je na 
pašu. Na dvorištu posvađam se s konjem i u psovci, te sa škrgutom 
zubi uzjašem i pojurim cestom. Kako je trebalo skrenuti s ceste 
konju se noge na šljunku podmaknu i padne u provaliju. Nije to 
bila duboka provalija ali dovoljno da se nekoliko puta skotrlja 
konj preko mene i ja preko konja. Tu sam bio zaista manji i 
nemoćniji od mrava. Čas sam bio konju među nogama čas bi se 
njegovo snažno tijelo valjalo preko mene. Susjedi koji su to vidjeli 
u kriku su govorili: "Mijo je sad mrtav“. Što mi je prvo bilo čega se 
sjećam, to je da sam strašno opsovao. Zatim ustanem, pogledam 
po rukama sve je u redu. Tražim po čitavom tijelu ima li kakvih 
oštećenja. Nema. Potpuno sam zdrav... A onda briznem u gorki 
plač. Bile su to suze kao živa žeravica, suze pokajnice. U tom plaču 
izrekao sam sam sebi najružnije riječi koje je ikad itko izrekao 
sebi. Vidiš li ti đubre kako te Bog čuva a ti ga psuješ i grdiš. nećeš 
više đubre pokvareno nikada, sve ako ti ruka ili noga otkinuta 
bude, opsovati imena Božjeg... Ne mogu ovdje zapisati koje sam 
ružne još upotrijebio riječi. No, odluka je pala. Bog postoji i treba 
poslušati svećenika. Idem u nedjelju na misu. Dođe nedjelja pitaju 
me roditelji kuda se spremaš Mijo. "Idem na misu", odgovorim. Ma 
hajde ti pusti krave na pašu, kakva misa. Ne, ne, nećete me zaus- 
taviti. 

U međuvremenu svećenik Dušić je umro, a na župu je došao 
velečasni Alojzije Švaljek. Bio je to svećenik koji je na mene te 
nedjelje ostavio dubok dojam Božje biti i prisutnosti. Služio je 
Svetu misu s toliko ozbiljnosti, iskrenosti da zaista nije bilo 
dvoumljenja da li i dalje ići na Svetu misu. Eto sada je jasno kako 
je došlo do mog obraćenja. 

Postajem novi čovjek, nove me prate misli, novi su mi pogledi 
na svijet. Razmišljam samo o Bogu. Bilo je dosta noći kada oka 
sklopio nisam. Kako bi u večer legao u krevet i počeo sam sebi pos - 
tavljati pitanje o životu, o smrti, o Bogu, o đavlu i bezbroj drugih 
pitanja, tako bi se u jutro dizao kao pijan od umora u traženju 
odgovora na sve to. 

No kako sam na početku spomenuo čim Boga u misli svoje 
staviš on se sam poput zore otkriva. Pa ako i ti dijete Božje nemaš 

vjere ili je još slaba, razmišljaj o Bogu da i tebe takva ista svijetlost, 
takva zora ljubavi Božje obasja. Još ću ti dijete Božje puno 
govoriti o sotoni i Bogu. Treba upoznati i jednoga i drugoga kako 
bismo se mogli odlučiti kojeg od njih uzeti za svoga gospodara. 
Bog naime voli da o njemu mislimo, govorimo i pišemo, naravno 
iz ljubavi prema njemu. Sotona pak ne voli da ga itko spominje, 
želi ostati u potpunoj anonimnosti jer tko god bi upoznao njegovo 
ruglo života, svatko bi mu okrenuo leđa i zavapio divoti Oca 
nebeskoga — Kristu. No, prije nego što počnem dalje razlagati o 
sotoni samo da kažem: "Kada bi ljudi znali kako je teško biti pod 
njegovom vlašću na ovome, a kamoli na drugom svijetu, pa makar 
razderali ruke do lakata i noge do koljena, žudili bi za Isusom. Eto 
samo jedan mali osvrt a sada ćemo u ime Božje krenuti dalje 
redoslijedom... 

Mogu sigurno reći da sada stupa u akciju druga Božanska 
osoba Krist Gospodin. On mi daje pečat vjere na ovaj način. 
Naime, treba me već sada gledati kao mladića u osamnaestoj ili 
devetnaestoj godini, koji ide redovito na Svetu misu i moli Oče naš 
svaki dan. Taj Krist uprisutnjuje se i objavljuje najočitije u času 
kada vragovi dođu da lome moje tijelo. Kada bi me stavili u taj 
polusan i kada bi počeo jaukati, kao da me netko kolje sa stotinu 
noževa, došlo bi mi da zazovem Isuse, Isuse, Majčice! Tada bi me 
morali u isti čas pustiti. Sada me nitko više na ovome svijetu ne bi 
mogao otrgnuti od Isusa i Marije pa ni po cijenu života. A kamoli 
da me netko uvjeri da Boga nema. Uvidio sam da je zaista Krist 
moj Spasitelj koji me jedini može osloboditi iz panda sotonskih. 
Počeo sam shvaćati da je zaista sve istina što god Sveta majka 
Crkva naučava. I krenulo je. S jedne strane Bog sve više zauzima 
mjesta u mome životu. S druge strane đavli pojačavaju mučenja. 
Bolje rečeno mijenjaju načine mučenja. Ja znam da je to ljudima 
teško razumjeti i vjerovati. No nisam ja jedini imao to zlo. I ne bi 
se nikada upuštao u opisivanje tih događaja da u njima nema nekih 
posebnosti u odnosu na druge slične patnike kroz povijest. 
Pokušat ću opisati neke susrete s njima. 

Znao bih doći mrtvo umoran od teških fizičkih poslova. Radio 
sam dvije godine na ručnom utovaru kamiona u šljunčari. Zatim 
dvije godine utovar kamiona s građevnim materijalom, plus po- 
ljoprivredne radove u slobodnom vremenu. Legnem tako u krevet 
i još ne sklopim pravo oči kada bi neka sila, koju bi mogao 

usporediti s lokomotivom koja juri 150 km/sat, udari u mene. 
Skočim, pogledam oko sebe, nigdje ništa. Zovnem majku i rečem 
joj neka svijetlo gori i neka gleda u mene. Čim primijeti da se 
mičem ili bilo kakve promjene neka me brzo budi. Jadna je majka 
pazila i čuvala me kao mrtvaca ne bi li koji sat odspavao. Ma kakvi. 
Ti noćni lupeži dođoše, ukočiše me kao da sam duboko u beton 
zabetoniran a onda za vrat, davili me i savijali kao mokru krpu. 
Eto, pokušavam se služiti takvim prispodobama mada nisu dos- 
tatne da potpuno prikažem to čudo zla. Mislim da je od svih vrsta 
mučenja bilo najgore kada bi me vukli po sobi za spolne organe. 
Tada bi padao u duboku nesvijest, nesvijest do smrti. Trajalo je to 
oko dvadeset godina. I kada pomnožite dvadeset godina sa 5—6 
mučenja na noć dobiva se strašna brojka, mada u zadnjim 
godinama toga razdoblja ljubljeni Gospodin Isus Krist i njegova 
preslatka Majka znatno umanjuju broj i trajanje mučenja, sve do 
potpunog nestanka o kome će kasnije biti riječi. Oni, tj. đavli često 
bi dolazili vidljivo. Iz početka ne, ali nakon par godina viđam ih. 
Utonem u taj polusan i evo dolaze nakaze. Nekada se prikazuju 
kao velike ogromne zvijeri. Nosorozi veliki poput jednokatne 
kuće. Istina takvi su se ukazali malo puta. Dolaze na jata i tuku se. 
Koji je to prasak, lomljava, strava. Mene tada ne diraju. Nekada 
dođu kao volovi sa strašnim rogovima, metar dugačkima. Nekada 
kao psi ili svinje, ali sve to nije ni izdaleka kao ove prave životinje 
već slično njima ali ružno, strašno ružno, što mi otkriva da mogu 
uzeti na sebe tijelo kakvo hoće. No, ipak najčešće bi dolazili kao 
ljudi. Već prema tome kakvu ulogu misle odigrati. Javljaju se mali 
brkati u kožnim jaknama, zatim visoki oko tri do četiri metra, 
ravni kao svijeća, obučeni u vojnička odijela. Uzimali su lik ljudi 
od kojih sam neke poznavao iz ovozemaljskog života. Za života 
nikada se nisu ispovijedali i živjeli su strašno griješan život. Ja sve 
te događaje ni izdaleka neću moći opisati ali koliko ću moći, trudit 
ću se. I to samo iz razloga da prionete Kristu Raspetome i u 
Uskrslome. Da nećete moći reći "nismo znali“. 

Navest ću jedan među novijim slučajevima pa ću se onda još 
vratiti u ranije razdoblje. Naime ja i sađa imam s njima problema 
osobito kada molim za bolesnike ili druge nakane, ali o tome ću 
kasnije reći kada vremenski dođem u te godine života. 

Spomenut ću ovaj slučaj da vidite koju ulogu imaju đavli u tom 
ratu kojeg su mi najavili. Dobro pazite. Uoči dana borca 1988. 

godine gorke sam suze prolijevao pozivajući narod na obraćenja u 
svojim propovijedima po hodočašćima i Crkvama. Ovako su mi 
objavili rat. Spomenute noći bio sam uznesen (kako, neznam) 
ispred općinske zgrade u Remetincu, Novom Zagrebu, na glavnoj 
cesti. Priđe mi u tom snoviđenju đavao u obliku čovjeka, oko glave 
mu kruna od vatre iz koje izlazi strahota, neznam to opisati. Kaže 
mi gdje bi ja mogao nabaviti noževe. Zatim mi reče znam ja tebe, 
ti si Mijo Bubnić, ideš li još u Međugorje? Idem, rekoh mu. A 
desno u jami uz prugu vježbale su čete đavolske. Takve komande 
kako mi pričaju stariji, ni Hitler nije imao. Neopisivo. Zaključak 
neka donese svaki čitalac za sebe. Znao sam bit će pokolja, ali tko 
će mene neuka čovjeka slušati. Tko bi mi samo ime bezvrijednom 
spomenuo. No, dobro. Pođimo vremenski malo unazad. 

Sotona mi neda sklopiti brak 


Kako zbog velike kratkovidnosti nisam bio uzet u vojsku, 
odlučio sam da što prije sklopim brak. Već u osamnaestoj godini 
kupim bicikl da ga poklonim zaručnici. Od svega toga ništa. 
Umiješa se đavao preko svojih službenika, okleveću me i 
propadne sve. Vjerovao sam da ću u braku moći predati se više 
Bogu. Da će me bračna čistoća života više čuvati od đavolskih 
mučenja. I tako sam po mnogim mjestima upoznavao djevojke sve 
do trideset i treće godine. Žarko sam žudio da imam svoju bračnu 
suputnicu, svoju dječicu. Vjerovao sam da će se u mom domu čuti 
samo smijeh, molitva i pjesma. Jednom sam zapisao ovo: "Moj 
brak bit će predivan buket ruža darovan od Boga kojeg ću svesrdno 
zalijevati milostima Božjim". 

Kada smo već kod toga samo da potaknem djecu Božju na ovu 
istinu. Ako brak ne ispunjavate ljubavlju Božjom brzo će vam se 
pretvoriti u smetište i to pakleno smetište i ne samo za vas već i za 
vaša pokoljenja. No, nedaj Bože to. To vam govorim nakon 
dvadeset godina moga bračnog života. Spasonosno je da mladi 
ljudi znaju da uistinu postoji zao duh koji mrzi čistoću, mir, sreću 
i ljubav. Kušao je Isusa u pustinji i to više puta. Kaže Sveto 
Evanđelje. Udalji se od njega do druge prilike. Koliko god poz- 
najem toga oca laži uvijek se iznova čudim kada upoznam neki 
novi način njegovog zlog djelovanja. Pa tko je razorio tolike 
bračne sreće, tolike zaređene posvećene duše? Treba znati da ima 
moć, ako Bogu nismo predani, vladati mislima i osjećajima našim. 
Može se nabaciti sumnjom na čistoću našeg bračnog suputnika. 
Može izroditi ljubomoru i s njom razoriti brak. Može proizvesti 
ogavnost prema bračnom drugu. Zatim često jednog bračnog 
druga učini potpuno hladnim za bračne odnose, a drugog učini 
živim luđakom tjelesnih uživanja, pa da vidite pakla u kući. Jed- 
nom riječju sve zlo što postoji od zlog duha je. I ako niste znali 
kako god ljudi slušaju i slijede njega, sotonu, i ako umru bez božjih 
Sakramenata i odu u pakao, onda i tamo trpe strašne muke u 

onom u čemu su griješili, postanu u paklu majstori svog 
ovozemaljskog zanata. To znači ako si bludom zaslužio pakao po- 
staješ zao duh koji i dalje potiče ljude na takvu vrstu grijeha. I kada 
zao duh dobije naređenje od svog poglavara da ovlada nekim čov- 
jekom a ne može zato jer je taj čovjek toga dana molio Boga da ga 
Čuva, onda taj zao duh biva strašno mučen. Gledao sam u svojim 
viđenjima kako se tuku, kako se deru, jer nisu uspjeli izvršiti 
zadatak. Isto je tako i s drugim smrtnim griješnicima koji zasluže 
akao. 

ć Da zaključim ovo malo razmišljanje savjetom. Savjetujem 
mladima da žive čistoću prije bračnog života. Redovito Sveta misa, 
molitva krunice, ispovijed najkasnije svaka dva mjeseca. A kada 
stupe u brak svaku večer izmoliti zajedno koje im srce želi molitve. 
Ne dopustiti ni malo sumnji u bračnog druga. A što god ne bi 
štimalo u braku zazivati Majku presvetu Mariju da kod dragog 
Isusa intervenira. Tada će vaša ljubav biti jednako ljupka, nježna, 
ugodna nakon trideset i više godina, kao što je bila onog prvog 
dana kada ste se vjenčali. Vaša ljubav neće biti pakleno smetište 
već autocesta koja će vas dovesti u kuću Oca nebeskoga. 

A sada da se vratim i završim što sam htio reći ovim podnas- 
lovom. Sotona mi nije dao sklopiti brak. Da nisam sve predao u 
ruke Presvete Djevice Marije nikada se ne bi bio oženio. Sotona je 
vjerovao da ću pasti u očaj, predati se alkoholu, lijenosti i pok- 
varenosti. Ali otac laži lagao je sebi. Kada su mi bile 33 godine više 
zaista nisam znao što učiniti, da zadobijem bračnu suputnicu. 
Izgledalo mi je to nedostižno. 

Jednoga dana dadem oglas u "Glas Koncila". Tražim čestitu 
djevojku za brak. Bogu hvala zauvijek, javi se Hercegovka od 
Stoca. Spakujem se i krenem na put da je vidim. Prvi puta u životu 
sam je vidio i rekao: Tražim ženu koja će mi pomoći ljubiti Krista 
i njegovu Majku, hoćeš li ti ta biti? Ona reče: "Hoću". Uzmem 
njenog oca istoga dana, vratim se u Zagreb, izvadim papire od žup- 
nika pok. Augustina Korpara koji je dao i potvrdu da sam redovito 
na misi. Sljedeći dan vraćam se u Hercegovinu i drugoga dana se 
vjenčam u crkvi i u Mjesnom uredu. Tako je za tri dana bio 
ostvaren moj san. Kada čovjek Majku Božju uzme za pomoćnicu 
onda problema nema. Javno to iznosim Bogu hvala, sretan sam a i 
cijela moja obitelj. 

Sotona gubi, ali od borbe ne odustaje 


Prije nego što uđem u dane života koje sam proveo u braku, 
vratio bih se još na neke pojedinosti iz prijašnjih godina. 
Zanimljivo je da su mi se neke stvari prikazivale. Još i sada mi se 
prikazuju. Tb su bile najave što će se dogoditi. Pored ovoga što sam 
opisao o đavlu koji mi se ukazao za Dan borca i pitao me za 
noževe, iznijet ću jedan drugi slučaj. 

Dođoše jednoga dana vragovi utjelovljeni u ružne nakaze 
ljudske i zapovijede da iziđem na dvorište. Kao i uvijek držao sam 
krunicu u ruci. (Bit će o krunici puno riječi još, pa će vam biti sve 
jasnije.) Jedan od njih mi zapovijedi da bacim Krunicu i uperi 
pištolj u mene. Ja sam Krunicu poljubio i bacio na zemlju. Pištolj 
je opalio i pao sam mrtav. Čujem da tako i naši gardisti rade. Da 
bacaju Krunicu kada se boje da će biti zarobljeni. Pitat ćete što ima 
zajedničkog — bacanje Krunice od gardista u ratu i tebe u polus- 
nu. Ima, jer mi se ta ratna situacija davno prije prikazivala kao 
Božja objava. A objave se ne primaju da bi se netko hvalio njima 
ili iz bilo kojih razloga, već iz razloga da se pouči ljude i da se moli. 
Kome će se više dati od Boga od toga će se više i tražiti, kaže Sveto 
pismo. Svi mali i veliki mistici trebaju toga biti duboko svijesni. 

Zatim jedan drugi slučaj. 

Prije par dana izbijanja rata u Sloveniji prikaže mi se strašno 
čudovište u zemlji Slovenskoj. Bilo je nalik na čovjeka ali čovjek 
nije bio jer je bio tako veliki da mu je glava oblake doticala. Kada 
znamo šta je ta vojska učinila u Hrvatskoj i Bosni i Hercegovini, 
onda je to i bila ta zvijer do neba visoka. Zatim znali bi doći 
vragovi i jednostavno u punom naletu zabiti mi nož u trbuh. Pa 
zamislite koji su to bili šokovi u tom polusnu. Pa nisu li to bile ob- 
jave da će to tako oni činiti sa ljudima u ratu. Bez obzira na kojoj 
strani ti ljudi bili. Jer, ako i branimo svoju domovinu moramo biti 
ljudi, a ne vragovi. Pa ako čovjeka treba ubiti u obrani, ne smije ga 
se masakrirati. To rade samo đavlom ispunjeni ljudi. To govorim 
zato da se takvi što prije pokaju, ispovijede i pričeste i da kroz 

Čitav život oplakuju grijehe svoje, tj. da od Savla postanu Pavli. 
Ako to ne učine, ja, jedan među mnogom braćom kojoj je bilo 
dano upoznati vraga, kažem tim koljačima onako kako su cvilili 
oni ljudi pod njihovim nožem, tako će ti koljači cviliti u paklu kroz 
svu vječnost... Dakle, obratite se. Inače bilo bi bolje milijarde puta 
da se rodili niste. Ja dijete Božje, kako rekoh na početku, ne pišem 
ovu knjigu ni za pare ni za slavu, a niti za svete duše. Mada će i one 
u njoj nači plodnog tla za rast duša, već je pišem za najokorjelija 
srca. Pišem je za psovače, bludnike, raskolnike, bezbožnike i sve 
opasnike koji gaze zapovijedi Božje. Htio bih da znaju što ih čeka 
ako se ne obrate. Već sam to rekao i tisuću bih puta ponovio kada 
bi znali kako je teško biti u prisutnosti vraga, razderali bi ruke i 
noge vapeći Gospodinu. 

Sjećam se jednoga viđenja koji mjesec prije rata. Stajao sam 
na izlazu podzemlja naoružan snagom Gospodnjom, a iz pod- 
zemlja vragovi izlaze da naude zemlji i stanovnicima. Ja ih nisam 
pustio da izađu. Tako su se silno derali kao volovi. U toj rupi, 
Njihov komandant ih je gonio, a vani prikazivanje Svete misne 
žrtve, prikazivanje Presvete Krvi i rana Kristovih. Nisu im dali da 
djeluju. Reći ćete pa kako je onda došlo do ratnih strahota? Zato 
jer su to bili odlučujući trenuci Međugorskog vremena. Tko može 
neka razumije. Za ostalo valjalo bi pitati psovače, abortirače, 
kradljivce i ostale gazi-zakone, one kojima milijarde puta 
ponavljam — obratite se Bogu svome. Njemu ne možemo nauditi 
već sebi. Doći će suditi žive i mrtve, vjerovali vi ili ne. Stvari se ne 
mijenjaju. Vidjet će ga i oni što su ga proboli na Kalvariji. | oni: 
učinili". Ako ste ih klali mene ste klali, ako ste ih ljubili, mene ste 
ljubili. Obratite se, spasite se, još nije kasno. Krist je oprostio raz- 
bojniku na križu. Zamolite da i vama oprosti. 

Kada već pričamo o ratnim objavama, evo još jedne od 
mnogih. Bilo je najvrućije predratno vrijeme. Molio sam u 
Zagrebačkoj katedrali za Miloševića, Jovića i ostalu elitu onoga 
doba. Poznavajući te strašne paklene muke, žudio sam svim svojim 
bićem da do rata ne ak jer sam znao da će rat mnogoj braći u 
Kristu donijeti pakao. Što koristi čovjeku da čitav svijet zadobije, 
ako dušu izgubi. Baš ništa. Toga petka o kruhu i vodi vapio sam 
kako rekoh u suzama i molio Isusa podno Križa u Katedrali 
Rekoh mu: "Učitelju ljubljeni mukom Tvojom i Križem Tvojim 

Presvetim Te molim, nedaj nikome u pakao". O ti što stojiš pod 
Križem Sina svoga Preljubljena: Majko nedaj nikome u pakao. 
Molitva i suze tekle su zajedno. Kad li u noći gledam kako klečim 
na istom mjestu u istoj Katedrali. Pazite što kažem, gledam sebe, 
kao da je duša izašla iz tijela i sad s udaljenosti par metara gleda 
tijelo. U tom času dolazi đavao u obliku ljudske rugobe, ispruži 
dlan i udari me u sljepoočicu. Strašno me zaboljelo. Trgnem se i 
kažem, Isuse ako je to Tvoja volja onda neka bude tako, ako pak 
nije onda izvrši kaznu nad njima. Kada bi tako znao reći, nakon 
ponovnog pada u san, dolazili bi ti noćni lupeži jedan po jedan, a 
ja bi ih udarao silnom snagom. Nabacivao bih se s njima kao sa 
malom djecom. Nikakve snage otpora nisu davali. Dešavalo se to 
puno puta. Nekada bi cijelu noć ostao s njima u borbama. Oni bi 
me gađali kamenjem, zaplitali u bodljikavu žicu. Sjećam se, jednoj 
sam bolesnici dao sliku Majke Božje, jer spomenuta nije znala 
čitati pa je na taj način iskazivala ljubav prema Bogu što bi često 
ljubila tu sliku. T& noći su mi đavli zapleli u bodljikavu žicu ruke i 
njome me svega izboli. Koju sam ja pouku iz toga izvukao, a vi je 
izvucite. Mnogi mudraci u svijetu tvrde da svete slike nemaju 
nikakvu važnost ni moć. Što se tiče moći svetih slika evo i ove 
potvrde. U jednom viđenju, gledao sam svoju rođakinju potpuno 
golu. Nisam znao šta to Bog ili đavli smjeraju s tim viđenjem. Za 
par dana dođe ta rođakinja k meni i ja joj hoću dati sličicu Majke 
Božje, a ona mi reče: “Ja sam imala puno takvih sličica, pa sam ih 
poslala kolegici u Sarajevo". A tako, odmah mi sine u glavu ono 
viđenje. Znači, kolegici treba, tebi ne. Razjasnio sam joj i poučio 
je milošću Božjom. I treći dokaz. Dođoše jedne noći đavli, ali kao 
silna gospoda. Ostave pred kućom pet, šest crnih mercedesa u 
crnim odijelima i kravatama o vratu dođu u kuću, što bi rekli naši 
izvjestitelji za Srbe, borbeno nisu djelovali, već gledaju svete slike 
iraspelo na zidu i kažu: "Ovo bi sve trebalo sa zida skinuti“. Sjednu 
uaute i odu. Nek se zna đa su u mnogim obiteljima uspjeli skinuti 
slike i raspela. U novim su im kućama nepotrebni. Nedavno sam 
posjetio mladu bolesnicu što je umirala od raka. Kuća uređena kao 
u bajci, ali zidovi goli kao u štali. Crkva nas uči ljubiti svete slike. 
Bogu hvala. Ja ne želim ni jednim slovom oskvrnuti nauku Svete 
majke Crkve već potaknuti braću i sestre na poslušnost Crkvene 
nauke. 

Među đavlima vidim i "žive ljude koje poznajem" 


Treba znati zašto koje viđenje služi. U snu ima Božjih viđenja, 
ima i vražjih i onih običnih ljudskih snova. Nije li u snu bio poučen 
Sveti otac Josip pobjegavši s Isusom u Egipat pred pokoljem male 
djece. Nije li u snu mnogo pretrpjela Pilatova žena kada mu je 
rekla: "Mani se ti toga pravednika Isusa"? Što će reći, ne sudi mu. 
Ina mnogim mjestima u Bibliji Bog je davao snoviđenja. Jer san i 
nije drugo nego čas Božjeg mira i nježna staza po kojoj Bog dolazi 
djetetu svome. Bilo preko anđela ili Presvete Djevice. Bilo preko 
kojeg sveca. No, kao i svugdje upetlja se često i sotona da oponaša 
Boga. Zato je opasno vjerovati u snove bez potpunog predanja u 
Boga. Bez čestita života po sakramentalnom životu, jer će inače 
đavao ubrzo od vas učiniti praznovjerca i svog potlačnika. Jednom 
riječju, treba čovjek imati dobra Duha Presvetoga, da bi Duh Pres- 
veti u nama bio tumač, a ne mi. Tumač svih naših časova života pa 
tako i snova. Nastojte to dobro upamtiti. Koliki mi dolaze i pitaju 
što to znači — ukazala mi se Majka Božja i rekla mi to i to. To nije 
u skladu s naukom Svete majke Crkve i ne samo što nije u skladu 
s naukom, već škodi napretku Crkve. E pa to nije bila onda Majka, 
već ju je đavao oponašao i u svojoj neizmjernoj gluposti je nešto 
htio. Ako vam je u času snoviđenja gorjelo srce od radosti kao 
učenicima na putu u Emaus dok su bili s Kristom, onda je to pravo 
viđenje. Sotona ne može dati srcu radosti. To je pravo mjerilo po 
kome znate tko vam se ukazao. Bit će, ako Bog da, riječi o mojim 
malobrojnim viđenjima Božjim, pa ćemo još neke stvari 
dotaknuti, a sada vratimo se podnaslovu "Među đavlima vidim i 
"žive ljude koje poznajem". 

Jedan moj prijatelj i daljnji rođak nije se ispovijedao osam- 
naest godina. Veliki psovač i da sve drugo ne pričam. Vidim ga 
među đavlima i odem k njemu, te mu kao prijatelju blago razjas- 
nim da imam dar od Boga vidjeti stanje njegove duše i da ga vidim 
među đavlima. Ako umreš iznenada, a da se ne ispovjediš i 
pričestiš, otići ćeš u paklene, vječne muke. Rekao sam mu: "Ja ti 


19 


od toga nemam koristi što god učiniš, sebi ćeš učiniti". On me 
sasluša, ali na ispovijed ne ode. Nije mu lako iz te sotonske mreže 
izaći. Viđam ga opet. Molim za njega, jer to i je svrha mojih 
viđenja. Idem opet k njemu i opet mu objasnim o čemu se radi. 
Kažem mu "ja ti više o tome govoriti neću, ni ne smijem, jer bi u 
tom slučaju povrijedio tvoju slobodnu volju, a to ne smijem jer ne 
dolaziš ti k meni da me pitaš za savjet, već ja k tebi". Te noći đavli 
silno navališe na mene i skupo sam platio taj pohod k njemu. Bogu 
hvala, bilo je korisno. Dođe za koji dan k meni i dogovorimo se 
kada ćemo na Svetu ispovijed. Otišli smo na Kaptol u Zagreb kod 
Franjevaca, čuvenom ispovjedniku, divnom ispovjedniku Leonu, 
pred čijom je ispovjedaonicom bio uvijek dugačak red. Naime, 
kada smo došli na otprilike dvjesto metara do Crkve, moj se 
prijatelj zacrveni kao krv, sagne se k zemlji i stane stiskati zubima 
od bola u koljenu noge. Jauče i jauče. Za par minuta treba da 
počne Sveta misa, a ja neznam što ću s njim. Teži je od mene da ga 
nosim, a i ne može se ispraviti od bola. Zavapim Preljubljenoj 
Majčici, zovem Oca Franju Asiškog, vapim Bogu i nekako je 
krenuo. Dođemo u crkvu i trudim se da mu nađem mjesto da 
sjedne. On mi šapne da mu je dobro — nije mu sada ništa. Ispov- 
jedio se, Bogu hvala i još smo par puta od tada išli. Dođe mi nekad 
na večer na molitvu Svete krunice. E sada ima takvih osoba više, 
da i te vidim među đavlima, ali neki mi neće vjerovati kada im 
kažem. Lakše im je proglasiti mene ludim, nego sebe vražjim, jer 
i jedno i drugo od đavla je. 

Zatim vidim u kakvom stanju je čitavo gospodarstvo onih koji 
rade u dan Gospodnji, tj. nedjeljom i blagdanima, a takvih ima više 
od 80% u Hrvatskoj. Viđam silno smetište sve razbacano, smrad, 
ružne zgrade, ma ne mogu opisati čovjeku dođe, oprostite na iz- 
razu, na povraćanje. A Bog reče: "Ne radi niti ti ni sluga tvoj ni 
stoka tvoja, ni došljak koji se nađe u tvojoj ogradi u dan Gospodnji 
nikakva posla". Razumiješ li dijete Božje? 


Svjedočanstvo paklenih muka 


Za sve ljude pod suncem Gospodnjim ove redove pišem. Neka 
Čuju i razumiju bez razlike kojoj vjeri ili naciji pripadali. Deset 
Božjih zapovijedi poštovati moraju ako hoće da im đavli svoje por- 
cije ne dijele. 

Bilo je to ovako: Budući da imam plitki bunar u dvorištu i kad 
je najviše trebalo vode u ljeti, vode nije bilo. Odlučio sam pozvati 
majstore da iskopam dublji bunar. Dok sam razgovarao s njima u 
koji dan će doći k meni i raditi, rekoše mi da će to biti nedjelja. 
Odgovorio sam da ću se još najaviti za definitivan dogovor, jer sam 
vjerovao da ga u nedjelju kopati sigurno neću. Kada sam u subotu 
ponovno navratio kod njih da ih zamolim da dođu kod mene raditi 
u ponedjeljak, oni mi rekoše NE. Vi ste zadnji na redu, ako nećete 
kopati u nedjelju mi ćemo pokupiti alat i idemo kući. Kako su biti 
izdaleka i nije bilo nikakve mogućnosti da se u dogledno vrijeme 
vrate, čitava obitelj napravila je na mene takav pritisak da sam jed- 
nostavno morao prihvatiti da se nedjeljom radi. Žarko sam molio 
Isusa da si majstori bez veće štete oštete alat kako ne bismo mogli 
početi s radovima u dan Gospodnji. To se te subote i dogodilo. Ali 
je jedan moj rođak, smatrajući da će mi učiniti dobro, zamolio 
majstora da se alat popravi. 1 dođe mi kasno navečer javiti da ćemo 
ujutro početi s radom. Sada mi je ostala jedina solucija da zamolim 
Gospodina za kišu. Vjerovao sam ako dođe kiša da se takav prljavi 
posao neće moći raditi. Osvanulo je i nedjeljno jutro, kad gle stižu 
majstori i začas ispune dvorište sa svojim svrdlima, kamionima, 
prikolicama i ostalim alatom. Bilo mi je teško sve to gledati, a 
dobri Bog usliši molitvu moju, te pusti da pada vrlo jaka kiša. Žena 
me pozove u stranu, jer sam joj rekao da ću moliti za kišu pa mi 
reče: "Mijo što ćemo sad"? Daj moli Boga da kiša prestane. Neću. 
Bog nije ničiji automat pa da ga uključujemo, sada ovako, sad 
onako. Ja mu zahvaljujem što je uslišio molitvu moju. Obratio sam 
se majstorima i upitam ih: "Šta ćemo sada? Ne možemo raditi po 
kiši"? Oni mi rekoše: "Obucite kišne kabanice i idemo na posao. 

Ako nećeš raditi pokupit ćemo stvari i vraćamo se kući". Sada sam 
bio stavljen pred gotov čin. Obitelj je navalila na mene i Božja 
zapovijed "Ne radi ti, ni sluga tvoj, ni stoka tvoja u dan 
Gospodnji" pala je u vodu. Kiša je padala cijeli dan i mi smo radili 
cijeli dan. Iskopali smo 10 metara duboki bunar u kojem je bilo u 
te sušne dane do 6 m vode. Moram priznati bio sam sretan i 
zadovoljan jer nije mala stvar godinama oskudijevati za vođu, a 
sada odjednom možeš je prosipati koliko hoćeš i kuda hoćeš. 
Mrtvo umoran od cjelodnevnog rada legao sam u krevet i zaspao. 
Kada gle čuda. Udariše vragovi na mene takvom žestionom da mi 
je uzalud bilo kakve prispodobe davati kojima bi mogao opisati taj 
događaj. Osjećao sam se kao da me tisuće vukova trga i čupa na sve 
strane. Neopisivo. Nisam stigao zvati Isusa i Mariju jer mi to nije 
bilo od Boga dano. Mučili su me do mile volje. Ja neznam kako je 
to dugo moglo trajati, ali mi se činilo da je trajalo čitavu vječnost. 
Bože moj, Bože, a što će biti s ovim ljudima koji tako bezdušno 
gaze zapovijedi tvoje. Smiluj im se Bože moj i ne dopusti da ih pak- 
lene stignu muke. Kada su me najzad pustili, bacio sam se s 
kreveta, kleknuo pred križ, priklonio lice k zemlji moleći 
Gospodina da mi oprosti i da mi se smiluje, siromašnom griješnom 
čovjeku. Lio sam gorke suze, kajao se za počinjene grijehe ali duša 
nije mogla osjetiti mir, što znači da Bog nije izustio "Idi oprošteni 
su ti grijesi tvoji". Nisam se više vraćao u krevet, već sam odlučio 
na koljenima dočekati zoru. Znao sam ako ponovno uđem u 
krevet da će đavli opet doći i mučiti me. Kada je osvanulo jutro, 
počnem se spremati na Svetu ispovijed. Ispričam ženi što se 
dogodilo, a ona me stade odvraćati, jer je vani padala kiša "Kuda 
ćeš na to nevrijeme, pa stigneš i sutra na Svetu ispovijed?“. Nema 
te sile na svijetu ženo i tog nevremena nema, koje bi me zaustavilo 
da odem u Karmel u Brezovicu. Ispovijedim se i pričestim, braćo 
moja mila i sestre, vjerujte mi da sam se osjećao kao da mi je netko 
skinuo strašan teret s mojih leđa. Osjećao sam toliku snagu milosti 
Božje, osjećao sam se kao ptica kada je pustite iz kaveza, kao 
dugogodišnji robijaš kad iz tamnice izađe. Prožeo me duboki mir, 
bio sam tako sretan, tako lagan. Činilo mi se da bih mogao polet- 
jeti. Možda bi netko rekao da sam si to sve ja umišljao kako to 
mnogi tvrde, žalosna im majka. Sljedeće noći dođoše opet đavli ali 
ne imadoše vlasti da me i dodirnu. Bio je to za mene još jedan od 
brojnih dokaza da je sve istina što naučava Sveta majka Crkva; Da 

je zaista Bog prisutan pod prilikama kruha i vina, da je on obrana 
naša, utjeha naša, praštanje naše, radost naša, mir naš, vječnost 
naša, Bog naš i sve naše. Nema tog mudraca pod ovim suncem koji 
bi mi mogao dokazati da to nije tako. Sljedećeg jutra uzeo sam svoj 
dnevnik i zapisao najvećim slovima koje sam ikada upotrijebio u 
životu. Da si blagoslovljeni čas i minut kada je dobri Bog Otac, Sin 
i Duh Presveti ustanovio Sakrament Svete ispovijedi". Nakon 
svega spomenutog poručio bih djeci Božjoj svega svijeta: "Zašto 
dopuštate mnogi, da Vam sotona šapuće kako na ispovijed nije 
potrebno ići. Mnogi govorite što bi ja popu govorio svoje grijehe, 
a neznate da je svećenicima sam Krist dao vlast otpuštati grijehe“. 
I da nijedan od njih ne otpušta grijehe po nekakvim svojim zas- 
lugama, već po zaslugama prolivene Krvi Kristove. Njegovog Pres- 
vetog križa, njegovih Presvetih Rana, Smrti i Uskrsnuća. Sotona 
dobro zna da je baš u tom Svetom sakramentu Svete ispovijedi srce 
i bit Božje ljubavi prema nama. Tko bi se usudio prići stolu 
Gospodnjem, a kamo uzeti tijelo i krv Krista, da tog Sakramenta 
Svete ispovijedi nema. Stoga i nije čudo da je prije nekoliko 
godina sotona uspio uvjeriti mnoge ljude kako ne treba 
pojedinačno ići na ispovijed, nego da će svećenik dati odrešenja 
koliko god ljudi se nađe na Svetoj misi. Bila bi to pogibeljna 
zabluda kojoj Sveti otac Papa na čelu Svete majke Crkve, kardinali 
i biskupi po milosti Duha Presvetoga nisu podlegli. Bogu hvala. 


Krađa 


Ovo komunističko doba bilo je ispunjeno krađom, pljačkom, 
jer rekoše Boga nema, a onda je sve dopušteno. Nema Boga, nema 
duše, nema grijeha, nema suda. Znači, uzmi, ukradi i laži. Bila je 
to prava sotonska vlast i uprava. Kako će ti ljudi na sudu Božjem 
proći ako se ne obrate i ne uzmu spomenuti sakramenat Ispovijedi 
i Pričesti, govori i moje sljedeće svjedočanstvo. 

Bilo je proljeće i sadili smo vrt. Kako nam je ponestalo gnojiva 
i to samo za 3 lopate, preko međe susjed je imao veliku gomilu 
gnojiva. I sad da ne idem kući, a budući da sam bio jako dobar sa 
susjedom i znao sam da se on neće ljutiti za 2—3 lopate gnojiva, 
uzeo sam gnoj i završio posao. Ne bi nikada ni pomislio da će se 
đavli za to toliko uznemiriti. Zaista sam smatrao da to nema 
nikakve vrijednosti i da time neću oštetiti susjeda. No, đavli kao 
da su jedva čekali da me uhvate u makar malo grijeha. A Bog im 
izgleda dopušta da me rešetlaju na sva sita i rešeta. Htio je Bog da 
se sjetim njegove zapovijedi: "Ne poželi nikakve tuđe stvari". Kada 
se toga dana spustila noć, navališe đavli na mene i nije mi bilo 
dano da zazovem Isusa i Mariju u pomoć. Shvatio sam one Kris- 
tove riječi kada je rekao da će nam naplatiti i čašu vode koju ćemo 
dati i najmanjemu od njegove braće. Ali, i da nećemo izaći iz čis- 
tilišnih muka dok i posljednju paru duga tj. i najmanji grijeh ne 
iskupimo. Sljedeći dan otišao sam kod susjeda i upitao ga bi li mi 
htio prodati tu gomilu gnojiva. On je pristao i pogodili smo se. 
Ispričao sam mu što je bilo i što se dogodilo. Ne bih ja ni znao da 
oni mene tuku zato što sam uzeo taj gnoj, nego sam te noći imao 
viđenje kako i oni cijelu noć taj gnoj razvoze, utovaraju, 
pretovaraju, a kako i ne bi kada današnji seljak jadan, niti na 
početku posla ne kaže: "Bože pomozi", a niti na svršetku posla: 
"Bože blagoslovi". Stoga i nije čudo što u nekim dvorištima kasno 
u noći čujem lupanje koje je vrlo neobično. Nije teško ujutro kada 
se probudimo par minuta se pomoliti i reći: "Isuse Tebi ustajem, 
Tebi živim i Tebi umirem. Daj da svaka moja radnja s Tobom 
započeta i završena bude". U tom slučaju zli dusi zaista neće imati 

moći da nas napastuju. Oni tako često ljude provociraju i muče 
preko stoke, preko svinja i drugih životinja. To potvrđuje i onaj 
odlomak iz Evandelja kada im je Isus dopustio da uđu u jato svinja 
i pobjegnu u more. Kroz takva napastovanja oni postižu neizmjer- 
no velike uspjehe. Uspjeli su upropastiti bezbrojne duše. Poz- 
najem nažalost masu ljudi na selu koji kroz čitav svoj život dug 70 
ili 80 godina psuju s Bogom svoje domaće životinje. Tako prokli- 
njane životinje bivaju zaista pod vlašću zlih duhova jer ih njihov 
gospodar preko psovke đavlima predaje. Tu se onda dešavaju i 
razne neprilike, kao što su oboljenja i kakva nenormalna 
oštećenja. A onda susjedi krive druge susjede da su im nacoprali 
zlo i da su coprnjaki. A ne shvaćaju da su i jedni i drugi, ako ne žive 
sakramentalni život, zapravo coprnjaki. Jer takozvana coprija i 
nije ništa drugo nego vražje djelo. Da je sve ovo istina potvrdit ću 
s još nekoliko primjera. Jednoga dana otelila mi krava lijepo i na 
oči zdravo tele. Baš onakvo kakvo si seljak može poželjeti. Tele je 
trebalo pustiti pod kravu da sisa. Bilo mi je čudno kako to da tele 
ne može držati svoju glavu, već ju je pustilo na pod kao da je 
mrtvo. Mučili smo se držeći ga na rukama, otvarajući mu usta, ali 
ono nije marilo ni za što. Rekao sam sebi. "Ovo tele nije bolesno, 
jer da je bolesno drugačije bi izgledalo". Ako si ti sotona lukav moj 
Bog je pametniji od tebe. Odem u kuću uzmem svete vode i 
pokajem se za svoje grijehe. Zatim zamolim Isusa i Mariju da 
blagoslove kuću moju i obitelj, štalu i stoku i sve što je moje i neka 
bude Tvoje Isuse. Zatim izmolim Oče naš vratim svetu vodu u 
kuću i pođem sad da napojim tele. Ono je već bilo podiglo glavu. 
Podignem ga rukama, stavim mu sisu u zube i ono se fino nasisa. 
Bogu hvala. 

Drugi slučaj s malim prasetom koje je jednog jutra počelo 
tako kihati i stenjati da sam mislio da će istog časa uginuti. Prek- 
rižim se, pokajem za grijehe svoje i zamolim Isusa i Mariju da ga 
blagoslove. U isti se čas umirilo i bilo je sve u redu i mogao bih 
nabrajati još puno takvih slučajeva, a mislim da nije potrebno. U 
svemu spomenutom najvažnije je imati na umu jedno. Ne možemo 
mi onda zvati Boga upomoć kada nam je teško i kada ga najviše 
trebamo, nego treba uvijek iznova u ljubavi i molitvi sklopiti s 
njim sve veće i veće saveze ljubavi. Tako će biti gotovo nemoguće 
da ne usliši naš vapaj kada nam je najteže, a da je to tako neće biti 
teško shvatiti kada se pročita cijela ova knjiga. 


Tko nije uz nas protiv nas je 


Ovo su riječi Kristove. Biti protiv Krista znači biti uz đavla. 
Čuli ste često puta riječ "opsjednuće". Moram reći da ljudi malo ili 
uopće ne razumiju taj izraz. Opsjednut zlim duhom čovjek može 
biti više ili manje. Baš kao i pijanac. Može biti malo pijan, pa malo 
jače i jako pijan. A može biti mrtvo pijan. Netko je rekao da kršten 
čovjek ne može biti opsjednut. Ja kažem može. Uzalud nama 
tisuću puta krstiti dijete ako ono kroz čitav svoj život gazi strašnim 
grijesima svoj Krsni savez. Krštenje će mu vrijediti onoga časa 
kada se s tim Božjim darom počne služiti. Kao kad bi čovjek imao 
punu vreću najskupocjenijih dragulja mogao bi uz njih umrijeti od 
gladi ako ih ne bi upotrijebio i poslužio se njima za spas svoj. 
Znam da se samnom nećete mnogi složiti ako kažem da iz svakog 
psovača čujem sotonu kako zapravo on svojim odvratnim glasom 
iz čovjeka napada i psuje Boga. Jer, Crkva nas uči da je čovjek 
hram Duha Presvetoga i to je istina, ali ne onaj čovjek koji psuje. 
Kaže Isus: "Tko nije uz nas, protiv nas je". A da je psovka čisto 
sotonsko djelo potvrđuje to njegovo ponašanje u mojim viđe- 
njima. Najteže mi je bilo kada bi mi psovao Majku Presvetu 
Djevicu. Time bi me stavljao u strašnu muku. Jer Majčicu Preslat- 
ku ljubim neizrecivom ljubavlju. Zaista znat ćete kasnije iz ove 
knjige. Đavli su znali da me to najviše pogađa, vrijeđanje Presvete 
Marije. Jedna njihova psovka bila je čudna. Psovali su mi Boga 
Isusa Krista. Eto i oni na svoja usta priznaju da je Isus Krist Bog. 
Milijuni i milijuni ljudi brbljaju drugačije. Čudno. 

Kada naiđu te stranice da pišem o svom čudesnom ozdravlje- 
nju saznat ćete više o ukazanju u Pokupskom 1951. godine. Zasad 
ovo spominjem samo zato da Vam kažem kako sam na tom mjestu 
primio neizrecivu tajnu ljubavi Božje i to samo zato da bi moja 
ljubav prema Presvetoj Djevici bila neizmjerna. I baš tu tajnu 
psovao mi je đavao. I gotovo uvijek kada bi ga nešto smetalo to bi 
mi psovao. Kada sam naime primio to čudesno ozdravljenje toliko 

sam ljubio Boga i Mariju da sam po nekoliko Krunica molio na 
dan ljubeći križ Kristov. I već bi u noći došao vrag isturio svoju 
gubicu (da ne kažem usta) i rugao mi se što ja ljubim Križ. Ma 
stotine peripetija imao sam s tim zlikovcima. Možda vam je čudno, 
draga djeco Božja, što stalno govorim o đavloviđenjima, a ne 
spominjem viđenja presvetih. Kasnije ćemo nešto reći o tome. 
Vratio bih se sada riječi "opsjednuće“ da vidite kako me je 
dobri Bog kušao na mnoge pa i te načine. Moje dijete Miroslav 
imao je u to vrijeme šest godina. Obitelj je išla redotivo na Svetu 
misu i molili smo zajednički Svetu krunicu svaku večer. Ali to 
dijete bi uvijek nalazilo izgovor i nije prihvaćalo molitvu. Jedan- 
put se izgovarao s time da ga boli trbuh, drugi puta bi ga boljela 
glava, zatim bi bio gladan ili mu se spavalo. To nam je toliko 
zadavalo brige. A i ostalo njegovo ponašanje bilo je više nego 
čudno. Imao je mrki pogled, poput razbojnika. Bio ljutit, nemiran, 
neposlušan, često bi govorio: "Ja ću otići u šumu i ubit ću se jer me 
nitko ne voli". Supruga mi se često znala rasplakati i često bi dugo 
u noći raspravljali što se to događa s djetetom. Kao i uvijek dobri 
Bog i u tom slučaju pokazuje nam svoju očinsku brigu. Daje mi 
ovakvo viđenje: — stavljam i Miroslavu i Josipu križiće oko vrata. 
Sutradan kažem ženi da otiđe na Kaptol i kupi dva križića. 
Zamolim Gospodina i Majčicu da ih blagoslove i stavim djeci oko 
vrata. Miroslav mi toga dan dolazio više puta k meni i govorio mi: 
"Tata meni kao da netko govori da ja ovaj križić bacim". Ma nemoj 
sinko to ti je Božje, a Bogek te ljubi. Bilo mi je sasvim jasno da je 
dijete opsjednuto zlim duhom jer kome bi drugome smetao križ. 
Navečer smo uzeli dijete k sebi na bračni krevet da spava s nama. 
Bacao se cijelu noć, sada mu je glava bila okrenuta pod naše noge, 
čas bi preko nas, tako da smo te noći više probdjeli s njim nego 
spavali. Iduće noći opet imam viđenje kako ga vodim za ruku 
ulicom. Na njega leti strašan pas, ne pas kakvi psi jesu, već nešto 
mnogo puta ružnije i strašnije. Uhvatio sam tu zvijer i sigurno, ne 
svojom snagom već snagom Kristova križa, potrgao je na stotine 
komadića. Sada kad Vam ovo pišem Miroslav ima petnaest godina. 
Do dana današnjega još mi nije rekao neću moliti, ne idem na 
Svetu misu ili ne volite me, ja ću se ubiti. Bogu hvala. Kako ništa 
ovdje ne pišem slučajno, već da bismo se poučili kao braća i sestre 
tako sam vam i ovaj slučaj opisao jer znam da mnogi ljudi imaju 
sličnih problema pa djecu vode psihijatrima, po bolnicama i lud- 

nicama. Psuju ih i tuku, zagorčavaju život i sebi i djeci svojoj ne 
misleći na Kalvariju i Krista Raspetoga. 

Drugi slučaj zbio se ovako: Kada sam primio to čudesno 
ozdravljenje reče mi čovjek koji je molio za mene: "Kušani ste u 
patnjama, primili ste milost ozdravljenja, sada možete moliti za 
bolesnike". Kako se o mom ozdravljenju pričalo i čulo na daleko, 
dočula to i jedna majka svoje teško bolesne kćerkice stare 
dvanaest godina. Došla je k meni i pitala bi li ona mogla svoje 
dijete odvesti na mjesto moga ozdravljenja. Djevojčica je obišla 
mnogo liječnika i bolnica. Nalazi su bili svi u redu, a glavobolji 
nikada kraja. Rekao sam joj: "dovedite dijete, moliti ćemo Nebes- 
ku Majku da je preporuči Isusu". Djevojčica je naime za 29. 
studenoga otišla zdrava na školsku priredbu. Kako sam već 
spomenuo bila je to đavolska vlast u kojoj je sotona imao pristup 
u sve njezine institucije, pa tako i u škole. U školama se psovalo, 
bludničilo pa su djeca bila izložena djelovanju zlog duha. 
Djevojčica se te večeri vratila u spomenutoj bolesti. Bivala je svaki 
dan sve slabija, oči su joj se uvukle i ličila je više na neku staricu 
nego na djevojčicu od dvanaest godina. Stavili smo sliku Majke 
Božje ispred sebe, plakali i molili. Drugog dana dođe joj majka k 
meni i kaže da je mala ustala i dobro joj je. Bio sam presretan što 
me Nebeska Majčica uslišala i što je djetetu dobro. Spas je bio u 
tome što je ta djevojčica imala čestitu i pobožnu majku. Otac joj 
je bio u Njemačkoj i možda je baš tu bio razlog, ali nećemo suditi, 
neka Bog oprosti. ' 

Djevojčica je tu školsku godinu završila s odličnim uspjehom. 
Kada je opet došao sljedeće godine 29. studeni pojavi se njezina 
majka sva uplakana i kaže: "Mijo, mala je opet kao mrtva, bolesna 
u krevetu". Doći ću sutra do Vas i molit ćemo Majčicu. Kada sam 
sutradan došao zaista sam našao dijete potpuno satrveno od boles- 
ti. Stavili smo raspelo na stol i molili Svetu krunicu. Rekao sam: 
"Majčice vidiš li kako se djeca igraju vani. Moli dragog Isusa da 
podigne ovu djevojčicu". Završili smo molitvu i otišao sam kući. 
Sljedećeg dana dođe majka i kaže: "Mijo sada je dobro, otišla je u 
školu". Bogu hvala, rekoh. Sada je ta djevojka već završila fakultet, 
pa tko god ne vjeruje da je to istina neka dođe k meni. Dati ću mu 
adresu neka se uvjeri. Zašto se djevojčici bolest povratila. To je 
pitanje koje mući i najupućenije ljude. Sjetimo se Evanđelja koje 
govori kako je zao duh izišao iz čovjeka, lutao bezvodnom pusti- 

njom, vratio se sa sedam još gorih zlih duhova i stanja bolesnika 
bilo je još gore. Što to znači? To znači da bi trebalo sedam puta 
pojačati revnost cijele obitelji kako bi milost koju je Bog dao kod 
ozdravljenja bila zalijevana ljubavlju našom prema Gospodinu jer 
uzalud nam netko dade divno zasađenu ružu ako se o njoj ne 
brinemo, ona će za par dana postati smeće. Baš tu leži ona tajna 
koju sam pročitao u listu "Crkva na kamenu", kako je u Lurd došlo 
dva milijuna bolesnika. Od toga broja je do sada ozdravilo oko šest 
tisuća, a liječnička komisija je priznala, ako sam dobro zapamtio 
broj od oko 60 čudesnih ozdravljenja. Svijestan sam toga da niti je 
svako ozdravljenje garancija za spasenje duše, kao ni svaka bolest 
na propast duše. Ipak mi se nameće pitanje, mada mi je odgovor 
već dan i spomenuo sam ga maločas kada sam rekao da bi trebalo 
sedam puta pojačati revnost života. Ne može biti istina da je Bog 
tako uskogrudan i škrt da bi od tolikih patnika ozdravio samo tu 
šačicu ljudi. Ovih šest tisuća što su primili ozdravljenje, očito je, 
nisu pojačali dovoljno svoju revnost i tako im je Božji dar poput 
cvijeća usahnuo. Da sve to nisam iskušao na vlastitom životu ne 
bih se usudio o tome raspravljati. Ne tvrdim da su svi bolesnici 
trebali ozdraviti, jer treba se netko poistovjetiti s patnjama Kris- 
tovim, možda često puta za svoja prošla ili buduća pokoljenja koja 
nisu htjela ili neće htjeti prigrliti Kristov križ, smrt i uskrsnuće. 
Kao dugogodišnji hodočasnik u Međugorje, a bilo je to kroz osam 
godina svaki mjesec, doživio sam mnoga čudesa koja su se 
događala kao ozdravljenja, ponajviše na duši, a onda i na tijelu. Da 
je grijeh zapreka čudesnom ozdravljenju potvrđuje to i ovaj slučaj. 
U crkvi dragog Međugorja bila je započela Sveta misa. Dvije su 
osobe, držeći za ruku između sebe vodile djevojčicu od svojih 
trinaest-četrnaest godina. Zaustavile su se sasvim blizu Svetog ol- 
tara. Djevojčica se bacala čas lijevo, čas desno, iz nje se derao 
strašan glas. Časna je sestra donijela stolicu i djevojčicu su posjed - 
nuli na nju. Od toga nije bilo ništa. Djevojčica se bacala i dalje i 
bila je prava muka za svoje "lažne" roditelje. Svećenika je bilo jako 
puno, međutim, nitko nije ništa poduzimao, barem ne na vidljiv 
način. Kada je Sveta nisa završila skupio sam svoj autobus 
hodočasnika kako bismo krenuli na brdo Križevac. Moja supruga, 
kao žena majčinskog srca reče mi gotovo u suzama: "Mijo hajde da 
povedemo ovu djevojčicu sa sobom na Križni put ne bi li joj se 
dobri Bog smilovao i ozdravio je". Prišao sam: roditeljima 

djevojčice, ali oni nisu razumjeli hrvatski jezik, bili su Mađari. 
Jačim glasom viknuo sam: "Zna li tko mađarski"? Javila se jedna 
žena i dogovorili smo se da povedemo dijete sa sobom u molitvi. 
Sada sam tek shvatio da je djevojčica potpuno oduzeta i obuzeta 
zlim duhom. Nije mogla hodati. Trebalo ju je više vuči nego što je 
koračala. Nije čula, nije govorila, nije mogla gledati u određeni 
cilj, prava strahota od života. Kada sam stavio križić ispred nje 
zarežala je snažnim glasom, zgrabila mi ruku i htjela zagristi ruku 
i Križ Kako bi ja pomicao Križem lijevo ili desno da uhvatim 
njezin pogled ona bi pogledom bježala i derala se. Došli smo na 
Križevac i od postaje do postaje prikazivali muku Kristovu za 
cijeli svijet i za ozdravljenje te djevojčice. Malo je ljudi bilo, rekao 
bi ni jednog čovjeka nije bilo koji na tom Križnom putu plakao 
nije. Kada smo došli na IV. postaju Križnoga puta djevojčica je 
umuknula i prestala se derati tim strašnim glasom. To je u me ulilo 
nadu da će je muka Kristova očistiti od zlog duha. Krenuli smo 
dalje i negdje do VIII postaje djevojčica se preobrazila u predivno 
dijete tih godina, pogledala me blagim očima i nježno se nasmijala. 

Ni danas ne mogu shvatiti kolika je sreća banula u moje srce 
kada sam sve to vidio. No, ta sreća potrajala je samo koju minutu 
isve se opet vratilo na staro. Rekao sam sam u sebi; "E, nećeš više 
sotono od danas stanovati u ovom djetetu". Vjerovao sam da kad 
dođemo podno Isusova križa na vrhu kalvarije da će tu sotona izaći 
iz djeteta. Došli smo pod križ molili u sav glas i plačući vapili 
Gospodinu da je ozdravi, ali ništa, ništa, pa ništa. U jednom času 
uzviknuo sam ove riječi: "Zapovijedam ti zli duše u ime Isusa Kris- 
ta raspetog i uskrslog i u ime Presvete Djevice Marije da izađeš iz 
ovoga djeteta". Nastala je tišina i svi smo čekali što će se dogoditi. 
Imao sam Bogu hvala, takvu vjeru da me nitko na svijetu ne bi 
mogao uvjeriti da me dobri Kralj Isus Krist i njegova Presveta 
Majka Marija neće uslišiti. Prevario sam se, kao da sam zaboravio 
da Bog ima svoje zakone koji su savršeno-savršeni i da ih ne želi 
mijenjati. Sada je stupio u akciju kao što to uvijek biva u takvim 
prilikama onaj koji se zauzima za nas svojim neizrecivim uz- 
dasima. A to je Bog, treća Božanska osoba, Duh Presveti. Kako to 
samo on zna i oni koji su s njim u ljubavi povezani, reče mi: “Grijeh 
je posrijedi". Okrenem se roditeljima i kažem ženi što je razumjela 
madžarski: "Pitajte roditelje je su li u Crkvi vjenčani?". Ne, nismo, 
kažu oni. Naime, majka od te djevojčice uzela je muža koji je imao 

ženu i troje djece. Kada sam to čuo rekao sam glasno: "Da smo 
tisuće krunica izmolili i tisuće Svetih misa platili, dok se taj čovjek 
ne vrati svojoj ženi, dok se ti grijesi ne ispovijede pred svećenikom 
u dubokom kajanju za grijehe, djevojčica ozdraviti neće jer je 
djevojčica bila zdrava do devete godine". 

Nakon što je majka učinila zlo preljuba i uzela tuđeg muža u 
djevojčici se nastanio zao duh. Rekao sam im da to kod svećenika 
urede i da će djevojčica istoga dana ozdraviti jer će ove molitve 
Presveta Djevica tek tada moći prikazati Trojedinom Bogu. Nakon 
jednog vremena bilo je viđenja po nečistim mjestima nedaleko 
moje kuće. Ja zaista neznam kako je taj jadni slučaj završio. I danas 
molim Gospodina da se smiluje jer one muke koje je to dijete 
trpjelo svi pisci i pjesnici svijeta nikada ne bi mogli opisati. Možda 
će netko reći pa koliko takvih slučajeva ima u svijetu? Zašto se 
njihovoj djeci nije nešto takvo dogodilo? Nekima se dogodilo 
tako, nekima se dogodilo na drugi način, a nekima će se dogoditi 
Bog zna kako i kada, a nekima i na budućim pokoljenjima. Zato 
nastojmo kako je već na početku spomenuto da nam brak bude s 
Kristom i u Kristu od prvoga časa kako ne bi postao pakleno 
smetište za nas i naša pokoljenja. 

Zao je duh povezao ovaj događaj s ovom djevojčicom s 
događajem kojeg ću Vam sada opisati. 

Moj pok. otac, daj mu Bože duši lako, bio je kao sed- 
mogodišnji dječak sluga u selu Demerje, kod Hrvatskog Leskovca. 
Službovao je tu sve do dvadesete godine. Bio je uzet u vojsku u 
kojoj ga je zadesio II. svjetski rat. Nakon rata osnovao je obitelj i 
postao zaokupljen životom i tako do punih pedeset godina nije 
vidio niti posjetio svoga gazdu. Jednog dana obiđe ga želja da pos- 
jeti to selo i svoga gospodara. Uvijek bi govorio da ga je gazda jako 
cijenio i da je bio neobično dobar i pravedan čovjek. No, starac je 
bio toliko ostario da više nije ni čuo, ni vidio, ali se ipak s radošću 
sjetio svoga vjernoga sluge. Kako otac nije napasao samo njegovu 
stoku već bi uzeo od deset ili više gospodara krave, gonio ih na 
pašu, to ga je cijelo selo voljelo pa kada su čuli da je došao posjetiti 
starca, skupili su se i zvali ga svatko u svoju kuću. U svakoj kući 
bio je ponuđen kojom čašicom pića tako da se navečer bio već 
prilično opio. Mi, djeca i majka, bili smo strašno zabrinuti kako to 
da oca nema kući. Otišao je biciklom pa smo strahovali da mu se 
putem nešto ne dogodi. Prolazili su večernji sati, a oca nema, pa 

nema. Došlo je i pola noći, pa jedan sat, pa dva sata poslije ponoći. 
U obitelji je nastala panika i strah, ali što učiniti, koga buditi u to 
doba noći i gdje ga tražiti? Nije mi preostalo drugo nego predati 
sve u Božje ruke, pa što mu Bog da. Legao sam u krevet i utonuo 
u san. Odmah mi se ukaže sotona u obliku gadnog čovjeka. Od 
pojasa gore bio je gol, a rebra sva opržena vatrom, sve opekotina 
do opekotine tako da se i sada s mukom sjećam toga. Čudno i nev- 
jerojatno, ali tako je bilo. Imao je na sebi neku staru harmoniku 
koju je razvlačio i u obliku pjesme izgovarao ove riječi: "Gdje si 
sada prćotina, a gdje ti je crkotina?" Mene je dakle nazvao 
prćotinom, a oca crkotinom. Zašto? Zato što sam ga htio istjerati 
iz one djevojčice u Međugorju, a oca je nazvao crkotinom jer je 
vjerovao da će mu te noći učiniti veliko zlo, a možda ga i ubiti. 
Otac je jadan došao pred zoru sav izudaran, oštetio biciklu, iz- 
gubio pumpu i kapu, izgubio vestu i izbio jedan zub. Što iz svega 
ovoga možemo zaključiti? To je da đavli i te kako vode brigu o 
svakom čovjeku kako da mu naude. Stoga je i razumljivo da nas 
Sveta majka Crkva uči živjeti sakramentalni život. Valja se sjetiti 
onih Isusovih riječi: "Tko jede tijelo moje i pije krv moju (u Pres- 
vetoj pričesti) ostaje u meni i ja u njemu“. I čitavo Kristovo pos- 
lanje njegov dolazak na svijet, njegova patnja i smrt i nije imala 
drugog smisla nego da zaštiti čovjeka od tih paklenih lupeža. Da 
zaštiti svako Božje dijete da Božje bude i da se nakon ovoga života 
nađe u naručju dobrog Oca. 

Kako đavao najlakše uhvati čovjeka? 


Valja znati da je svaki grijeh rak rana za dušu čovjekovu. Stoga 

i nije čudo što ljudi u ovom vremenu tako često oboljevaju, ne 
samo tjelesnim već i duhovnim bolestima. Često puta duševna 
bolest pogoduje da se čovjek i tjelesno razboli i obrnuto. Čovjek 
kao da se našao na vjetrometini između dviju velikih sila s pot- 
puno slobodnom svojom voljom. Sam je po sebi, tako slab i jadan, 
da bez tih dviju sila ne može gotovo ništa učiniti. Kada naime čini 
nešto dobro ispunja ga i daje mu snagu Duh Božji, tj. Bog. S druge 
pi strane kada čini zlo potiće ga i pomaže mu zao duh sotona. 
oz čitavu ljudsku povijest odigrava se ta drama, drama otimanja 

i borbe za čovjeka. Kada bismo samo prošli onako letimično kroz 
ljudsku povijest vidjeli bismo što je Bog činio i koliko se trudio da 
nas djecu svoju zadrži za sebe. Od kada se zna za ljudski rod, Bog 
je slao izabrane ljude, muževe i žene koji su puni proročkog 
Božjeg duha. Pozivaju ljude na savez i ljubav s Bogom i nitko ne bi 
mogao izbrojati to silno mnoštvo proroka. Oni nisu ništa drugo 
nego živa vidljiva, djelotvorna Božja prisutnost među ljudima. S 
druge pak strane, sotona je slao svoje sljedbenike koji su ubijali i 
proganjali Božje poslanike, bacali ih među lavove, palili na 
lomačama i tko zna kakvom sve smrću nisu ti Božji ljudi umirali. 
U samo Bogu znanoj ekonomiji ljudskog spasenja Bog bi često 
puta dopuštao da njegovi proroci budu ubijani, jer ih je u svojoj 
ljubavi htio imati što prije, uz sebe u svojem Kraljevstvu da bi bili 
u ljepotama za koje [sus kaže: "Ljudsko oko nije vidjelo ni uho nije 
čulo što je Bog pripravio onima koji ga ljube". A ubojicama tih 
proroka nije htio priječiti slobodnu volju da odu u pakao. Neke od 
proroka je zaštitio na očigled sviju. Nije se tako dešavalo s 
jedincima već i s cijelim narodima. To se najlakše uoči čitajući 
ibliju. Stari Zavjet te svete knjige Biblije pun je i prepun tih 
ratova, svađa, progona, ubijanja. To i takvo stanje potaknulo je da 
dobri Bog Otac pošalje Sina svoga jedino rođena Gospodina 
našega Isusa Krista. Kako kaže Sveti Ivan: "Od žene bi rođen, 
zakonu podložan da podiožnike zakona otkupi". 1 kako smo već 
rekli dolazak Krista Kralja imao je za cilj da se taj kaos progona i 

ubijanja, mržnje i nereda prekine. Zanimljivo je i pravo je čudo 
nad čudesima da se to dogodilo nije. Kristovo je Presveto ime, is- 
tina, za milijarde i milijarde ljudi bilo i ostalom zlatom pozlaćeni 
put k Vječnom Ocu. Sotona pak ne prestaje stalno povećavati broj 
svojih pristaša i tako borba traje i traje. U.ovom stoljeću bivala je 
borba tako jaka za čovjeka između Duha Božjeg i duha zla, da bi 
se zaista moglo očekivati da se uskoro ostvari ono što molimo u 
Vjerovanju: “I opet će doći u slavi suditi žive i mrtve". Upravo u 
ovom stoljeću možemo slobodno reći sotona je imao veliku žetvu. 
Dva svijetska rata u kojima su ubojice, ako se nisu pokajali i 
ispovijedili, napunili ene dubine, zatim komunizam koji je 
čisto sotonsko djelo i koji je uspio uvjeriti milijune i milijune ljudi 
dane nata ie \ožnici zakona Božjega, nego naprotiv da sve 
zapovijedi Božje koje su i zapovijedi Katoličke crkve, gaze i iz- 
ruguju. Tu sada možemo naći odgovor na pitanje otkud nam pune 
ludnice i bolnice, otkud rastave i abortusi. Jednom riječju otkud 
rijeke suza i krvi. Nakon svega rečenoga valja nam se vratiti pod- 
naslovu "Kako đavao najlakše uhvati čovjeka?" da u tančine 
vidimo i otkrijemo u prvom redu njegovu opstojnost, a onda 
njegovo lukavo djelovanje. Ne pišem o njemu što ga volim, sačuvaj 
Bože, već da ga kao najvećeg neprijatelja ljudskog roda, što više 
upoznamo kako bismo se mogli s pomoću Božjom što lakše od 
jea obraniti. Lakše se uvijek branimo neprijatelja ako znamo da 
ga imamo, kada znamo gdje je i što namjerava. Kada sam napisao 
spomenuti podnaslov onda sam kanio pisati o bludu, o preljubima, 
o gaženju Sakramenta Svete ženidbe kojeg je Isus tako uzvisio da 
je baš na svadbi u Kani Galilejskoj učinio svoje prvo čudo. Čudo 
ljubavi svoje proživljavala je na svojoj svadbi mlada i lijepa djevoj- 
ka Ružica. Nije u to vrijeme ni pomišljala da sotona snuje plan 
kako da ubije tu ljubav u srcu njenom i njenog supruga. Na tu 
njenu svadbu kao i na bezbroj drugih nije bio pozvan [sus i njegova 
majka Marija. Jer, kada se dvoje mladih zaljube najčešće ni ne 
pomišljaju na Isusa koji bi jedini bio kadar učiniti da njihova 
.. bude do zadnjega dana tako ljupka, ugodna, nježna i sveta. 

ili su dakle, dostatni sami sebi. Sotona im je toliko uspio zasladiti 
tu ljubav, on to može, da je već za godinu dana postala tako slatka 
da je bilo nemoguće uzimati je i živjeti ondje. Pazili su jedno na 
drugo kao mačak na miša, počeli predbacivati i sumnjati jedno u 
drugo. A čim sumnja padne znak je to da je sotona na djelu. Jer 
Bogom obavita ljubav nikada neće dopustiti sumnju u bračnoga 
druga. Da bismo imali takvu ljubav Bog mora biti prvi u našem 

životu a onda bračni drug do Boga. Marija je jasno pokazala u 
Kani Galilejskoj da će se ona brinuti za mladence kroz cijeli život 
i govoriti Isusu što im treba, ali uz uvjet da slušamo njenu riječ 
koju je u Kani na svadbi izrekla: "Što god vam Isus kaže učinite". 
Dakle, što god ti Isus u svom Evanđelju kaže, dijete Božje učini i 
ne boj se sotone. No, Ružica i njen suprug nisu slušali glas Isusa i 
Marije. Rastali su se i pogazili ona obećanja što su ih dali držeći 
ruku na Raspelu za vrijeme vjenčanja. Sotona je uspio, a Isus i 
Majka njegova, zadobiše još jednu ranu na presvetim srcima 
svojim. Ne bih ja o tome slučaju bio znao ništa da jednoga dana ne 
uđe u moju kuću majka spomenute Ružice. Majka kao majka bila 
je već sva satrvena od boli te stade kroz suze gorke prositi me da 
molim za njenu kćerkicu jer je u ludnici. Nakon što se rastala puna 
prkosa i nemira odlučila je da uzme godišnji odmor u poduzeću i 
da ode na more. Da dokaže kao i tolike druge, žalosna im majka, 
veličinu žene ovoga vremena. Samo da usput spomenem, bolje bi 
bilo da nemamo ni mora, ni rijeka, ni jezera, kada se neznamo 
služiti tim darovima Božjim, već nam služe najviše za put u pakao. 
Mislim tu na izložbu golih tjelesa, s kojima zao duh vlada po svojoj 
želji. Rješenje je u tome da se kupači pristojno oblače. Da se zaod- 
jenu najprije Duhom Presvetim, a onda odjeću koja bi im pok- 
rivala najveći dio tijela. Jao onome od koga dolazi sablazan, govori 
Isus, da, tisuću puta jao. 

Tako se eto i Ružica razgolitila i gle posla đavo slugu vjernoga 
svoga. Bio je to lijep mlad čovjek pa kako uopće biti slobodna na 
moru, a ne naći si partnera. Bila bi to prava ludost ovoga vremena. 
Pa makar nas ta ludost poput Ružice dovela u ludnicu. Provela je 
s njim nekoliko dana i vratila se kući, ali takva da ju je jedva njena 
majka prepoznala. Potpuno je izgubila pamet. Skidala se i gola iz- 
lazila na ulicu. Plesala po ulici. Palila svoju robu i činila još mnogo 
čuda i zla. Otac je bio u Njemačkoj na radu pa je majka dosta 
trošila na mito oko liječnika, ali uzalud. Prošla je godina dana tak- 
voga života. S Ružicom je potpuno gospodario zao duh. Što god 
on naređuje ona mora slušati. Na godišnjicu joj je zapovijedio da 
ode u noći i da se baci u rijeku Savu. O svemu mi je tome i Ružica 
pričala, nakon ozdravljenja. Došla sam i zagazim u rijeku koja je 
postala tako plitka da sam jedva umočila noge. A iznad mene priča 
Ružica, spustila se žena u bjelini koja mi je spriječila utapanje jer 
je rijeka Šava bila zamalo presušila. Vratila sam se kući. Bila je to, 
pa tko drugi već presveta Djevica, moćna zaštitnica ljudi. Uoči 
druge godišnjice tog događaja odsjekla si je prst na ruci da bi pored 

svih jada, koje je zadavala svojoj obitelji i time jadi bili veći. Stigla 
je i treća godišnjica tog događaja. Majka joj je obilazila liječnike, 
travare, gatare pa i mnoge od molitvenih zajednica, ali pomoći ni 
od kuda. U međuvremenu Ružica se bacila s balkona, slomila 
ruku, dva rebra i sva se razbila. U vremenu kada je njena majka 
dolazila k meni i tražila me da molim za njeno dijete Ružicu, 
bolesnica je bila u ludnici. U to vrijeme u mojoj kući nalazio se kip 
Majke Božje — Ruže otajstvene. Kleknuli smo pred kip i oboje 
molili u suzama Svetu krunicu. Razgovarali smo s Presvetom 
Djevicom i molili je kao da je gledamo živu pred sobom. Sljedećeg 
dana opet se pojavi majka i kaže da je Ružici bilo tako zlo prošlog 
dana za vrijeme naše molitve, da su je morali staviti u prostorije za 
najteže bolesnike. To mi je dalo poticaj da se nešto događa i da 
treba još jače moliti. Ponovo smo izmolili Svetu krunicu i molili 
Presvetu Djevicu da se zauzme kod dragog Isusa za tu patnicu. Bio 
sam duboko svjestan da bez Gospodinovog oproštenja grijeha 
neće biti ozdravljenja. To oproštenje najprije će izmoliti Nebeska 
Majka. Sreća u svoj toj nesreći bila je u tome što je Majka imala 
čvrstu vjeru u Boga koju ni ti najstrašniji događaji nisu mogli os- 
labiti. Držala sam je na rukama — kaže majka, kada se to bila 
polomila s balkona i govorila: "Eto Presvete Djevice sada sam ti 
najsličnija. Ovako si ti držala svoje dijete Isusa na svome majčin - 
skom krilu kada su ga skinuli s križa." — Kada bolesnik ima takvu 
majku onda za tog bolesnika zaista nije teško izmoliti ozdrav- 
ljenje. Ulazimo sada i u treći dan dolaska te napaćene žene, ali 
sada više ne dolazi sama već vodi Ružicu sa sobom. Na njezin 
zahtjev i potpis liječnici su je morali pustiti. Da ne bi bilo zabune, 
valja znati da se bolesnica od tjelesnih ozljeda već ranije dobro iz- 
liječila. Ja sam počeo moliti, a Ružicu sam pole toga zamolio bili 
htjela za mnom ponavljati riječi molitve. Hoću, rekla je. Molili 
smo utroje. Rekao sam im da mole kod kuće Krunicu presvetim 
ranama Isusovim. Neka mole koliko stignu. Neka odu kod sveće- 
nika, neka se ispovijede i pričeste i neka pohađaju svake nedjelje 
Svetu misu. I da ne duljim Ružica je ozdravila. Viđali smo se kasni- 
je u crkvi kod Presvete Marije na Dolcu u Zagrebu. Znala bi biti 
nasmijana, veselo me pozdravljala. Ja bih s radošću u tišini znao 
reći: "Isuse i Marijo hvala Vam". Savjetovao sam joj da se čuva 
grijeha kao zmije ljute, jer da će je sotona vrebati na svakom 
koraku. Poznavajući sotonsku čud znao sam da je najbjesniji kada 
mu iz pandža ispadne plijen. Tada se vraća i napada kao bijesni 
pas. Uzima sa sobom i druge zle duhove samo da osvoji izgubljeni 

plijen. Negdje otprilike za godinu dana evo opet na vrata ude 
majka Ružičina. Nariće kroz suze i priča: "Bilo joj je dobro, sasvim 
dobro. Molila me da ode na more i obećala mi da će se kloniti 
grijeha. Bilo je tako. Prilazili su joj mnogi 'kazanove', ali je ona 
bila uporna da ostane sama. Na grudima nosila je križić, snagu 
života svoga. Vraćala se vlakom odmorena, puna zdravlja i ljepote. 
Prišao joj je blag, miran i lijep mladi čovjek. Put je dugačak, riječ 
po riječ i Ružicu njena mladost pobijedi te mu ona na njegovu 
molbu za znak pažnje dade lančić i križić s vrata. Potpuno ju je 
time razoružao i ona više ne imade snage oduprijeti se, te pođe s 
njim u njegov stan. Za nekoliko dana vrati se jadnoj majci svojoj 
u onakvom stanju bolesti kao što je bila nekada... Eto vam 
odgovor na pitanje kako se sotona najlakše uhvati čovjeka. Jer ni 
u nijednom grijehu ne dolazi do takvog predavanja duše i tijela 
kao u grijehu intimnog odnosa nedozvoljenog sjedinjenja muškog 
i ženskog. I ako jedan od tih osoba ima već toliko grijeha u svom 
životu da je zao duh već dovoljno ovladao njime, onda će ta osoba 
toga zlog duha preliti u času seksualnog odnosa na drugu osobu. 
Koliko takvih, malo, više ili još više, opsjednutih osoba danas kru- 
ži gradovima i selima, ne usuđujem se izreći. Jer bi me izrugali neki 
mudraci. No to bi samo bio znak da je već i tu na dijelu tama. Da 
s Ružicom završimo. Ponovo smo Majka i ja molili u suzama 
znajući da će Bog oprostiti. Tako je i bilo. Sada je opet viđam na 
Dolcu u crkvi Presvete Marije na Svetoj misi. Radosna i vedra me 
zdravlja. A ja na čast Presvetoj Djevici tiho pjevušim: "Tu na 
Icu, tu na Griču, Hrvati Ti Majko kliču, Zdravo, Zdravo, Zdra- 
vo Marijo". Kako i ne bi kada njezin Preljubljeni sin Isus Krist reče 
da mi opraštamo sedamdeset i sedam puta, svojim neprijateljima. 
A kada to od nas grešnika traži, koliko li će On puta op rostiti na- 
ma? Samo ako ga zamolimo u Svetoj raskajanoj spovijedi, Opros- 
tit će. 
Još bih imao dosta ovakvih opsjednuća koja su primljena pre- 
ko intimnih odnosa, preko nedozvoljenih sjedinjenja muškarca i 
žene ali ću navesti još samo jedno. Znam da ćete mi reći pa kolike 
su ženske i muške osobe imale odnos s nezakonitim osobama pa 
im nije ništa. Opet odgovaram neke su primile kaznu, neke 
primaju, a neke još čekaju na red. Pa zar nije ovaj svijet kao u moru 
kazni. Stoga i nije čudo što Isus kaže u poruci Milosrdne ljubavi 
danoj vidjelici Margariti iz Belgije: "O svijete, svijete da si mudar 
koliko si lud, mogao si ovdje na zemlji stvoriti raj". Zar bi nas 
ubijala suša da smo poput Svetog Ilije na čiju je molitvu pala kiša 

nakon 3 godine i 6 mjeseci. Ili zar bi nas progonili neprijatelji da 
smo poput Mojsije. A tko nam brani biti takvima? Jedini sotona. 
Zašto ga slušamo? Zar je svetost za povlaštene? Nipošto. Svi smo 
po Presvetoj krvi Kristovoj pozvani na svetost. Ipak mnogima još 
uvijek više odgovara biti posuda zlih duhova na ovom svijetu, a na 
drugom bit će paklene nakaze. Pozivam te ljubljeni moj brate i 
sestro, pozivam Te, sada odmah te pozivam, obrati se. Sutra već 
može biti kasno, možda Te već sutra neće biti u životu. Stajat ćeš 
možda pred Isusom, Vječnim Bogom i slušati, ne daj Bože, one 
riječi: "Odlazi u oganj vječni." Ovo nije priča o babi rogi, već ti to 
govori čovjek koji poznaje licem u lice i vraga i Boga. Ako ne 
vjeruješ u to imaj bar toliko svoje slobodne volje pa se otkini đavlu 
s uzda i dođi da u ime Isusa Krista popričamo kao prijatelji. Dođi 
ne kasni. Bio bi ti neprijatelj kada ne bi otvoreno rekao bez 
okolišanja ono o čemu me je poučio dobri Bog i zli vrag. Da se 
vratimo obećanju kada sam rekao da ću navesti još jedan slučaj 
opsjednuća. U bolnici Rebro u Zagrebu posjetio sam neizlječivu 
bolesnicu, suprugu svoga prijatelja i brata. Njoj su se naime 
raspadale kosti, dok jednoga dana nije čula glas: "Tvoje je 
ozdravljenje u Strmcu, a ja sam istoga dana čuo ove riječi: 
"Veroniki ide na bolje". To ozdravljenje u Strmcu nastupilo je 
molitvama svetih krunica koje smo molili. Dok sam tako sjedio 
pored nje u sobi moleći Presvetu Djevicu da se zauzme kod Isusa 
za tu bolesnicu, njoj dade dobri Bog pa mi reče: "Mijo, ima tu 
jedna bolesna djevojka, hoćeš li moliti za nju"?. Dovedite je rekao 
sam. Za koji trenutak ušla je u sobu vrlo lijepa plava djevojka. 
Nitko živ ne bi mogao pomisliti da boluje od bilo koje bolesti. Bila 
je jaka jedra i kada ne bi imala onaj umorni, tupi, jadni pogled, 
mogli bi je proglasiti ivna Čim je ušla na vrata pozdravio 
sam je sa "Hvaljen Isus i Marija!" Samo je kimnula glavom. Što je 
to s Vama dijete Božje, upitao sam je? Udarila je u gorki plač. Ne- 
znam jesam li ikada u životu vidio da netko tako gorko plače. 
Plakala je kao da joj je sve pomrio i kao da nigdje više ni trunke 
nade za život nema. Imao sam osjećaj da su joj suze bile tako vrele 
put žive žeravice. Tako da i mi prisutni u sobi zaplakasmo. 
lakala je dugo. I nije mogla podignuti glavu da nas pogleda. 
Milost Duha Presvetoga dade mi spoznati da treba što prije zazvati 
posrednicu svih milosti. Majku Mariju. Počeo sam u sebi moliti 
kao za rođenu sestru, pomilovao sam je po kosi i rekao: "Hajde 
dijete Božje umiri se. Što se to događa s tobom?". Djevojka se 
malo umiri i počne govoriti ove riječi: "Netko mi govori i koman- 


38 


duje sa mnom, a ja ga moram slušati". A što ti govori? Govori mi 
da moram baciti križić i Svete sličice u WC školjku... Odmah sam 
znao da je opsjednuta zlim duhom, jer tko mrzi Križ i svete stvari 
nego đavo. I još djevojka imenom Edita kaže da joj taj glas govori 
da se mora svući do pola, hodati po ulicama. Zapovijeda joj gdje i 
kako da se zaprlja. Neda joj jesti kaže, ako jede kaže joj da će joj 
umrijeti otac i još mnogim glupostima patio ju je sotona. Dobro 
je što je djevojka imala još dobar dio svoje slobodne volje. Na 
itanje hoćeš li samnom moliti, rekla je, hoću. Molili smo zajedno 
etu krunicu. Htio sam saznati od nje gdje je uzročnik tog 
njezinog stanja. Znao sam da je uzročnik grijeh, ali koji. Nakon 
kratkog ispitivanja priznala mi je da je imala odnos sa svojim 
direktorom koji je zbog nje napustio ženu i troje djece. I od toga 
dana njezinim životom bijaše ovladao đavao. Otišli smo u kapelicu 
koja se nalazi u dvorištu bolnice. Tamo molili pred svetim 
hraništem, zamolili svećenika da je ispovijedi i pod Svetom misom 
pričesti. Zatim da joj stavi sveti škapular Majke Božje Karmelske 
na nju. Kada smo se rastajali sklopila je ruke i molila me, dajte 
molite za mene, jer nikome na svijetu nije bilo tako teško živjeti 
kao meni. U radosti smo se rastali, s vjerom i nadom da je Edita i 
danas zdrava u duši i tijelu po Kristu gospodinu našemu. Amen. 
Takvi slučajevi grijeha su katastrofalni ne samo po tome što sotona 
s njima razara brakove, proizvodi kućne svađe i unesrećuje poko- 
ljenja, već i po tome što takve ženske osobe postaju često ubojice 
vlastite djece u svojoj utrobi. Tako da je takvim osobama često i na 
različite načine ako se ne pokaju i ne ispovijede, ovladaju zli 
duhovi. Kako je pak đavao lukava zvijer i voli se sakrivati da ga 
ljudi ne upoznaju, kako bi mu više služili, tako se često i ne 
primječuje da su te osobe pod vlašću zlog duha. Jedna gos 
nije smjela sama bez da je netko prati i par koraka učiniti. Čim bi 
sama ostala par minuta derala bi se kao da je netko kolje. Tražio 
sam uzrok toga zla i našao ga u tome što je napravila dva abortusa. 
Rekla mi je: "Voljela bih da sam ih desetero rodila, već ovo zlo 
trpjeti". Čim dođe u crkvu odmah joj dolazi na povraćanje. Crkva, 
zna se, smeta samo đavlu. Ona se istina ispovijedila i pričestila ali 
zbog njenog modernog načina života u kojemu ona nema vremena 
za Boga, nakon molitve za nju kratkoročno bi ozdravila i bolest bi 
joj se opet vraćala. Treba da znaju svi veliki griješnici poput Savla 
ako hoće ostati zdravi u duši i tijelu, moraju postati poput Pavla. 


Javljaju mi se pokojnici 


Za čovjeka nevjernika koji vjeruje u samo ono što drži u 
svojim rukama, govoriti o pokojnicima, prava je ludost. On kada 
vidi da je mrtvac zakopan u zemlju, za njega više prestaje svaka 
nada i pomisao da bi taj pokojnik bilo gdje i bilo kako postojao, 
osim toga groba gdje je zatrpan. Za nas pak vjernike nema veće 
ludosti od te nevjernikove mudrosti. Ipak bi čovjek nevjernik 
morao shvatiti i imati bar toliko razuma da shvati da je prije svega 
bilo ništa nego išta. I da je iz toga ništa netko morao biti stvoritelj 
svega ovoga što vidimo i što jesmo. Ako već nevjernik ne vidi 
nikud dalje, morao bi primijetiti bar ovu zemlju po kojoj gazi. 
Morao bi se zainteresirati i postaviti sam sebi nekoliko pitanja ne 
čekajući da mu bilo tko drugi da odgovor već da ga sam nađe. 
Takav nevjeran čovjek mogao bi vrlo brzo zaključiti da je taj netko 
tko je stvarao nebo i zemlju tako silan tako moćan i neizmjerno 
neizmjeran. Da tom i takvom Stvoritelju nije trebalo ni zidara, ni 
šljunka ni mješalice, niti ama baš nikoga i ničega, osim jedne 
jedine njegove riječi: "Neka bude tako". A da je to zaista tako 
bezbožnik bi to morao primijetiti barem po tome što gazi zemljom 
ovom. Morao bi primijetiti barem sam sebe i spoznati kako je čud- 
novato komplicirano, jednostavno lijepo stvoren. A onda neka 
baci pogled svoj taj jadni, siromašni čovjek prema nebeskome 
svodu i neka primijeti tu silno djelo Stvoriteljevo. Ako već ništa 
drugo zbog svoje slabovidnosti nek primijeti bar Sunce na nebu, 
neka se ogrije na toplini njegovoj i neka se zadivi sjaju njegovu. 
Možda će ipak osjetiti u sebi bar trun zahvalnosti i reći Stvoritelju, 
mora da postojiš. Hvala Ti. Hvala što ja jesam i što si mi dao ovoga 
časa tu milost da o Tebi razmišljam. Daj o svesilni da više upoz- 
nam, daj da te više tražim i sve više nalazim u tim tolikim djelima 
Tvojim. A dobri bi milostivi Otac zrakama svjetlosti Duha svoga 
Presvetoga potaknuo svoje dijete na čitanje Biblije. I tako bi iz tog 
nevjernog duhovnog slijepca iz dana u dan za vrlo kratkog 
vremena postao čovjek koji će vjerovati da Stvoritelj koji je tako 

divno stvorio nebo i Zemlju, nije mogao napraviti takav promašaj 
da njegovo remek djelo tj. čovjek nakon nekoliko godina života 
završi zauvijek u tamnom blatnjavom trulom grobu. Taj bivši nev- 
jernik čitajući Bibliju divio bi se iz časa u čas iz retka u redak, neiz- 
recivoj mudrosti riječi Božje. Toplina i nježnost Duha Presvetoga 
obuzimali bi ga sve jače i jače, divio bi se u veličini i mudrosti 
tolikih muževa i žena kroz svu ljudsku povijest. Muževa i žena sa 
kojima je taj neizmjerni Stvoritelj u sve dane i noći njihova života 
bio prisutan među ljudima. I kada bi tako čitajući dospio do jed- 
nog imena, imena nad svakim imenom, a to je ime Isus, tada bi ga 
tek obasjalo i zagrijalo sunce topline i svjetlosti mnogo veće i jače 
od sunca na nebu. U tom i po tom imenu Isusovu našao bi ama baš 
sve odgovore na svoja pitanja. Shvatio bi da je prije njega živjelo 
na Zemlji milijarde i milijarde nevjernika koji su prošli zemljom 
čineći zla. I da ih je taj savršeni Stvoritelj i dobri Otac htio spasiti 
baš u imenu Gospodina našega Isusa Krista. Shvatio bi i s 
ponosom uživao u svemu što je Isus činio, prolazeći zemljom, 
čineći dobro. Pokoravali su mu se i valovi morski i zli duhovi. Ot- 
varali su se grobovi i mrtvi su na njegovu riječ ustajali. Slijepci su 
dobivali vid, a bolesnici ozdravljivali, gluhonijemima se otvara 
govor i uši. I još u mnogim čudesnim djelima Isusovim uživao bi 
taj donedavni bezbožnik kada mu ne bi bilo teško vjerovati da taj 
svemogući Bog prisutan u nama i među nama može dati svoje 
milosti i darove kome hoće, kada hoće i koliko hoće. Ne bi bilo 
teško vjerovati da je i meni darovana ta milost ne po mojim zas- 
lugama, već po milosti Božjoj da mi se javljaju pokojnici. I ne samo 
to nego da su mi se događala i događaju mi se u ovoj knjizi 
spomenuta i nespomenuta čudesa. Pa zar to nije čudo kada mi 
dođe čovjek u viđenju koji je umro prije petnaestak i više godina i 
kada mi kaže ja sam taj i taj hoću to i to. Navest ću nekoliko 
slučajeva, ali samo isključivo iz razloga da slaba vjera današnjega 
čovjeka, radi njegove vječne sreće poraste. Imena tih pokojnika ne 
smijem spominjati, premda su mi ih oni rekli i baš zato moram 
čuvati tu tajnu njihovog imena, inače bih strašno sagriješio. 

Prije 13 godina živio je čovjek u mom susjedstvu, kako rekoh 
ime mu ne smijem spomenuti, ali živio je životom kakvim danas 
živi većina ljudi ovoga vremena. Njegova osobita oholost koja mu 
je davala snagu da gazi sve zapovijedi Božje, naravno koliko mu je 
to dopuštalo njegovo seljačko zanimanje. U crkvu nije odlazio, 

oko pedesetak godina. Zadnji put je bio u crkvi kada se ženio. Ipak 
je imao tu milost od Boga da mu na smrtnom času djeca dovedu 
svećenika da se ispovijedi i pričesti i tako ga zaštiti dobri Bog da 
ne ode u pakao. Jedne noći u mojim viđenjima stane on, tijelo mu 
je bilo u tako derutnom stanju a i ono odijelo na njemu, da je sve 
to davalo tako gadnu sliku za koju ja nemam prispodobe. Iz tijela 
izašla duša utjelovila se poput njegovog tijela i stajala je pored 
tijela. Očito je stigao iz najtamnijih predjela čistilišnih muka. 
Duša je govorila: "Ja sam duša p...“. I viđenje je nestalo. Sada kad 
bih mogao i kako da prikažem u kakvom se stanju nalazila ta duša. 
Razmišljam i nikako da nađem riječi kojima bi opisao tamu, 
crninu te duše, kao kad bi čovjeka obukao u crnu, trulu odjeću, 
uvaljanu u čađu. Ma jednom riječju sama ružnoća, strava i jeza. 
Bio sam svjestan da Bog šalje tu dušu da se molim za nju kao i za 
mnoge druge koje su u takvoj bijedi. Ali i da je šalje da bi i Tebi 
dijete Božje mogao sve ovo objaviti kako se i Ti nedaj Bože ne bi 
našlo u tim mukama. 

Drugo viđenje jedne druge duše bilo je ovako: U tom viđenju 
prolazio sam kraj kapele Svete Ane u mome mjestu. Istrčala je 
meni poznata žena, zaustavila me. Za njom je išao čovjek kojeg 
nisam poznavao, bilo mi je jasno Božjim darom da je to njezin 
otac. On mi reče: "Mijo možeš li Ti moliti za mene?". Rekao sam: 
Hoću, ali morate i Vi moliti. Tim mojim riječima nije bio 
oduševljen kao da mi je dao znak da on sam sebi malo može 
pomoći. Nakon par dana upitao sam tu ženu da li joj je otac živ? 
Ne nije. Umro je već davno veli ona. Je li Tvoj otac bio takav i 
takav čovjek, visok, pogrbljen i još sam joj navodio ostali izgled 
toga čovjeka, na što je ona potvrdno odgovarala. Rekao sam joj da 
je tražio od mene molitvu. Sve ovo govori da je taj pokojnik zaista 
bio taj. Bilo je još takvih i sličnih slučajeva kao što je izlaženje 
duša iz Čistilišta koje su kao djevojčice skakutajući ulazile u Kra- 
ljevstvo nebesko, kao i ono žalosno mnoštvo mladih bludnica naj- 
modernije obučenih koje su keljeći se odlazile u podzemlje. Evo 
djeco Božja razmišljajte o svemu tome i čuvajte se sotone. Neka 
vas sve prati zagovor Blažene Djevice Marije i otkupi Predrago- 
cjena Krv Krista Kralja, da budete radost u očima Božjim i da Bog 
bude radost u srcima vašim. Amen. 

Novi vragovi ovoga stoljeća... 


"Široka su vrata i prostran put koji vodi u propast i mnogo je 
onih, koji njime jdu..." (Matej, 7,13). Ovdje Vam donosim u 
cijelosti članak iz Glasnika Presvetoga Srca Isusova i Marijina koji 
je pisan u listopadu 1982. godine. Kada se Kristova majka objavila 
nevinoj djeci u Fatimi, krajem prvog svjetskog rata, pokazala je 
djeci otvoren pakao. Djeca su se stresla od strahote koju su vidjela. 
Gledala su nekoliko sekundi kako u pakao padaju duše katolika 
kao lišće s drveća u jesenski dan. Isusova Majka im je rekla: 
*Zanemarivanje Svete mise u nedjelju, psovka, bludnost kod 
katolika, ti grijesi bacaju najviše duša u pakao... Djeco, molite 
krunicu i činite pokoru, da se svijet obrati. Ako se ne obrati doći 
će još gori svjetski rat... I došao je... A svijet se još nije osvijestio, 
nego dapače postao još gori i pokvareniji. | kršćanski-katolički 
svijet. I naš narod toliko zanemaruje nedjeljnu misu, tako mnogo 
psuje, strašno psuje, čini najsramotnije grijehe, opija se, gubi 
vjeru, život provodi nedostojno kršćanskog imena... Kamo idemo? 
Ne prema spasenju, nego prema propasti! 

Ako Bog dopusti novi rat, novi pakao na zemlji, punit će se i 
vječni pakao griješnicima koji poginu u svojim zločinima. Ako tko 
i ostane živ, bit će jadan, nesretan, sakat. Umirat će polako od 
otrovanja atomskog zračenja... 

Treba znati čitati poruke vremena. 

Treba poslušati opomene Majke. 

Treba mijenjati život. Počnimo svaki od sebe! 

Nakon svega rečenoga u ovom članku i ovoj knjizi, ja bih pos- 
tavio svakom čovjeku pod ovim suncem zadaću da se upita: "Hoću 
li ja zaista postati jedna od tih vječitih paklenih nakaza i rugoba, 
ili ću zaista postati uživatelj tih prekrasnih rajskih divota"? Jedno 
je istina: pisali mi na dan tisuće ovakvih knjiga ili opomena, 
plakali mi koliko god iz propovjedaonica naših, sotona je uzeo u 
svoje ruke najjače oružje svijeta. On iz svog paklenog skladišta iz 
dana u dan vadi nove tisuće tona otrova i šalje ih već danas gotovo 

u svaku kuću preko televizijskih ekrana. Jao, jao, tisuću puta jao 
vama urednici radio i TV programa. Isus je jasno rekao: "Jao 
onome po kome dolazi sablazan". A rekao je i to: "Ako grešnika 
ne opomeneš krv ću njegovu tražiti iz Tvojih ruku“. Zato ovo 
pišem i zato opominjem. Za vrijeme komunizma toliko sam zlo- 
stavljao svoju djecu i nisam dopustio da dođe televizija u moju 
kuću, jer je u to doba iz nje tisuće vragova siktalo svoj otrov na 
ovaj svijet. Nije se moglo čuti ni jednu jedinu čestitu riječ. Sve 
sama blud, laž, oholost, lijenost, lažna božanstva. Pa čak i onda 
kada sam televizor dobio na poklon od rođaka iz Njemačke, na 
nekoliko navrata bio sam toliko izprovociran sotonskim djelova- 
njem na njemu, da sam ga htio baciti s balkona. Supruga me 
zadržala da ga ne razbijem. Odlučili smo da ga prodamo. Djeca su 
nam bježala u selo i to nam je zadavalo mnogo obiteljskih 
problema. 

Padom komunizma i promjenom vlasti televizija je zauzela 
svoje mjesto u kući. Neke mrvice svijetla Božjega pojavile su se u 
programu, ali to je tako malo u odnosu na zlo koje ona i dalje širi. 
Istina je, bili smo prisiljeni čitave dane gledati žive sotone ovoga 
vremena kako ruše i razaraju sve što se miče i postoji. Nije čudo 
što su reporteri javljali i izgovarali ove riječi: "Proživljavamo pravi 
pakao u Vukovaru, Dubrovniku, Osijeku, Sarajevu, Mostaru i 
tolikim drugim selima i gradovima". Hoće li baš ti reporteri i 
novinari i još mnogi drugi donositi i stvarati takve emisije koje će 
i dalje biti mnogima put u pakao? Kada će ovaj ludi svijet već jed- 
nom shvatiti da se sve što je ružno, kao kućne svađe u filmovima, 
preljubi, ubistva, krađe i mnoge druge paklene prljavštine, ne 
smiju bacati u Svetu, Božju, stanicu koja se zove obitelj. Uvijek je 
bila, a i danas je silna borba za vlast i čast i užitke, a gotovo nitko 
ne misli koju odgovornost sa sobom povlači imati vlast. Ako treba 
i tisuću puta ću ponoviti Isusovu riječ: "Jao onome po kome dolazi 
sablazan. Bolje bi mu bilo da si mlinski kamen objesi o vrat i baci 
se u more“. Tako Isus kaže. Zato čujte vi ljudi od znanosti i vlasti. 
Toliko će nam biti sretna domovina Hrvatska koliko će svetih duša 
koračati njome. A vi psovači, bludnici, razvodnici brakova, lažljiv- 
ci, kradljivci, lijenčine, oholice, možda niste znali ali od sada ćete 
znati da ste najveći neprijatelji sebi, svojim obiteljima i svom 
hrvatskom narodu. I četnici će proći s ove zemlje, ali sve dok 
njome gaze ljudi spomenutog ponašanja ona neće biti sretna. Ne 

osuđujem nikog jer sam vam opisao u ovoj knjizi povijest svoga 
griješnoga života, ali moram otvoreno reći da smo si mi prije čet- 
nika sami porušili crkve i poubijali djecu, pa ne vidim razloga da 
nam to i oni ne učine. Istina se mora reći makar bila i najružnija 
kako bismo je svi upoznali i kako bismo se mogli pokajati za 
grijehe naše. 

Stajao sam jednog ranog jutra ispred crkve koja je danas u 
ovom ratu sravnita sa zemljom. Prolazila je masa ljudi, da su se 
svega dvojica ili trojica okrenuli prema Svetohraništu i pozdravili 
Isusa. Koje li strahote i koje li sramote za hrvatski narod koji slavi 
tisuću tristo godina pokrštenja, a nije to samo u jednoj župi, već 
gotovo u svakoj. Nije li taj hram Božji u kojem se Isusa tako slabo 
Časti, već tada u ljudskim srcima bio srušen i prije nego što su na 
njega navalili četnici. Neka mi nitko ne protuslovi jer već dvadeset 
i pet godina obilazim crkve u našoj dragoj Hrvatskoj domovini. 1 
kao čovjek kojii živim na selu, poznajem na desetine tisuća ljudi i 
znam za svaku obitelj u svojoj i u susjednim župama koliko drži do 
Sakramentalnog života tj. do Svete mise. Do Svete mise koja je 
srce života svakog čovjeka. A vi pak djeco Božja koji se liječnicima 
zovete, a činili ste tolike abortuse, pitate li se što će biti s vama 
nakon ovoga života, u odnosu na zla koja ste počinili. Ovo što 
učiniše četnici baš ništa nije. Istina je vršili ste volju majki i očeva 
te izmasakrirali dječicu ali to ne znači da ako ste postupili poput 
Pilata, pred Vječnim neće klopotati od straha vaše kosti. Pojavit 
će se kao na ekranu djela vaša i bit će to najstrašnija slika, ako se 
ne obratite, ne ispovijedite i ne pričestite i ne vršite čitavoga svoga 
života pokoru, ako ne postanete od Savla Pavli, ta slika bit će vam 
put u pakao i nagrada, vječna muka. Išli ste dotle da ste sklopili 
ugovor s jednim građevinskim poduzećem u Zagrebu, ugovor na 
kojem je pisalo vi ćete nama proširiti jedan dio bolnice, a mi ćemo 
zauzvrat vama u vašem poduzeću praviti besplatno abortuse i tako 
se i na temeljima prolivene krvi nerođene dječice podigao jedan 
dio bolnice. Pitam vas: "Može li u toj bolnici biti prisutan Bog"? 
Ako pak Bog nije prisutan koga ćete vi ozdraviti. Ovo vam pišem 
djeco Božja iz sažaljenja i ljubavi prema vama. 

Mogli bismo tako nabrajati i prikazivati sve strijele koje su 
bile odapete na našu dragu domovinu iz svih ruku nas griješnika, 
ali koje koristi od toga. Jedina korist od toga je da znamo gdje je 
uzročnik ovoga rata, a on je, kako smo rekli u grijesima hrvatskog 

naroda. Bog je rekao da nam ni vlas iz glave ne može ispasti bez 
njegovoga znanja. Ali, on nije mogao izliti svoju srdžbu na nas 
preko nekog svetog naroda, već je dopustio sotoni da se posluži 
jednim narodom od kojih je samo 5% krštenih, a i to i takvo 
krštenje tko zna koliko je krštenje. Jednom jedinom riječju rečeno 
za hrvatski i srpski narod, sastalo se zlo i gore. Isus je istina rekao 
u Valtortinom viđenju da će iz II. svjetskog rata niknuti hibridno 
zlo. A koji će to novi hibridi, ako se ta dva naroda ne obrate, 
niknuti iz ovog rata, jao njemu tko to doživi. Ako svemu tome 
dodamo vijest koju je objavio ne tako davno radio Vatikan da je u 
Vatikan stiglo oko 10.000 prijava gdje se sve ukazuje Djevica 
Marija, a samo Bog zna koliko je još ukazanja u svijetu koja nisu 
prijavljena. Poznato mi je dobro da se nekim crkvenim ocima diže 
kosa na glavi kada čuju riječ "ukazanja". Često puta u povijesti bilo 
je toliko svađa i nereda baš oko toga da li je ovo ili ono ukazanje 
pravo, a na jednom mjestu ukazanja reče Presveta Djevica: "Gdje 
god dolazim ja ili moj Sin dolazi i sotona". Vidioci često bivaju ili 
mala djeca ili neki bogobojazni, svjetovno neuki ljudi. Poznato je 
da Marija i njezin dragi sin Isus vidioce ne mijenjaju. Poslužuju se 
u njihovoj bogobojaznosti s njima onakvima kakvi jesu. I dovoljno 
je da nakon stotinu lijepih poruka i riječi Marijinih sotona uspije 
ubaciti preko slabog i siromašnog vidioca samo jednu svoju riječ, 
crkveni oci poznavajući Boga i njegove zakone, odmah počnu od- 
bacivati zbog te jedine riječi onih stotinu lijepih. I tako nastaju 
prepirke i svađe, umiješaju se neke osobe sa strane preko kojih zao 
duh još više može posijati svojih riječi. Nešto slično desilo se i u 
Međugorju i hvala Bogu što zao duh nije uspio učiniti katastrofu 
razdora i u Svetoj Majci crkvi, ali ni Presveta Djevica ni tu kao i na 
tisuće drugih mjesta nije uspjela u potpunosti ostvariti svoj 
majčinski plan. Nakon tolikih ukazanja u svijetu trebalo bi ipak 
shvatiti da se nešto veliko zbiva u ovoj povijesti ljudskoga roda 
kako nam se ne bi dogodilo štogod slično s Marijinim djelovanjem 
i dolaskom u odnosu prema Isusovu dolasku. Da i ona ne bi 
morala ponoviti one riječi Isusove: "Mojima dođoh, moji me ne 
primiše". Svaki Božji čovjek koji zaista živi sakramentalni život 
mora imati i ima u sebi Duha Presvetoga, a to više vrijedi za 
crkvene poglavare. I oni bi kroz milost Duha Presvetoga trebali 
biti ta mudrost koja bi odmah prihvaćala te divne poruke 
Marijine, a u tišini odbacivala sotonske podvale. Ali kažem, 

odmah, a ne čekati deset godina. Deset godina Međugorskih 
svađa, jedanaest godina Roženičkih Pokupskih svađa, šest godina 
u Dvorišću kraj Zeline svađa i toliko u domovini i svijetu svađa. 
Poznato je da su neki svećenici čak crkve zaključivali pred 
hodočasnicima koji su vjerovali da Majka dolazi. 

Tako da je ijednom i naš dragi kardinal Šeper morao upozoriti 
jednog svećenika da otvori crkvu i da dopusti da se narod moli. Uv- 
reda je Mariji pripisivati nebrigu i nehaj za nas. Recimo da nije 
došla u Međugorje i toliko pozivala kako hrvatski, tako i druge 
narode, pa i Srbe, na obraćenje, mogao bi joj netko predbaciti i 
reći "Majko zašto nas nisu upozorila i rekla nam što sotona 
smjera? Ovako je Majka preduhitrila sotonu, a ona drugog posla- 
nja i nema, već da zaštiti djecu svoju za koju je njezin Predragi sin 
umro na križu. Bilo bi mi čudo nad čudesima da se ne ukazuje. Bila 
bi to izdaja muke i Križa sina svoga, a to je apsolutno nemoguće. 
Kako ljudi zamišljaju i gdje zamišljaju Majku nego među djecom. 
Zar misle da ona negdje na nebu daleko uživa i spava, a da sotona 
ovdje ulazi u njenu djecu i tako kolje i masakrira. O siromašni 
svijete, ako zaista izdaš dolaske Marijine poput dolaska Kristova, 
više ti ama baš ništa neće ostati. Ta Presveta žena bila je put prvog 
Isusovog dolaska i Isus svetijeg i ljupkijeg puta za svoj drugi 
dolazak neće tražiti. Ona viče sada u ovoj suznoj dolini, u ovoj pus- 
tinji, poravnajte staze da vam dječice moja dođe onaj koji ima 
zadaću da slavi anđele, naočigled onih koji su ga proboli. Bila bi 
zaista ludost misliti da dobri Bog budući da je slanjem proroka 
kroz svu povijest i slanjem svoga Sina, izvršio i izlio milost spase- 
nja na svijet, ne poduzme još i taj zahvat pa zar da ne pošalje i 
kćerkicu svoju kroz ukazanja da spasi što se spasiti da. Jer ovakav 
svijet kakav se pokazao u ovom stoljeću, svijet koji je ubio na 
milijarde rođenih i nerođenih, učinio je toliko zla, proizveo tolike 
đavle, držim da takav svijet Bogu više ne treba. Jer on može iz 
kamenja i iz ničega podići drugu djecu svoju. No, da se vratimo još 
ukazanjima tome kako reče Presveta Djevica Marija, posljednjem 
sidru ljudskoga spasenja. Još je Ona rekla kod Valtorte: "Djeco sve 
kad bi i bilo negdje lažno ukazanje, vi biste zadobili iste milosti 
kao da je i pravo, jer su vam nakane svete". 

Sjećam se kad nam reće jedan svećenik iz Zagorja; "Dečki vi 
vodite ljude u Međugorje, al će vam se ljudi smijati kad se utvrdi 
da Marija ne dolazi u Međugorje. Čudno siromaštvo takvih riječi. 

Rekao sam mu sve kad bi svi pratioci poumrli i vidioci u Međugor- 
ju s njima, naše molitve nikada umrijeti neće. One su razgovor s 
dobrim Ocem i s dobrom Majkom. A bolje da se cijeli svijet 
prevari pa da dođe na molitvu i Misu nego da se Marija prevari da 
dođe, a da nikoga ne nađe i da nema kome poruku obraćenja dati. 
Reći će netko pa tu poruku širi Sveta crkva već tisuću godina. Da, 
ali i ova od Majke nije suvišna... 

Da se dobro razumijemo, a da tko ne kaže ti ćeš sada davati 
lekcije Svetoj crkvi. Sačuvaj Bože. Već želim da svratim pozornost 
da ne bi bilo — nismo znali. 

Ne, ne kažem da treba odmah priznati čim netko kaže da mu 
se ukazala Majka Božja. Ne, ni govora ali ne ni vikati preko 
"Arene" i drugih listova da to nije istina. A što ako je, upitajmo se. 
Zar je teško ili griješno reći poput onog divnog svećenika u 
Šandrovcu kod Varaždina, koji je rekao kad sam mu rekao, 
velečasni dolazim redovito na molitvu u Vašu župu jer Andrija 
vidilac kaže da mu se ukazuje Marija, a svećenik kaže nemam ništa 
protiv. Ja Andriju znam kao čestita čovjeka, daj Bože da to bude 
istina. Taj je čovjek postupio onako kako bi trebala postupiti 
njegova i naša Sveta majka crkva u ovom čudnom vremenu. 

Ona to jest, Marija. Sabrala je razbježale apostole, sabrat će i 
od crvenog zmaja (komunizma) prestrašene. A neka joj ne budu 
zapreka oni kojima dolazi. 

Dok ove redove pišem, radio reporter javlja o strahotama oko 
tri milijuna ljudi u Jugoslaviji. Koliko suza se sada toči, koliko krvi 
i rana, koliko gladi i mučenja, što doživljavaju milijuni nevine 
djece. Jao, jao, jao Vama silnici i velikani koji ste svijet do tuda 
doveli, a danas pijući i jedući vječate i preko horoskopa, kao npr. 
gospodinu Buschu pogađate što učiniti. Onaj tko zlo ne spriječi, a 
može, odgovoran je kao i onaj koji ga čini. Zar ne znate da takvim 
ponašanjem samo ubrzavate čas kada i na vašoj vili ni kamen na 
kamenu ostati neće. Čuj ludi jadni svijete, daj već jednom shvati 
da bez Krista nema ni mira ni sreće ni svijetla, ni ama baš ničega 
od čega se živi. Dokle ćete voditi sebe i narode da već na ovom 
svijetu budete đavolovi sluge, vragovi toliki od njih budu, odnosno 
dokle ćete voditi takvu politiku koja bi vas mogla odvesti u pakao, 
vječne muke. Koje li odgovornosti na vama vlastodršci i 
zakonodavci... Izvadite svoje glave iz pijeska. Uzalud žmirkate i 
mislite da vas Bog ne vidi. Skinite svoje crne filozofske naočale i 

stavite na oči naočale Isusove ljubavi. | sve kada bih vam mogao 
još tisuće godina vladavine dati, bilo bi to ništa u odnosu prema 
ovoj ljubavi kojom vas zovem da poradite s Kristom na boljitku 
svijeta. Kako više ne bi proizvodili nove vragove već divnu djecu 
Božju za koju smo i stvoreni. A vi siromašna djeca nekršćanski 
narodi što vi čekate? Vama ne paše Krist ni njegovi zakoni. Žalos- 
na vam majka i žalosne vam zrake sunca što vas griju. Obratite se 
odmah da jedno stado i jedan pastir što prije bude. Vi raskolnici 
što poderaste haljine Kristove, vratite se jedinstvu crkve Svete 
Rimokatoličke. Kako to da ne vidite ponor u koji vodite svoj 
narod. Požurite se okupiti pod plašt Presvete Djevice svi narodi i 
pojedinci dok još imate vremena pred skorom srdžbom Božjom. 
Isuse sine Boga živoga smiluj se. 

Moje čudesno ozdravljenje 


Nakon ovog tako teškog poglavlja u kojem se morala prikazati 
sva stvarnost u koju je upao ovaj Božji svijet, poglavlja u kojem će 
se možda mnogi naljutiti na mene zbog grube otvorenosti, želim 
da sada drago Božje dijete čitatelju moj uđemo u jedno mirnije 
poglavlje. Vratit ćemo se 10 godina unatrag tj. u 1982. godinu. 
Naime, do tog razdoblja kako sam već spomenuo bio sam kušan 
udarcima đavola i milovanjem Boga. No, Bog kao da se ponaša s 
nama poput zlatara koji kad god želi napraviti neki dragocjeniji 
dragulj mora svoje zlato staviti u vatru da bi ga tako mogao 
oblikovati po svojoj želji. lako sam tada kao četrđdesetogodišnjak 
sticajem spomenutih okolnosti dobro poznavao i ljubio 
trojedinog Boga, Presvetu Djevicu pohađajući svake nedjelje 
Svetu misu, moleći Svetu krunicu, ipak me je dobri Bog još jed- 
nom htio staviti na teške kušnje. Kako se sve to dogodilo najbolje 
će se vidjeti ako vam u cijelosti prenesem moj objavljeni članak u 
"Glasniku Presvetog Srca Isusova i Marijina" iz listopada mjeseca 
1982. godine. Članak je objavljen pod naslovom: "Krunica pob- 
jedila medicinu". Iznad naslova bila je nacrtana Sveta krunica koja 
će do posljednjeg daha moga života biti moj vjerni pratilac. A ja 
njezin nositelj i širitelj njezine svete moći kuda god koračao 
budem. Evo doslovno spomenutog članka: 

"Na Antunovo ove godine navršile su se dvije godine od mog 
velikog iskušenja u preteškoj bolesti. Kada sam 17. siječnja 1980. 
godine, pileći drva, zadobio težak udarac drvetom u desno oko, bio 
sam hitno prevezen u zagrebačku bolnicu Rebro. Liječnici su 
začuđeno klimali glavama. Oko je bilo u krvi. Sreća u nesreći bila 
je što u oku nije ostalo strano tijelo. Četrnaest dana liječenja i ot- 
pust iz bolnice. Jedan profesor savjetovao mi je da ne radim nikak- 
vog fizičkog posla, dakle, stopostotni invalid. Vid mi se toliko 
smanjio da se na hodniku nisam mogao mimoići s čovjekom, niti 
vidjeti gdje su vrata. Prolazili su tako dan za danom i mjesec za 
mjesecom, a bolest se nije smanjivala, već se naprotiv, drastično 
povećavala. Uzalud su nastupali topli ljetni dani. Ja sam morao 

biti zatvoren u sobi i grijati se na struju, jer temperatura nije 
smjela biti niža od 24 stupnja Celzijusa. Ako bi samo za stupanj, 
dva bila niža, bolovi bi bili veliki i zeblo bi me za oči. Ako bih samo 
minutu izašao na sunce, ono mi je htjelo probiti glavu. Neizdrživo! 
Stigla je tako i jesen spomenute godine, a bolest je toliko ojačala 
da je svaki sat života i mojeg i cijele obitelji bio žučna gorčina. 
Zamolio sam svoju dragu suprugu i supatnicu, da ode po svećenika 
da se s njim posavjetujem. Odlučili smo se za vjerojatno najbolje 
rješenje — bolničko liječenje. Počelo je punom parom, a dijag- 
noza je bila: Haemophthalamus dex. Erosio corneae treumatica 0. 
dex. Contusio bulbi dex. Myopia aeta degenerativa ou. Svaki drugi 
dan injekcije u oči i debelo meso i devet tableta na dan. Tri tjedna, 
pa ništa. Kako bilo, tako ostalo. Oko očiju sve crveno kao da je 
ljutom paprikom naprašeno. Obitelj me dvorila. Kada bih morao 
izaći, zamotao bih oči vatom ili bih uzeo motor-naočale i kapu, a 
ostavio malu rupicu da mogu bar malo vidjeti. Navečer prije 
spavanja stavljao bih glavu u vatu. 

Dočekam tako i ljeto 1981. Pritisne me da i sad prolijem suze 
kada se sjetim. Kažem ženi: "Otiđi po svećenika da se posav- 
jetujemo!" 

Prebacim se tada u Vinogradsku bolnicu u Zagrebu gdje me 
lijepo primiše i na tom im hvala. Puno poštovani doktor primarius 
mučio se sa mnom čitavo ljeto. Ne znam jesam li ja više žalio njega, 
kako se mučio sa mnom, ili on mene, ali pomogli sebi nismo ni 
jedan. Kao bos po vatri dovučem se i do jeseni 1981. Moram priz- 
nati da molitvu nisam izostavljao. Pročulo se nadaleko o mojoj 
bolesti. Dolazila je rodbina i susjedi — svi su se zgražali, a ja sam 
govorio u sebi: "Na ovoj planeti mjesta za mene više nema! O 
Majko, Sveta Marijo, vidiš li me" Kada ne bih samo znao da me 
vidiš kako sam jadan, bilo bi mi lakše. Suze su tekle, molitva je 
tekla. Alkoholom umočenim u vatu oblagao sam oči što mi je 
vadilo oganj, ali ni to nije pomoglo. Sada je bolest postavila još 
više zahtjeva: ako je u sobi više od 25 stupnjeva, peku oči, a ako je 
manje od 24 stupnja — zebu. Kad okulisti ovo pročitaju, možda će 
reći da fantaziram i da je to nemoguće. Moguće je. Došlo je dotle, 
da kad sam pred spavanje stavio jednu vrstu gaze, peklo je, a kada 
sam ja skinuo, zeblo je. U kima mi se mutilo. Koliko sam puta želio 
ih dati iskopati iz glave. Citati ni pisati nisam mogao, niti slušati 
radio, niti gledati televiziju. Što raditi sam u sobi? Kad bi došlo 
moje dijete da mi pročita što ima za zadaću, nisam ga mogao 

saslušati, jer me svaka riječ boljela u glavi. A mali bi čet- 
verogodišnji Miroslav često govorio: "Tata kad ćemo ići u selo. 
Tata zašto ti ne ideš sa mnom u crkvu" Ići ćemo zlato moje kada 
tatica ozdravi. Ali kad to bude? Kroz danonoćna razmišljanja 
uputi Gospodin i ove misli... Prije deset godina bio sam u župi F 
Tamo živi vrlo pobožan starac za kojega mi rekoše: "Za koga on 
moli, taj ozdravi". Sjetio sam se njega i ne oklijevajući ni časa 
uzmem olovku i papir, pa napišem doslovno ovo. "Dragi brate 
Joža! Teško sam obolio na oči, zamolite našu Nebesku Majku da 
mi pomogne. Mijo Bubnjić". Zovnem ženu i kažem neka ode do 
starca i neka mu preda ovo pismo. Kažem, ovo mi je posljednja 
nada. Ode žena i nađe starca koji joj je govorio kako se tu ukazala 
Gospa, te kako mu je preko djece rekla da za bolesti očiju, ruku ili 
nogu, treba moliti Zalosnu krunicu. Ja ću moliti reče starac, a on 
neka ne broji krunica. Neka moli koliko god stigne. I vi molite, i 
roditelji. Dat će naša dobra Majčica... Idu li mu suze upita starac? 
Idu — odgovori moja žena. 

Ja na dan izmolim i do 15 krunica, reče starac. Molite svi... 

Bila je subota navečer kad se supruga vratila kući. U nedjelju 
izađem u dvorište nekoliko minuta. Čini mi se da mi je puno bolje, 
pa je li istina? Pita se i cijela obitelj. Pitam se i sam. Učinim par 
puta izlaz iz kuće te nedjelje. U ponedjeljak stojim na dvorištu, a 
ljudi prolaze, pa ne vjeruju svojim očima da me vide vani. Odakle 
ti tu? govore mi. Dade Bog i Gospa — odgovarao sam i pomagao 
svojim ukućanima obavljati poslove kojih na selu uvijek ima. 

U utorak meni bolje, srijeda bolje, odlazim u polje, hodam, 
radim sve poslove. Dođe nedjelja, odem u crkvu. Ljudi se križaju, 
pitaju. Govori se kroz par sela o mom ozravljenju. Svećenik pres- 
retan. Roditelji još više. Ja bih od sreće poletio u zrak. Ne znam 
kako bih od milja zvao Nebesku Majčicu, kako bih joj pjevao, 
kakvu bih joj molitvu skladao. Otiđem tada do starine, a on me 
upita: "No, jeste li zaboravili našu Majčicu? Molite li svoje 
krunice?". O, ne brate, ne daj Bože toga da bih je zaboravio! 

Sada hodam po snijegu, vozim traktor, pišem, čitam. Vidim 
kao i prije, sasvim sam zdrav. "Hvala našoj dobroj Nebeskoj 
Majčici, koja je vrednija i sjajnija od sunca“. 

Valja sada spomenuti i stvari koje su se oborile kao silan teret 
na moju ispačenu dušu i tijelo. Prva je ta da su me đavli na već 
spomenuti način i u toj teškoj bolesti mučili skoro svaku noć. 
Lakše mi je bilo utoliko što sam već u tom vremenu gotovo uvijek 

mogao dozivati Isusa i Mariju i pomoć. Uvijek bi oni dolazili i os- 
lobađali me tih strašnih muka, ali nekad mi se činilo da ih na moj 
zov jako dugo nema. To bi me znalo često rastužiti i ražalostiti do 
suza. Druga pak stvar koja se desila u tom razdoblju moje bolesti 
bila je što mi se razboljelo dijete tako iznenada i tako jako da su 
veći liječnici digli ruke od njega. A ja sam si znao često misliti, kad 
već meni spasa nema, neka ta moja siromašna žena koja se iz takve 
daljine udala ovdje, ima to dvoje dječice koja će joj pomoći živjeti. 
I sada odjednom gledam to svoje starije dijete Josipa kako se 
priprema za smrt. 

Dogodilo se to ovako: Jednog jutra supruga je primijetila da 
dijete mokri crvenkasto-crnu mokraću. Dijete se nije bunilo da ga 
što god boli, ali je svakim danom bilo sve žuće, mršavije i slabije. 
Obitelj je bila obuzeta mojim patnjama pa nismo toliko ni 
primijetili što se to s djetetom događa. Uzela je supruga tu 
mokraću o bočicu i odnijela liječniku. Kada je liječnik vidio, uh- 
vatio se za glavu i kaže: "Pa što se čekali s djetetom do sada. Dijete 
će vam umrijeti?". Napisao uputnicu da ga prevezemo hitno u bol- 
nicu. U bolnici opet liječnici vidjevši što je s djetetom zaprepastili 
su se i govorili pa šta ste tako dugo čekali? Dijete će vam umrijeti! 
Mali je ostao u bolnici, a ja ga zbog svoje bolesti posjećivati nisam 
mogao, jer ni koraka izaći iz kuće nisam smio. Kada bi supruga 
otišla u posjetu djetetu, sati bi mi se pretvarali u godine čekajući 
je i kao da joj čujem glas na vratima: "Josip je umro". Čovjeku srce 
da pukne i kamen da proplače nad takvom sudbinom jedne obite- 
lji, obitelji za koju sam vjerovao kako sam već prije spomenuo da 
će u njoj biti samo smijeh i radost, ljubav i mir. Supruga me je 
znala moliti da molim našu Presvetu Majčicu da se zauzme kod 
drugog Isusa za ozdravljenje našeg djeteta i zaista žarko sam 
molio, a liječnici su se iz dana u dan čudili kako se dijete brzo 
oporavlja. Danas kada vam ovo pišem Josip se upisao na fakultet 
i momak je, Bogu hvala, snažan i zdrav. Nakon njegovog 
ozdravljenja Bog mi je dao ovakvo viđenje — da stojim na visokom 
horu crkve, a Josip se penje po trulim ljestvama do mene i viče: 
"Mata, tata,, primi me!“ Pružio sam mu ruku i podigao ga na hor 
crkve. U crkvi je bio takav sjaj kakav više vidio nisam. Viđenje je 
time završilo. Bjo je to prikazan sjaj nebeske crkve u koju je on kao 
nevino dijete trebao ući. Moje pružanje ruku bile su moje molitve 
koje su Milosrdnog Oca nebeskog potakle da mi ostavi dijete na 
životu. Kada danas svrnem pogled u mislima svojim na te dane i 

pogledam svoju obitelj kako sretna i zdrava uživa Božji dar života 
kako da ne uskliknem — Gospodine kako si divan u svim djelima 
svojim. Majčice preslatka slasti i milino života moga, kako da Ti 
zahvalim za sve što si učinila za mene i moju obitelj! 

Svjestan sam duboko da ni jedno ovozemaljsko dijete ne može 
vratiti duga svom nebeskom Ocu i Majci, a kamoli ja koji sam bio 
toliko veliki griješnik i kojeg su me živog izvadili i vratili s puta u 
pakao. Sada mi je samo obveza da izguram u gorućoj ljubavi prema 
njima, da njihova svetohraništa budu naslada života moga. Da 
prebirem po zrncima Svete krunice izgovarajući najdivnije riječi: 
"Oče naš koji jesi na nebesima, sveti se ime Tvoje, dođi kraljevstvo 
Tvoje, budi volja Tvoja. Kako na nebu tako i na zemlji, kruh naš 
svagdašnji daj nam danas i otpusti nam duge naše kako i mi 
otpuštamo dužnicima našim i ne uvedi nas u napast nego izbavi 
nas od zla. Zdravo Marijo milosti puna, Gospodin je s Tobom 
blagoslovljena Ti među ženama, blagoslovljen plod utrobe Tvoje 
Isus. Sveta Marijo majko Božja moli za nas griješnike, sada i na 
času smrti naše Amen. Slava Ocu i Duhu svetome, kako bijaše na 
početku tako bijaše sada i vazda u vjekove naše". Da grabim biserje 
i dragulje koje mi je darovao dobri Bog preko ruku Svete majke 
crkve. Biserje kao što su pobožnost devet prvih petaka, ulazak u 
III. red Svetog oca Franje, nošenje Svetog škapulara Svete Gospe 
Karmelske, upoznavanje s djelima Ljudevita Monteforta, 
uzimanje dragulja iz te riznice Božje, itd. itd. Kada smo već kod 
Svetog škapulara dobro bi bilo spomenuti jedan događaj. Prosili 
su naime župljani jedne župe svoga župnika da mi dopusti da 
propovijedam riječ Božju prilikom posvete Presvetog križa u 
njihovom selu. Te večeri prije toga dana spremao sam se za tu 
propovijed, kao vojnik kad na ratište ide i uzima svoje oružje. Tako 
i ja te večeri pripremao sam svoju novu krunicu i stavljao na sebe 
novi škapular. Kako sam podigao ruke iznad glave, u tom djeliću 
sekunde, ispod prozora moje kuće izderao se strašan glas. Bila je 
to prava rugoba od glasa. Čiji je to glas bio ne treba pogađati. 
Kome škapular smeta, nego đavlu. I dok tako đavao budno prati 
naša nastojanja da učinimo nešto za Isusa i za spas svijeta, jedina 
mu je želja da nas onemogući, spriječi ili bar olabavi. Dobro je biti 
toga svijestan. Ali mi jadni ljudi, siromašni, tako često srljamo za 
ispraznim stvarima da nam one postaju važnije od Boga. [ večeras 
dok ovo pišem obuzima me strašna tuga. Održava se Olimpijada u 
Barceloni. Rekoh, ljubljeni moj učitelju Kralju moj zlatni, a kada 

bi sutra toliko očiju bilo usmjereno prema Tebi u svetohraništu, 
kako bi Tvoje božansko srce bilo sretno. Ti si zlatni moj Kralju 
rekao, tko ljubi više Oca ili Majku svoju nego mene nije me dos- 
tojan. A eto koliko zagrijanosti za tu ludost. Oprosti dragi 
Spasitelju, ali ovaj siromašni svijet ni očeve ni majke ne ljubi, već 
ih u staračke domove trpa, a na njihova mjesta dovode kućne 
ljubimce pse i mačke koje s njima spavaju čak i u krevetu. Oprosti 
Isuse. Oprosti molim Te, s Majkom Marijom, molim Te oprosti 
Isuse. Sutra je nedjelja i opet ćemo biti prežalosni Kralju moj zlat- 
ni. Ispred župne crkve bit će pet-šest automobila, a na utakmici bit 
će stotine. Navečer će biti zabava. Opet ćemo uzdisati u dubokoj 
boli jer će cijele noći na stotine i stotine automobila doći i proći, 
a Krunicu tko će te večeri izmoliti. Ah, nitko i psovka i blud raz- 
dirat će Tvoje Božansko srce. 1 majka će s malim bebama na utak- 
micu doći, a Ti ćeš zlatni moj Kralju biti okružen s onih par bakica 
u Presvetom oltarskom sakramentu. Oprosti dragi Isuse s Majkom 
te Tvojom Presvetom molim. Još će jedna nedjelja proći, a mi 
ćemo uzdisati zajedno i patiti. Ja ću moliti Tebe, a Ti vječnoga Oca, 
ali dokle tako Isuse? Ni ovaj bič rata neopamećuje nas, a pre- 
ljubljeni moj Kralju kada bi se u crkvi djelila po kesa bombona ili 
10 dkg kave besplatno, crkva bi bila cijeli dan puna posjetitelja, a 
ovako dok svećenici dijele Tebe koji si život, crkve su prazne. Reče 
na samrti Tvoj svećenik Augustin Korpar da mu je samo 8% 
župljana išlo redovito na misu. Jao, a što će biti s onih 92%. Koliki 
te Isuse slatki i po šezdeset i više godina ne posjete u crkvi. 
Dosad smo se pravdali da nas komunisti ne puste, a sada čime 
će nas sada varati đavao? Jučer je bio prvi petak i pet sati smo bili 
bez prestanka zajedno i nagradio si me ljubljeni Kralju moj. Hvala 
Ti za one riječi kad je svećenik ispred Oltara prvi put nakon tolike 
žalosne svađe oko Međugorja, rekao, da sada zaista treba vjerovati 
da Tvoja Majka dolazi u Međugorje. Kako sam bio sretan zbog 
toga. Hvala Ti Isuse. Da učitelju moj zlatni pa zar bi zaista Majčica 
mogla prešutjeti ove strahote koje su zadesile njenu dječicu? 
Pogotovo kada znamo koliko je u tom narodu predivne djece 
Tvoje. O, da Isuse žar ljubavi svoje ulij u srca naša, u srca svojih 
svećenika. Da ne budu mlaki u propovijedanju Tvoje ljubavi i 
ljudske zloče. Daj da ne održe dugačku propovijed, a da ne 
spomenu Tvoje i naše Majke. Dao si mi do znanja da Te to žalosti. 
Daj o zlatni moj Kralju da i meni dopuste da prođem po svim 
župama naše drage domovine da govorim narodu o čudesima koja 

čini molitva Svete krunice. O Tebi Isuse u Presvetoj euharistiji. 
Možda će se ipak Isuse ljudima svidjeti kada primijete kako se 
iskreno ljubimo Ti i ja. Daj Isuse pomozi nam da Te više ljubimo. 
Nedaj da baština Tvoja propada. Sjeti se koliko si pretrpio za nas. 
Daj da bude što više braće i sestara koji će s Majčicom Marijom 
prikazivati vječnom Ocu svaku kapljicu Tvoje Presvete krvi, svaku 
Tvoju presvetu ranu, suze Tvoje presvete. Da prikažemo vječnom 
Ocu korake Tvoje kojima si prošao zemljom čineći dobro. Tvoje 
uzdahe i poglede, Križ i Majku Isusa pod njim, s njenim patnjama. 
Jer Ti si Bog naš i sve naše. Ali mi bi htjeli Kriste Bože naš da te 
dijelimo sa svim ljudima svijeta jer smo svijesni da ako Ti više 
dajemo, više Te imamo. Ispuni naše vrijeme i prostor nek Tvoje 
divne riječi koje si rekao apostolima: "Mir Vam svoj dajem, mir 
Vam svoj ostavljam", za žive u ovom nemirnom svijetu. Pogledaj 
na tjelesne ranjenike. Ti znaš kako rana peče, jer si sav u ranama 
bio. Pogledaj na rane u dušama. Tko će ih izlječiti ako ne Ti, Ti koji 
si se u duševnim patnjama, krvavim znojem znojio u vrtu. [ dok Te 
tako žarko ljubljeni Kralju moj molim za zarobljene, isprebijane, 
gladne, tužne i nevoljne, izgubljene, napuštene, prevarene, opsed - 
nute i tolike još, kao jeka u dubokoj šumi odzvanjaju mi Tvoje 
Božanske tužne riječi: "Djeco moja preljubljena, a što još za Vas 
mogu učiniti, a da već učinio nisam, zašto me ne slušate?" Zašto 
živu moju riječ Evanđelja ne proširite po svom svijetu u svim 
srcima ljudskim. Vječito se patite i ubijate i tako će vam biti dok 
se ne istrijebite. Toliko ste u svemu uznapredovali da se možete u 
par časova svi uništiti. Kako to da vam je najteže prihvatiti ono od 
čega se sastoji radost, sreća i mir. A to sam ja, Vaš trojedini Bog 
bez kojeg ne možete. Kada vidim kako se patite žao mi je, ali znajte 
da ste vi to krivi sami. Imate slobodnu volju, odlučite se dok još 
traje vrijeme milosti. I raskajanom razbojniku na Križu raj sam 
obećao i dao. Zar mislite da vas manje ljubim. Ja ne mogu malo 
ljubiti. Uvijek vas ljubim onom istom ljubavlju kojom sam vas 
ljubio do smrti na Križu. Kada se budete tako poništili, tako se iz- 
nakazili i otrovali, ipak ćete morati shvatiti i priznati me 
gospodarom neba i zemlje. Zašto to ne učinite što prije? Ako 
ovako nastavite kako ste u ovom stoljeću počeli, onda će ova 
planeta ubrzo postati pustoš kakvu si vi ne možete predočiti. 
Hajde dođite k meni, svi slušajte moju riječ. Vi znate gdje je 
Stijena gdje je grob moga ljubljenog učenika Petra. Tu se svi 
vratite pod okrilje moje Majke Marije, pod vodstvo svete crkve 

Katoličke koju Duh Presveti ne prestaje ravnati. Pod vodstvom 
moga namjesnika Pape, Biskupa i svećenika. Da vas svojim Pres- 
vetim tijelom hranim i krvlju pojim da vam zao duh nikad ne 
naudi. Odvratite se od sotone i dijela njegovih. On vas vodi u 
krvoproliće, u ratove i mržnje, pa zar vas nije sramota što to činite. 
Zar neznate da ćete morati polagati račun o svakom proživljenom 
času. Pa zar sam ja Trojedini svesilni Bog ovako zamislio svijet? Ja 
sam ga savršenoga stvorio i recite što vam ovdje nedostaje. 

Zar pored neba i zemlje i mora, puno darova mojih. I još sam 
dao mogućnost da sve to znate i možete umnažati po svojoj volji, 
a što vi učiniste? Od svega za hvalu vraćate mi bol na bol. Sve od 
časa kako sam stupio na ovu zemlju, bez prestanka me mučite. A 
ja sam svemočna ljubav. Razumijete li? Urazumite se i saberite 
oko moga namjesnika Svetog oca Pape. Saberite se svi poglavari 
svih naroda, svi poglavari svih vjera, svih od najmanjih do najvećih 
i uzmite me za Kralja i učitelja svoga. Slušajte zapovijedi Oca 
mojega i mene. Nemojte se svađati zbog onoga što vas dijeli već 
prihvatite ono što vas može ujeđiniti. A to sam Ja. Prestanite već 
jednom puniti pakao i čistilište. Budite moji svi. Zar je moguće da 
ja mogu ikome škoditi. Zar sam išao na Križ zato da vam 
naškodim? Shvatite da je uoči mog dolaska zemlja bila tako 
griješna da su je njeni grijesi bili u stanju uništiti. Došao sam da 
vas krvlju svojom otkupim, prisjetite se kako mi je bilo teško. Ah, 
samo onaj bolan susret s mojom Presvetom majkom. Kada me je 
ugledala svega krvava, trnjem okrunjena, izbičevana i 
popljuvanoga. O djeco Božja zar ne vjerujete. Pratila me je moja 
Presveta majka i gledala moje padove pod Križem, slušala moje 
uzdahe i jecaje, slušala udarce po čavlima koji su probadali moje 
tijelo, gledala moje umiranje, moje prvo buđenje. Sve da vi budete 
sretni, da budemo radosni Vi u Ocu i Otac u vama. A vi kud vi 
krenuste? Silom hrlite sotoni u kandže. Sotona ništa za vas učinio 
nije i k njemu toliki idete. Mene vrijeđate i niječete. Ne vjerujete 
toliki u me, a ipak me vrijeđate. Za vrijeđanje, ja jesam, a za ljubav 
kažete da me nema. Čudno. Sotonski. Kako nemate srca ni duše, 
kako vam nije žao da se mrcvarite. Koliki ćete i danas umrijeti i za 
vas nastupa pravda. Milosrđe vam traje dok ste tu na zemlji. Zar 
ćete zaista dopustiti da vječno propadnete. Da vas bacim u oganj 
vječni gdje je vječiti škrgut zubi i plač. Dođite, dođite, dođite k 
meni svi. Čeka vas moje Božansko srce. Dođite svi sve četiri strane 
svijeta. Amen. 

Kada me i da li prestao mučiti sotona? 


Moram odmah reći da se vraga lako dobaviti, ali teško riješiti. 
Spomenuti čovjek koji je molio za moje ozdravljenje zvao se 
Markuz Josip, zvan u onom kraju "Sveti Joža“. On je imao dar 
Božji, koji je bio jačan molitvom Svete krunice tokom čitavoga 
dana i dobrim dijelom noći. Taj me čovjek poučio Bogu, kao i 
mnogim tajnama Božjim. Između ostaloga rekao mi je koji broj 
Žalosnih krunica treba izmoliti i ispovijediti se i pričestiti i poz- 
vati sotonu u ime Isusa Krista na dvoboj. Naravno, da tu treba 
čvrsta vjera u Boga. Nakon toga čina sotona se nije vidljivo 
pojavio, što je bilo jasno da je poražen. A da je došao zna se u ime 
Isusovo opet bi bio poražen i znam da vam je sve to čudno i nejas- 
no, ali šta ću vam ja. Zahvalite Gospodinu i na nejasnoćama. I ne 
postavljajmo se nikad kao sveznalice. Dakle, nakon tog izazova 
upućenog zlođuhu, bio se on dobrano povukao. Rijeđe je nasrtao 
na mene, a i njegove dolaske moje bi usnulo tijelo osjetilo prije 
nego što bi me stigao zgrabiti. A ako bi mu uspjelo da me uhvati 
odmah bi zazvao Pre-ljubljenog Kralja i Kraljicu našu zlatnu, tako 
da je istoga časa morao odstupiti. No i takva neugodna natezanja 
trajala su oko desetak godina. Ja se Gospodinu na tome zahval- 
jujem, jer me to dovodilo do sve jačeg sjedinjenja s Isusom i 
Njegovom i Našom Majkom. Za to pak isplati se trpjeti. Kako su 
za mene viđenja tako obična stvar u kojoj Milostivi Bog miluje 
djecu svoju, tako sam upoznao priličan broj vidioca u našoj 
domovini Hrvatskoj. Oni su u tajnosti života. Tako sam upitao jed- 
nog vidioca da pita Majčicu kako da se potpuno oslobodim tih 
noćnih lupeža-vragova. Tada mi je rečeno i darovana Sveta krunica 
Prežalosne Majke Božje. Ta je krunica sa po sedam zrna, a nalazi 
se riječ o njoj u molitveniku "Isuse ja se uzdam u Te" (str. 217). 
Kako sam počeo moliti tu krunicu đavli su zaista izgubili svu moć 
nadamnom. No, da se razumijemo uz čuvanje grijeha kao zmije 
ljute. Uz izričito onakav sakramentalni život kakav uči Sveta 
majka crkva Rimokatolička. Zadnji put su me posjetili kad je bila 

za Petrovo zabava u selu, pa sam žarko molio Isusa da blagoslovi 
tu mladež kako ih sotona ne bi uvlačio u grijeh. Tada razjaren zbog 
pomuinje paklenog plana, sotona naleti na mene. Ali, toliko os- 
labljen da sam ga potcjenio i ne htjedoh s njim u borbu. Međutim, 
vidio sam da mi s vragom šale nema. Pokleknuo sam podno Križa 
i sve je bilo riješeno. I tako kada molim za opsjednute osobe onda 
me zna napasti, jer mu je tijesno, ali sve je to prema onim mukama 
koje mi je zadavao desetljećima, ništa. E, sad me shvatite kad sam 
sve to proživio mogu li šutjeti ili da govorim braći i sestrama širom 
svijeta. Da im govorim kako bi izbjegli paklene muke. Da im 
govorim o onoj divoti koju čovjek osjeća u živom susretu s Bogom, 
tj. u viđenjima Isusa i Marije. Ili koga od anđela. Na jednoj strani 
živa vatra divote, na drugoj strani živa vatra grozote. E pa brate i 
sestro kuda ćeš ako ne za Isusom, zar ćeš za đavlom? Često sam ih 
znao gledati kako se tuku. Sačuvaj me Bože. 

Osjećam da bi bilo nepošteno ne reći koju riječ o tom divnom 
čovjeku Joži Markuz. Nakon mog ozdravljenja često sam odlazio 
k njemu, jer bi se na povratku od njega osjećao toliko napunjen 
vjerom i ljubavlju prema Bogu i Presvetoj Djevici. Osobito kada 
bi govorio o Njoj, oči bi mu zablistale kao žeravica. A lice bi mu 
postajalo rumeno kao ruža. Kada sam mu znao dovesti kojeg 
bolesnika, on bi odmah u sebi zazivao Majku Presvetu. Zatim bi 
snažno mahnuo rukom i rekao: "Ja nikome ne vjerujem da Nebes- 
ka Majka ne bi pomogla, samo treba moliti". Jer, Ona nas 
neizmjerno ljubi. Mnogi su na njegovu molitvu ozdravili. 
Spomenuo sam ranije da se tu u Jožinoj blizini ukazala Presveta 
Djevica 1951. godine (mjesto Pokupsko). Taj čovjek dobro je bio 
poznat i kao vjernik i kao umjetnik koji je radio raspela i kipove 
uzoritom Kardinalu Kuhariću. Tako je Sveta crkva imala uvid u sve 
što se dešavalo i zbog toga ja ne bih u ta ukazanja koja su istinita 
ulazio dublje jer za 10 bi trebalo pisati drugu knjigu. Samo ću 
ovako letimično što mi Bog dade napomenuti. Bilo je to 
spomenute godine i trajalo je jedanaest godina. Vidioci su bili 
djeca od kojih neke poznajem sada kao odrasle ljude. No, u to su 
vrijeme komunisti bili najhuđi i najluđi, pa su tukli i proganjali 
hodočasnike koji su se tu slijevali sa svih strana u velikom 
mnoštvu. Milicija bi s konjima i psima proganjala ljude. Jožu zat- 
varala, no on bi im kroz zaključana vrata otišao i na pitanje moje 

jesu li Vas tukli, on je rekao, a neznam, možda jesu, ali ja nisam 
Čuo. 

Samo neka se zna radi budućnosti da se i danas tamo dešavaju 
silna Božja čudesa, ali nek to ostane u miru. Ako kažem da su se 
za moje ozdravljenje molili Karmel i toliki ljudi, služile se Svete 
mise, ali dok na taj milosni izvor Božje ljubavi nisam došao, 
ozdravljenja nije bilo. Bog je tako htio, a odgovorni nek se pouče. 
Da ne padamo vječno na ispitu i to iz istog predmeta. Tko može 
neka poveže s Međugorjem, Dvorišćem i drugim mjestima ukaza- 
nja i nek razumije. Malo je u svijetu lažnih ukazanja, ako ih uopće 
ima. Jedino je problem u tome što pastiri ne pripreme svoje stado 
na vrijeme i ne povedu ga pravim putom. Na vrijeme, dok stado ne 
zaluta i ne odluta i ne učini kvar u vinogradu Božjem... Reče otac 
Jedvaj iz Bazilike Presvetog srca Isusova u Zagrebu, idemo u 
Međugorje ako se djeci sotona ukazuje, ajmo s krunicama da ga 
otjeramo. Ako se Marija ukazuje, ajmo da je proslavimo. To je 
zdrav stav. Vidioci su kao stanica na radiju, malo makneš skalom, 
umiješa se stanica i pobrka program. Tako i njima đavao što god 
ubaci. Zato sam već rekao treba imati Duha Božjeg pa program 
usmjeriti prema stanici na kojoj piše: "ISUSOVA RADIO 
STANICA". A to mogu učiniti samo biskupi i svećenici. Još da se 
kojom rečenicom odužim tom svetom čovjeku Joži. Jednom sam 
ga prilikom upitao, brate Joža zašto vi ne primate Tijelo Kristovo 
na ruku? A on će kao iz puške, a što ako mi na ruci postane Krv 
Kristova, baciti je ne smijem a kako ću je pojesti? Zar niste čuli 
kolika su se čudesa dešavala kroz povijest s Presvetim tijelom i 
Krvlju Kristovom? Bolesnike bi poučavao, govoreći im kada 
molite našu nebesku Majku, onda je tako molite kao da je tu pred 
vama, kao da je gledate. Grob mu se nalazi u Pokupskom, pa tko 
vjeruje ima potrebu, neka mu se u ime Božje obrati. Zagovor mu 
je močan. Divni su ti ljudi vidioci. Poznajem ih oko desetak u našoj 
domovini. To su ljudi u prvom redu ljudi Euharistije i Svete 
krunice. Tako mali da ih svijet uopće ne primjećuje. Kada ih čovjek 
susretne na cesti, rekao bi da ne znaju vodu zamutiti. 1 jesu 
najvećom većinom za svjetovne stvari nesposobni, ali koje li vjere 
i ljubavi prema Bogu u njima. 

Kada sam već spomenuo ukazanje u selu Dvorišće kraj Zeline, 
nedaleko Zagreba, osjećam potrebu da vas s par rečenica upoznam 
o tome. Taj vidilac Ivan, čovjek je boležljiv, u zadnje vrijeme i 

nepokretan. On je u toj svojoj bolesti prije 6—7 godina zavapio: 
O Majko Božja Međugorska, kako sam bolestan i nikada Te neću 
moći posjetiti u Međugorju? Ubrzo zatim imao je ukazanje u 
svojoj kući. Tko god bi nijekao ili ne primijetio veliku vjeru i 
ljubav toga seljaka prema Bogu i Mariji, taj bi zaista bio bez imalo 
duha Božjega. A ako se po plodovima poznaje stablo, onda su 
njegovi plodovi svakodnevne duge molitve. Onda su njegovi 
plodovi njegove suze za vrijeme ukazanja, suze kojima žarko moli: 
"O, mila moja Majčice prosi svoga Sina da nam se smiluje". Jer mu 
je Presveta govorila da će srdžba Božja pasti na hrvatski narod i da 
će krv potocima teći. To se i zbilo. Vječito bi pozivao narod po 
Presvetoj Djevici na obiteljsku večernju molitvu. A to je spas 
svijeta da obitelj razgovara sa svojim Ocem predobrim. Da bi nam 
Otac u darivanju svoga Presvetoga sina bio milostiv. Neki su 
crkveni oci dolazili tu, ali za sada se nije učinilo ništa osim 
zaključka da tu nema ništa. Presveta je tražila gradnju kapele. 
Crkva nije dala. Mada je župna crkva dosta daleko i kapela tome 
selu treba. Dolazio sam osobno na Nadbiskupiju da u ljubavi i 
poniznosti zamolim dozvolu gradnje jer je Majka rekla da se 
gradnja mora početi, jer će se sliti Božja srdžba na ovaj kraj pa i 
Zagreb. Narod je plakao kao na pogrebu. Sve sam odgovornima 
prenio, ali od svega ništa. Bili smo prisiljeni početi gradnju kapele 
i kapela je sagrađena do krova. Samo da kažem, te noći kada sam 
išao na Nadbiskupiju, ukazao mi se Isus i razgovarao samnom u 
svojstvu učitelja. Ne bi o tome razgovoru javno govorio, možda je 
ovo previše rečeno i dovoljno da mi se netko naruga. No, baš tom 
istom Isusu rugali su se prije nego meni, pa me to tješi. Tako se 
Božji narod tu već šest godina okuplja jedanput mjesečno i to kad 
Presveta kaže u koji će dan doći. Narod disciplinirano u miru moli 
kod križa oko četiri sata. Mole se litanije i Sveta krunica. Ja 
milošću Božjom predvodim taj skup u molitvi i razmatranju Božje 
ljubavi i ljudske zloće. Kako često obilazim zagrebačka sveto- 
hraništa, tako pred njima viđam većinu tih hodočasnika iz Zagreba 
i okolice, što znači da su na dobrome putu jer ljube Euharistiju. A 
baš to je za mene garancija da činim dobro, pa makar se neki 
crkveni oci i ne slagali s tim. Moja garancija da Marija dolazi je u 
tome što su crkve prazne, što se gaze zapovijedi Božje od najveće 
većine ljudi. Evo i jučer dijete tri godine ispred moje kuće psuje 
Boga, a otac mu se divi kako je pametno. Sto žene ubijaju svoju 

djecu kao muhe i tako dalje i tako redom. A Majka Božja zna kak- 
vom smo cijenom otkupljeni. Ona zna kako je u paklu gorjeti kroz 
svu vječnost. Ona pozna divote raja. Pa što mislite, zar da Majka 
ne intervenira? Digla bi se da je mrtva da pomogne djeci svojoj. 
Do rata smo mogli biti slijepi, ali otkad našoj braći oči povadiše 
treba da i mi progledamo Međugorskim i drugim očima ukazanja. 
Pisano je da će ona satirati glavu sotoni, a sotona će njoj vrebati 
petu. Nije li ta peta slikovito rečeno, djeca Marijina, koja je vjerno 
prate kao hodočasnici na ovome svijetu. Nije li ona stavila glavu 
sotoni kod tolike njezine djece koja su po zagovoru njezinom bila 
oslobođena od zlih duhova i neizlječivih bolesti. Ako pak sada 
pogledamo unazad 6 godina ukazanja u Dvorišću, naći ćemo 
plodove koji su na tisuće i tisuće izmoljenih krunica i svetih 
litanija. Živom smo željom željeli da svećenik dođe i odsluži Svetu 
misu. Kada će se ta želja ostvariti samo Bog zna. No Presvete rane 
Kristove i predragocjena krv Njegova bili su nam kao i svakom 
kršćaninu na raspolaganju, pa smo ih prikazivali za spasenje 
svijeta. Bogu hvala. I dok bi me tako u jednom razdoblju pritisla 
strašna tuga zbog silnog mnoštva ljudi koji se odupiru ljubavi Kris- 
tovoj, govorio sam kroz suze: "Isuse moj preslatki, šalji me nekud 
kuda god znaš da vičem i dovikujem svijetu o Tvojoj ljubavi i zloći 
sotone", dobijem pismo iz Varaždina grada gdje me ljudi mole da 
dođem tamo i da im predvodim molitve u malom mjestu Šan- 
dorovec. Kako mi rekoše da ima tamo ukazanje Presvete Djevice. 
Odgovorio sam im da ne mogu zbog obiteljskih briga, a to je bilo 
sasvim suprotno od onoga što sam molio Isusa da me šalje u svijet. 
Za vrijeme ukazanja u Dvorišću opet su me ljudi molili da dođem 
u Šandorovec. Rekao sam da ne mogu, ali da ću osluškivati u tom 
smjeru što će mi reći glas Božji. Jedne noći imam ovakvo viđenje: 
Stojim na jednom raskršću blizu Križa i glasnim glasom molim 
Svetu krunicu. Čitava slika toga križanja i kuća oko nje ostali su 
utisnuti u meni za vrijeme moljenja te Krunice. Vidio sam ljude u 
crnini kako se razilaze. Sljedeći put na ukazanju u Dvorišću opet 
me ljudi pozivaju da dođem da im predvodim molitvu. Rekao sam 
da ću doći i vidjeti ako je to mjesto moga viđenja onda znam da me 
Bog zove. Nisam nikada u životu znao da to mjesto Šandorovec 
postoji. Stigao sam u zakazani dan ukazanja i stao na križanje. 
Kada sam shvatio da je to mjesto moga viđenja, zaplakao sam i 
rekao "Isuse zar baš ja koji sam najnesposobniji od braće, ali kada 

me Ti zoveš, evo me Gospodine vršiti volju Tvoju". Za sve ovo 
spomenuto moglo bi se reći da je moguće da me sotona vara jer je 
on silna lukava zvijer, često puta. Sve daje da bi na kraju mogao 
sve i uzeti. Ali, jedno drugo viđenje prije toga. Sotona nije mogao 
dati, jer kako sam već spomenuo on radosti ne može dati jer je 
nema, u tom viđenju mi je rečeno da se Nebeska Majka ukazuje na 
dva mjesta kod Zagreba. Tada me je zahvatila tolika vatra ljubavi 
Božje, samo što se upepeljio njsam. Tko može neka razumije. Tko 
ne može razumjeti neka mudro šuti i zbog toga ne griješi, a za od- 
mahivanje rukom živimo u preozbiljnom vremenu. 

Spomenuo sam ranije da sam obišao najprije kod svećenika i 
rekao sam mu da ću na to mjesto ukazanja dolaziti i predvoditi 
molitvu. Svećenik mi je izrekao onu već poznatu rečenicu. Ja 
vidioca Andriju poznajem kao čestita čovjeka i nemam ništa 
protiv. Daj Bože da to bude istina. 

Eto spomenuo sam to samo da se zna tih nekoliko mjesta gdje 
je Božji narod hodočastio, vjerujući da mu Presveta Djevica 
dolazi. Nisam htio ulaziti u nikakva dublja istraživanja ni iz- 
javljivanja, jer ova knjiga nije imala to za cilj. Ipak to je bila za moj 
život nezaobilazna tema. Bit će dovoljno da pobijem sve koji 
drugačije misle, pa i govore da takvi događaji škode Svetoj crkvi. 
Kada bismo zbrojili po godinama sva ukazanja Majke 
Gospođinove, u Hrvatskoj bi to onda bilo otprilike ovako: 
Pokupsko-Roženica 11 godina, Međugorje 11 godina, Dvorišće 
(Zelina) 6 godina, Šandorovec 1 godina, Bošnjaci — neznam 
koliko godina, ispada da je više od trideset godina trajalo to 
vrijeme milosti Božje. Tko može poreći da tu nije izmoljeno na 
milijune Svetih krunica i Litanija, da tu nije bilo na tisuće 
obraćenja što je samo Bogu poznato. Zar tu nije bilo neizrecivih 
zauzimanja Duha Presvetoga koji je mnogo djece Božje doveo 
pred svetohranište. To je samo jedan od najvećih znakova u kakvoj 
se opasnosti nalazio Hrvatski narod kroz ovih 50 godina. Prijetila 
mu je pogibelj, valjda bar sada vidimo. I zar bi Majka spavala u 
Raju dok joj jedan narod koji je 1.300 godina koliko-toliko, ali 
ipak časti. Ajde braćo Hrvati, otrijeznimo se. Ne svađajmo se i ne 
pravimo raskola i razdora radi dolaska Marijina. Pustimo u miru 
one koji u ukazanja vjeruju, neka mole svoje Krunice. Tko moli 
Krunicu, taj ljubi i Euharistiju, a zar nam još nešto više treba da 
bismo spoznali. To nisu fanatici već specifični Božji miljenici. 

Kažem specifični. Da, ima u Božjoj milosti mnogo specifičnosti za 
neku njegovu djecu. Kao i kod đavla za đavlove sluge. Evo samo 
neke. 

Par godina imao sam takav posao u Zagrebu da sam u tjednu 
mogao ostati po jedan dan i do 3—4 sata pred svetohraništem. Jed - 
noga dana u crkvi Svetog Josipa na Trešnjevci uživam u razgovoru 
s Isusom u Euharistiji is Presvetom, naravno. Bio sam sam samcat. 
Dođe mi iza leđa čovjek izgubljenih očiju, čudna izgleda i kaže mi, 
"pomakni se". Hoće da sjedne baš na moje mjesto, a crkva prazna 
i u njoj sve puno sjedala. Mislio sam da se šali. Ma ne. "Pomakni 
se" kaže. Pomaknem se i on sjedne na moje mjesto. Zatim me 
upita: "Zar ti vjeruješ u Boga" Da, rekao sam mu. U kojega? U 
pravoga. Kojega pravoga? Trojedinoga. Kojega trojedinoga? U 
pravoga. I tako on pita više puta, a ja stalno tako odgovaram. Od - 
jednom počne škripati zubima i u sav glas psovati Boga i Majčicu. 
Ma ne mogu vam reći kako je psovao. Imao sam dojam da će me 
zaklati i proždrijeti. Odmaknuo sam se od njega i zamolio Isusa da 
ga odstrani. Ja neznam koliko je sve to dugo trajalo. Meni se činila 
čitava vječnost. Ipak bježati ispred svetohraništa nisam htio, pa 
ako me i ubije. Digao se i otišao škripajući zubima i psujući. Zar 
to nije specifični đavolski slučaj? 

A evo Božjeg slučaja istog, ali različitog. Klečim u 
Zagrebačkoj katedrali, podno već spomenutog Križa i molim. Od- 
jednom dođe neka mršava slaba ženica, ma nije imala više 40 kg. 
Zgrabi onu klupu i mene na klupi, te me odbaci silnom žestinom 
u stranu. Šta je pak sada — pomislim. Onaj mi bar reče pomakni 
se, a ova ništa ne reče već me baci kao igračku u stranu. Ali gle 
Čuda. Skočila je kao ptica do Isusa i tolikom vatrom ljubavi kakve 
do tada vidio nisam, poče ljubiti Isusove rane na nogama, Križ, 
Majčicu, Ivana. Ma nemam riječi kako da opišem tu ljubav. Ostao 
sam kao nijem gledajući je. Imao sam dojam da je nitko i ništa u 
tom činu spriječiti ne može. Sve je to izvela tako brzo i vatreno da 
se ja nisam stigao ni pomaknuti s mjesta gdje me je stavila. A onda 
me je ponovno s klupom primila i stavila na mjesto. Poklonila se 
do zemlje duboko i otišla. Znam što smjerate da mi kažete. Pa 
kako bi to izgledalo da se svi tako ponašamo? Nikako. Potukli bi 
se. Ali specifičnost milosti koju je Bog dao ovoj osobi treba 
duboko, duboko, cijeniti. I ne reći joj šizofreničarka, jer ona daje 
zadovoljštinu za tisuće onih koji dođu u Katedralu pa samo 

zrakaju po zraku kao da to nije prebivalište njihovoga Stvoritelja 
i Otkupitelja. Ali na njihovo ponašanje ne prigovaramo i čini nam 
se da su to normalni ljudi bez imalo šizofrenije. Kad i mene mnogi 
gledaju gdje se kupam u suzama za vrijeme propovjedanja Krista, 
možda govore da sam šizofreničar, a ne znaju da to Duh Presveti 
plače i zauzima se neizrecivim uzdasima za baštinu svoga Premilog 
Sina Isusa. Ili jedan drugi slučaj. U crkvi Svetoga Franje na Kap- 
tolu jedna žena stotine puta klekne i diže se pred svetohraništem. 
Ljudi je zbunjeno gledaju i brzo bi je mnogi poslali psihijatru. 
Neznaju da milijarde prolaze uz svetobranište i ne obaziru se na 
Stvoritelja i Otkupitelja svijeta. Možda je baš ta duboka svijest tu 
ženu ispunila milošću Božjom pa da daje zadovoljštinu. Jer, naj- 
lakše je čovjeka proglasiti ludim, ali teško je znati koliko je takav 
luđak pametan. Tako je i s vidiocima i njihovim specifičnostima. 
Trebamo ih svećenički prihvatiti i povesti putem mira prema 
Bogu. Ne moramo vikati da crkva to prizna, da se tu Marija 
ukazuje. Ne nipošto. Moguće je da svećenik kaže: Ljudi, to se 
teško ukazanje može dokazati, ali mi ćemo tu moliti i služiti Svetu 
misu. A ako je od Boga ostat će, ako je od čovjeka ili đavla, propast 
će. A ne osuđivati i svađati se, jer smo ovdje kao vjernici na 
"Božjem žitu", I Bog daje kome i koliko i kako hoće. 

I evo jučer tj. 16. kolovoza 1992. godine dobio sam glas preko 
jedne ozbiljne osobe da se u Čakovcu pojavila nova vidjelica, 
djevojka 16 godina. Dala je poruku na tri stranice što joj je, kao 
ona tvrdi, dao Isus. Istina pisano je da će se govoriti — tu je Isus. 
Ne vjerujte, kaže Sveto pismo. Pisano je i da će mladići imati 
viđenja, a starci snove. A po plodovima ćemo sve prepoznati. Nek 
se u Hrvatskom narodu množe milijuni molitelja Svete krunice na 
hodočašćima i ukazanjima, pa će plodova biti. A da bi plodovi uz- 
rasli moramo ih svećenički njegovati, a ne unaprijed osuđivati i 
zelene plodove pokidati. 

Moguća je Božja i vražja specifičnost, no s Bogom i vražju 
možemo spoznati. Pokušajmo ipak o tom fenomenu glasnije 
razmišljati. Neka nam dobri Bog bude u pomoći. Neka se zbog 
ovog i ovakvog razmišljanja nitko na mene ne ljuti. Nek pametniji 
i iskusniji donose sudove o tome. Ja sam samo pokušao braniti 
Majčicu od nekih ljudi, a ljude od Božje srdžbe po Kristu 
Gospodinu našemu. Amen. 


Objave u svezi s postom 


Sveta majka Crkva kao i ovozemaljske dobre mjke u svojoj 
majčinskoj ljubavi prečesto popuštaju svojoj djeci. Bog je majci 
crkvi dao vlast da razriješuje i veže. Što god razriješi na zemlji, biti 
će razriješeno i na nebu, kaže Sveto pismo. U pogledu posta sveta 
je majka Crkva tu zaista blaga i preblaga. A i što se traži od nas 
djece majke Crkve najvećim dijelom, narod ne čini. Često čujem 
ljudi govore o postu i to uoči Uskrsa ili još dva tri blagdana u 
godini. Kažu — jeli smo ribe, postili smo. Najeli se riba i popili po 
vino, e pa tako se postiti da i stotinu puta u godini. Samo pitam 
hoće li Bog uopće svrnuti pogled na tu žrtvu. Možda se ova riječ 
žrtva ne sviđa kome, pa ćemo je zamijeniti na ljubav. Jer žrtva i 
ljubav ako nisu jedno nisu ništa. Zato dijete Božje koju ti to ljubav 
imaš da ne možeš postiti za svoga Isusa koji dan u mjesecu. Koji 
petak, na spomen Njegove pregorke muke za tebe. I onako u ovom 
vremenu ljudi uzimaju previše masnoća, pa bi iz medicinskih raz- 
loga bilo dobro u petak biti o kruhu i vodi, da se čitav probavni 
organizam pročisti i odmori. A duša će od Boga primiti milost za 
napredak. Govori se da đavao od svega može nešto čovjeku 
oduzeti, ali od posta ne može. Za vrijeme molitve on ubacuje 
ružne misli. Za vrijeme Svete mise, on je vrlo aktivan da nam 
oduzme što god kroz griješne prigode, ali kod posta ako ga zaista 
činimo s ljubavlju, ne može ništa. Stoga nije čudo da Majčica u 
svim mjestima ukazanja traži post, pokoru. Neznam tko ne bi 
mogao, bar prvi petak u mjesecu o kruhu i vodi otići u crkvu, 
ispovijediti se i pričestiti. Zar je to tako puno. Ej, svijete Žalosna 
ti Majka Marija. Daj joj dijete Božje ublaži bol. Za to malo žrtve 
i ljubavi za Isusa. Kada bi znao što ti Majka nebeska sprema. 
Ljudsko oko nije vidjelo ni uho čulo, što je Bog pripravio onima 
koji ga ljube. Poznajem ljude koji su imali milost uznesenja na 
nebo, pa su odmah zatim molili Boga da umru i ako su ovdje imali 
troje dječice male i divnu suprugu, vilu i auto. Dosta novaca i 
ovozemaljskog mira. Ipak rekoše mi, a ja znam iz iskustva da je 

tako, da bi željeli odmah otići s ovoga svijeta. No, Bog i Njegova 
milost ubrzo ih ovdje umiri, jer ovdje ima velikog predraja tko živi 
s Kristom, po Kristu i u Kristu. Oko toga se nek djeco Božja ne 
mudrija, to treba samo doživjeti. A da bi se doživjelo valja i post 
uvrstiti u paketić ljubavi i po Mariji slati k Bogu Ocu, Sinu i Duhu 
Presvetome. Istina je da velika pretjeranost može biti posao đavla. 
Ima slučajeva da mi dođe neka slaba mršava starica i veli: Mijo ja 
postim o kruhu i vodi dva dana u tjednu, pa sam mislila da uzmem 
još jedan dan. Ma ne dijete Božje. Nemojte više postiti od jednog 
dana u tjednu o kruhu i vodi, mogli bi si uništiti zdravlje. Ima i 
drugih oblika pokore koja će se svidjeti Gospodinu, kao što su 
odreći se kave u određene dane, cigareta ili alkohola ili učiniti 
koje dobro djelo, posjetiti bolesnika, pružiti siromahu pomoć, 
utješiti žalosnoga. Jer kao što svi ne mogu jednako moliti, jednako 
trčati i jednako raditi, tako ne mogu ni svi jednako vršiti pokoru. 
Zato neka svatko sebi odredi što će učiniti iz ljubavi za Gospodina. 
Neka se svatko prisjeti što je Gospodin učinio za nas. 

Sada kada smo malo popričali o tome, opisat ću vam što je 
meni Bog objavio u vezi s postom. A nije objavio samo za mene, 
već za sve ljude ovoga vremena. Da se svi prisjetimo naših djedova 
i baka, koji su znali i u ona gladna vremena postiti dane i dane u 
godini. Nakon izbavljenja iz tolikih patnji kako sam već spomenuo 
nisam znao kako da se zahvalim dragom Bogu i Nebeskoj Majčici. 
A čuo sam da ona u Međugorju traži post o kruhu i vodi. Rekao 
sam joj jednoga dana — Mila moja Majčice, ja ću na čast Tvome 
Presvetom Sinu i Tebi postiti o kruhu i vodi dokle god budem 
mogao. Bio je četvrtak i te, od Boga dane, presvete noći, ukaže mi 
se Presveta Djevica u crnoj odjeći. I sad mi iz grudi srce iskočiti 
hoće od te divote. Silna "a. Duha Presvetoga ispunja me dok 
vam ovo pišem. Bogu hvala. Sto se uzdisati tako duboko može jer 
inače bi se ovo jadno moje tijelo rasplinulo poput mjehurića od 
sapunice. Bogu hvala, što mi suze radosnice dok vam ovo pišem 
teku niz lice. Oh, koje li miline, koje li divote, koje li slasti, koje li 
radosti u prisutnosti Njenoj. Kada bi se sve najljepše, najnježnije 
i najljupkije na ovome svijetu sabralo u jedno, bilo bi ništa prema 
ovoj Preuzvišenoj divoti koju ima Presveta Djevica Marija. O 
djeco Božja, valja nam živjeti i umirati tako da je zadobijemo i s 
Njom u rajske divote uđemo zauvijek. Ne, nisu ovo priče ni bajke, 
ni basne. Ovo su istine iznad svih istina. Za vrijeme viđenja te noći 

stajala je na mjestu gdje držimo kruh. A zna se što znači kruh. 
Govorila mi je nešto a od toga sam zapamtio ove riječi: "Ja Ti 
budem voljena, Ja Ti budem najdraža". O da mi je kamenom pos- 
tati pa da vječito slušam divotu glasa tog, divotu koju nitko i nikad 
opisati ne može. Kako sam već spomenuo gdje god je Marija, 
dolaze i đavli ne bi li šta god bilo za njih. Tako i u tom viđenju 
ukazalo mi se nekoliko đavola, koji su čačkali zube, čačkalicama i 
rugali mi se, govoreći: Danas je petak, danas se ne jede meso. 
Nakon toga viđenja bilo mi je sasvim jasno koliko će taj post pet- 
kom o kruhu i vodi značiti za mene za Presvetu Djevicu Mariju, za 
Boga i za mnoge duše. Prošlo je do toga događaja prilično godina 
i mnogo puta me supruga molila za vrijeme ljetnih, dugih dana dok 
je trebalo raditi teške poslove da umem i drugu hranu i da jedem. 
Nekada sam joj morao popustiti, ali što se dogodilo. Naime, ona 
me molila da bar ujutro uzmem kuhonog mlijeka. I opet u noći 
imam viđenje kako nosim mlijeko na cestu i razlijevam ga. Shvatio 
sam da me dobri Otac opominje da ne zaboravim zavjeta svoga. Jer 
on Svemogući Bog neizmjerno ljubi svako svoje dijete na ovome 
svijetu i žao mu je kada vidi kolika mu djeca srljaju u propast. Baš 
radi toga što misle da u njihovim trbusima mora biti sve dobro 
ovoga svijeta i da se njihov život sastoji samo od toga koliko će 
pojesti i popiti. Pa su mnogi nažalost i dva i više puta teži nego što 
želi Vječni Otac da budu. I nisu svjesni da bi upravo postom i 
molitvom mogli spasiti ne samo toliko druge duše, nego i sebe. 
Produžiti život na ovome svijetu i zadobiti spomenutu divotu na 
drugom svijetu. Ali, kada ta i tolika djeca i dalje žele ostati gluha 
i njema na poziv Majke Marije, onda dobrom Bogu ne preostaje 
nego poticati svoju poslušnu djecu da se žrtvuju postom i molit- 
vom i za te rasipne sinove i kćeri, ne bi li se kako bar na sudu Krista 
Kralja, dočepali bar čistilišnih muka. I tako često, nakon dugih 
stoljeća čistilišnih muka, ugledali lice Sina Božjega Gospodina 
našega Isusa Krista. A mogli su eto s malo sklopljenih ruku i malo 
odricanja u zadovoljštini koju je dao Krist za nas zadovoljiti za 
svoje grijehe pa i za grijehe svojih najbližih. 

Bože moj hoće li iza ovih riječi koje sam u ovom poglavlju 
napisao biti više onih koji bi mi vjerovali da sam im gatao (Bože 
sačuvaj) u kavu ili govorio o đavolskom horoskopu, proročanstvu, 
ili će biti više onih koji će se obogatiti Božjim milostima. Neka 
bude kako Ti dobri Oče hoćeš, a ja griješnik vršim Tvoju Presvetu 

volju na koju si me pozvao one noći kada sam čuo glas anđela u 
zraku koji su mi rekli da idem i da kažem ljudima nek si grade dom 
na nebesima. Pa Te molim Oče, daj da se proširi polje moga rada 
u Tvojoj svetoj crkvi. Daj da budem drag svojim biskupima i 
svećenicima kao što su i oni meni dragi. Da im budem drag i onda 
kada ću u Tvoje ime blago opominjati. Pročitat će, Tvojom 
milošće, Oče ovu knjigu i onaj Tvoj dragi sluga kome si povjerio 
tisuće ovaca, a on kada se lopta s dečkima opsuje kada mu ne ide 
lopta po volji. To mi on sam reče. Jao, jao slugo Božji dani su ti 
talenti, a ti ih ne umnažaš. Trgni se. Poslan si da spašavaš, a ti to 
ne činiš. Ajde dijete Božje čas je milosti, ne gazi sve dublje. Puno 
i najviše ti je dano, više ti Bog nije mogao dati, ali puno će se od 
tebe i tražiti. Neka te dobra Majčica pomogne, neka ona, Presveta, 
odvoji bar jednu sekundu od dugog stajanja pod Križem svoga 
Sina Isusa, za tvoje spasenje i obraćenje. Primi ovo brate kao moj 
najveći bratski dar, jer te ljubim. Dao si mi tri puta u životu Isusa 
pod prilikama Kruha i Vina. Budi sol i nedaj da sol obljutavi i 
potakni i drugu svoju braću da se čuvaju sotone, jer on vidi da mu 
je još malo vremena preostalo, pa je sada kao konj kad crkava, 
najopasniji... Čuvajmo se svi tog neprijatelja ljudske sreće, kojeg 
mi je dobri Bog dao upoznati, da bi vam ovo mogao u poniznosti i 
ljubavi priopćiti. Amen. 

Politika 


To je tako širok pojam riječi od kojeg zavisi život svakog 
pojedinca pa čak i život i opstojnost samoga Boga u nama i među 
nama. Čudno ali istinito. No nek nam bude jasno da i politiku baš 
kao i snove možemo podijeliti na Božju, vražju i ljudsku. 

Božja je politika ona koju su imali prvi kršćani dok im je bilo 
sve zajedničko. 

Vražja je politika ona koju su vodili komunisti koji su bili 
jedini bogovi i koji su držali za sebe onu Božju zapovijed, ne imajte 
drugih bogova osim nas. 

A ljudska je politika ova koja sada stupa po mom žalosnom 
viđenju na vlast. A to je priznati Boga, ali neka u tom smislu radi 
tko šta hoće. Neka psuje i griješi koliko hoće. Takva će se politika 
ubrzo pretvoriti u prokletstvo i dovesti do demokratskog kaosa i 
mnogima će ona biti brzi i pravi put u pakao. 

Mnogi misle da država i crkva ne mogu i ne smiju imati isti cilj. 
Valja da si postavimo pitanje tko je država, a tko je crkva? Pa nije 
li to jedno te isto. Država je narod i crkva je narod. Svima bi 
trebalo biti jednako jasno da ne mogu biti služeni, već da trebaju 
služiti. Da ćemo toliko biti sretni kao pojedinci i kao cjelina, 
koliko ćemo u ljubavi služiti jedni drugima. Da nije bilo rata u 
Hrvatskoj, ne bi se moglo oprostiti Hrvatskoj vladi što nije zauzela 
čvršći stav prema Deset zapovijedi Božjih. Neki su se vidljivi znaci 
pojavili u toj tzv. duhovnoj obnovi, ali to su samo zaista sitne 
mrvice u odnosu na ono što Bog u ovom času od Hrvatskog i 
drugih naroda traži. | na ovim izborima koji su upravo provedeni 
ne bi se usudio izaći da dam svoj glas za predsjednika Tuđmana, da 
nisam našao opravdanje u tome da je njega i cjelokupnu vlast 
Hrvatske spriječio rat u vođenju politike sjedinjene s Deset 
zapovijedi Božjih. Bio sam duboko svjestan da je toliko toga 
propušteno u okviru duhovne obnove, ali i toga da je taj čovjek 
učinio čudo Božje za Hrvatski narod kome je prijetilo potpuno 
nestajanje s lica zemlje. Stoga i nije čudo što je vidjelica s ovoka 

Paga u svojim porukama rekla da molimo za predsjednika 
Tuđmana, jer da ga Ona, Presveta Majka Božja, Kraljica neba i 
zemlje, na tu dužnost izabrala. Hoće li on podleći napasti i održati 
zakone grijeha kao što su abortusi, psovka na javnim mjestima, rad 
u dan Gospodnji itd.? To zavisi od svih nas. Trebalo bi kao što se 
svake nedjelje moli u crkvi za Papu, kardinale, biskupe i svećenike, 
s istom pozornošću naglasiti molitvu za državne poglavare. Neka 
umre u nama spoznaja koju smo do sada gajili da je vjera in- 
dividualna stvar svakog pojedinca. Jer kada se Božja srdžba izlije 
i kad granate padaju na susjedovo dvorište, ni Božjim miljenicima 
nije ugodno. Ne dogodi li se zaista prava duhovna obnova u 
Hrvatskom narodu, izgubit će i posljednju šansu svoga postojanja. 
AKO se ne napune crkve i crkvena dvorišta za vrijeme nedjeljnih 
Svetih misa po čitavoj nam domovini, ako se preko zvučnika na 
daleko ne prenese riječ Božja, kako bi vragovi morali uzdrhtati i 
odmaknuti se od nas, neće biti ništa od planova i naše budućnosti. 
Ako u župi ima 4.000 duša, onđa ih 3.000 mora biti na Svetoj misi. 
Ako se to ne dogodi uskoro, pozdravi se sa sobom Hrvatski rode. 
Od spomenutih 3.000 duša najmanje 2.000 treba da pristupi stolu 
Gospodnjem i nahrani se Tijelom i Krvlju Presvetog Krista Kralja, 
kako bi mogli s Kristom i po Kristu ovladati sa svim vidljivim i 
nevidljivim. 

Govoriti kako smo 1.300 godina pokršteni, a ne znati da 
mnogima to krštenje donosi propast jer gaze po njemu strašnim 
grijesima, tragično je. Sv. Augustin je rekao da pazimo u kakvu 
dušu uzimamo Presveto tijelo i Krv Kristovu. Da ne bismo 
odgovarali za Tijelo i Krv Kristovu. Što znači da ne bismo bacali 
Krista u svoju prijavu dušu kao što je bio bačen Velikog četvrtka 
u prljavi podrum. Dakle, odgovaramo za Krista, odgovaramo za 
krštenje, za taj predragocjeni dar Božji. 

Istina je da svjetovni poglavari imaju puno obveza da zbog 
časti i slave koja im malo pripada, a puno si uzimaju, nemaju 
vremena da svaki dan posvete sat ili dva razgovoru s Bogom. Kada 
već to ne mogu učiniti neka budu svijesni svoje male duhovnosti i 
neka se često savjetuju s onim ljudima koji su čitav svoj život 
predali Bogu. Koji su predali Bogu sve dane i noći svoje. Neka im 
ti ljudi budu uvijek pri ruci. Oni će pak znati dobro s Blaženom 
Djevicom Marijom reći im pravu riječ. Tako će se pretočiti ljubav 
crkve u vlast države i vlast države u ljubav crkve i bit ćemo jedno 

na radost Bogu i sreću svega svijeta. Drugi narodi kada pak zapaze 
divotu života u kojoj je zaživio Hrvatski narod pitat će se kako smo 
od toga došli, a mi ćemo uprijeti prstom u Raspetoga Krista i 
njegovu Majku, Presvetu Djevicu Mariju. Reći ćemo hajde pođite 
s nama predstavnici sviju naroda. Idemo u Rim, da se svi 
dogovorimo, da se ispuni Isusova želja da On, jedan pastir i mi 
jedno stado budemo. I tako nikada više neće brat, brata bosti 
nožem, proganjati ga iz doma njegova. Nestat će zauvijek ratovan- 
ja, nestat će suza s lica naše Presvete Majke Marije. Tek tada bit će 
sve spremno i ukrašeno za vidljivi dolazak najuzvišenijeg gosta 
koji ima doći na zemlju. Taj gost je Krist naš Bog. Da, on je tu već 
dvije tisuće godina, ali samo za malen broj onih koji ga ljube. Za 
one koji ga ne ljube i ne poznaju i ne traže, za njih ga još uvijek 
nema. A jadni siromašni ljudi. Jadni njihove vođe koji su svijesni 
da vode narod krivim putem ali zbog vlastite časti i slave čame u 
tami ne-znajući da će ih tama prožnjeti i odvesti u pakao. To im 
moram reći otvoreno jer ih ljubim. Na Petrovu grobu će se naći svi 
poglavari svijeta, jer tu je stijena na kojoj je Krist sagradio crkvu 
svoju a ta crkva je stijena na kojoj stoji planeta ova. Nema te 
mudrosti na svijetu koja bi mi mogla drugačije objasniti. Pročitali 
ste što mi je Bog učinio kušajući me u neopisivim mukama. Pres- 
kupo sam platio one svoje bezbožničke dane. Isto tako skupo sam 
platio svoju svetu vjeru i unaprijed kažem onima koji misle da će 
mojom vjerom kruške tresti, nemojte to ni pokušati. Dvadeset i 
pet pa i više godina u tišini, najviše pješke po kiši i snijegu, lepršao 
sam 5 km dugim putem do Krista u presvetoj Euharistiji, a za 
nagradu On mi dade pored ostalog i ovu knjigu da je kao krik 
Njegove i Naše majke pošaljem u svijet, kao opomenu svijetu. Na 
tisuće takvih ili sličnih opomena Krist je već dao svijetu, ali u ovoj 
nas zaista pita najozbiljnije hoćemo li zaista biti njegovi miljenici 
ili ćemo postati kao jedan od vragova kojima će pokazati put u 
oganj vječni, u onaj dan... 

Kada smo već kod svršetka svijeta, kod svršetka ove knjige, 
onda ćemo još malo o svršetku. Ako se svijet zaista i na ovu 
opomenu ne obrati tada će ne rijeke krvi, nego more krvi poteći. 
Prisjetite se Kine i Rusije. Doći će po mudracima ovoga svijeta do 
silnog uništenja svijeta. Ona šačica ljudi koja će ostati tek će tada 
shvatiti da je ostala pod zaštitom probodene desnice Kristove i 
tada će zatražiti i dobiti od Boga spoznaju da im je mjesto u pres- 

vetom probodenom Srcu Kristovom, da im je oprati se u Presvetoj 
Krvi Kristovoj, i da jedino tako još mogu opstati na ovoj zemlji. 
Bit će to zaista jedno divno stado i predivni pastiri s njim. A te 
silne mrtve mase u najvećoj većini i to isključivo po milosti Kris- 
tovoj ući će u čistilišne muke koje nisu ni male ni lake da dočekaju 
čas svoga izlaska i da ugledaju pravednog suca gdje dolazi u slavi 
suditi žive i mrtve. 

Bit će to zaista. Bit će to zaista. Bit će to zaista. Koje li radosti 
za one koji će imati na sebi pečat ljubavi Kristove. Koje li pak 
žalosti za one koji će se naći na lijevoj strani. Kojima će kao grom 
doći glas, odlazite od mene, prokleti u oganj, vječni. Ne poznam 
vas i vi mene ne poznate. 

Valja ovdje dodati jedno moje viđenje. 

Bilo je to uoči Uskrsa. Ukaže mi se Preljubljeni Krist u 
svojstvu velikog svećenika i upita me za jednog od moje braće, "a 
tko je ovaj?" Dakle, taj čovjek ne ide u crkvu i Krist ga ne pozna. 
Rekao sam to tom čovjeku i Bogu hvala odmah se je ispovijedio i 
pričestio. Eto to nije bilo samo radi toga čovjeka već i radi svih vas 
što još čamite u tami kao lopovi da vas svijetlo ne obasja. Svijetlo 
Kristovo. Jer samo lopov voli biti u tami bojeći se izaći na svijetlo 
da se ne razotkriju zlodjela njegova, zlodjela koja s đavlom u 
društvu čini iz dana u dan. A đavo neprestano šapuće ma neboj se, 
ge ti si dobar. Pa nisi nikoga ubio, pa ti bi dao krvi svoje svakome. 

ta ćeš ići u crkvu, to je za stare babe. Šta ćeš se ispovijedati kada 
nisi uopće griješan. Pa ako si baš tako navalio da ideš u crkvu, ali 
zašto ne bi otišao ugovoriti neki posao. Vidiš da je kriza. Ići ćeš 
drugi puta u crkvu. I taj drugi puta se otegne i do pedeset godina. 
Taj drugi put mnogi nisu nikad ni dočekali. Zato ako hoćeš dijete 
Božje prevariti đavla i biti mudriji od njega čim ove retke pročitaš 
podigni svoju dušu i tijelo te potraži ispovjednika i pođi još danas 
na Svetu misu. Blagosljivat ćeš čas i minut kada si me poslušao. Ma 
da ti to ne govorim ja već Duh Presveti koji se za tebe zauzima 
neizrecivim uzdasima. Baš zato što želi da Muka i Križ Presveti 
Njegova Sina za tebe ne bude uzalud. Da ne postaneš kao jedan od 
vragova već da budeš dijete Božje. Budeš li sebe zaodjenuo u 
ljubav Božju tada ćeš moći i svoja pokoljenja učiniti sretnima. Mi 
ne možemo pojmiti koliko jedan jedini čovjek može jednom 
narodu pa i cijelome svijetu učiniti zla, a i dobra. Zamislite 
strahote kada se rodi jedan dječak koji će postati zločinac kakvih 

danas ima na tisuće. Pazi prijatelju da i tvoje dijete ne bude jedan 
od tih luđaka. To može spriječiti jedino ako u njega ugradiš Isusa. 
Isusa je li me razumiješ. Ne možeš se nadati radosti u raju ako tvoj 
sin bude kriv za stotine tisuća ubijenih, ucviljenih, izranjavanih. 
Poslušaj me dijete Božje tisuće puta te molim i klečim pred tobom 
moleći te uzmi Krunicu u ruke, ma nije to zmija ne boj se. To ti je 
spasenje svijeta i tebe. To ti je garantni list za nebo. To ti je najveća 
apoteka na svijetu, najspecijaliziranija bolnica, to ti je najmirniji 
san, to ti je čistoća duhovne kuće i dvorišta i svih puteva tvojih, to 
ti je mudrost iznad svih filozofija, to ti je smiješak na tvom 
smrtnom času, to ti je viđenje Presvete Djevice Marije na tvom 
smrtnom času, to su ti dani i noći bez pilula za smirenje, to ti je 
zlatna staza do Euharistije, to ti je presveto sjedinjenje s Isusom, 
to ti je mili pogled vječnog Oca, to ti je ispunjenje Duhom Pres- 
vetim. Mogao bi ti djetešce Božje danima govoriti što je to molitva 
Svete krunice, ali ću ti reći u par riječi: "Krunica je sve u svemu". 
Nije teško vidjeti što je u mojoj bolesti bila krunica za mene. Zar 
mislite ljudi da Bog bilo koga od nas manje ljubi. Ni govora. Sve 
nas neizmjerno ljubi dobri Otac. 

Evo dok ovo pišem na poljima je sve izgorjelo od suše. Tko će 
nam kišu dati. Pročitajte u Bibliji što je učinio Sveti Ilija. Pomolio 
se i tri godine i šest mjeseci ne pada kiša, zatim se pomoli i evo 
kiše. Taj je događaj za pouku svim ljudima, ali svim. A ne da jedan 
moli, moli, dane i noći i gradi, a drugih tisuće psuje bludneći i 
razgrađuje. Ili ćemo Krista prihvatiti ili nas neće biti. Bogu je 
ovakvih barbarskih natezanja zaista dosta. Osim šaćice ljudi u 
današnjem svijetu nema drugoga, već tvornice grijeha. A kako 
grijeh rađa grijeh, tako je novorođenčad prekrila sve kutove 
zemlje. Ima jedna slika u blizini Zagreba koja prikazuje Križ na 
križu, dva srca na krakovima, škapular i krunica, a podno križa 
lokva predragocjene krvi Kristove. Tu sliku stavi na brdo iznad 
sebe Europo i tu pohiti i pokloni se svijete čitavi. Ne obaziri se tko 
ti govori Europo, nego što ti govori. Budi stablo Europo, stablo na 
kojem će ostati kontinenti, biti grane i donositi plod života Krista. 

Danas 26. kolovoza 1992. godine održava se Svjetska kon- 
ferencija u Londonu o Jugoslaviji. Pitam samo da li se taj skup 
javno obratio Isusu i zamolio ga za mudrost. Da li su ti mudri ljudi 
svijeta pomolili se zajedno da bi Duhom Svetim povezani mogli 
riješiti problem. Ako nisu to učinili nisu za drugo nego tko bi uzeo 
trnovu granu i razjurio ih te poslao druge koji bi u ime Isusovo 

nastupili. Baš zato što bez Krista nastupaju, na tisuće hektolitara 
krvi je proliveno u ovome ratu. Kolika dječica plaču za slatkim 
taticom svojim, a gospoda "bogovi" piju i jedu baš im se nikuda ne 
Žuri. Nek se toči krv mladića pa i onako ih oni ništa ne koštaju. 
Najčešće su se othranili od onih mrvica koje bi rađe nego po 
svijetu gledala, pojela njihova majka. I onako su u starim cipelama 
i bosi hođali i u poderanim hlačama, pa eto kada ništa ne koštaju 
ništa za tu gospodu ne vrijede. (Ovdje isključujem Hrvatsku vlast 
od ovih osuda jer je to vlast mirotvorstva). Gospodi je kroz 
povijest bilo najskuplje poslati poziv u rat. To im je bila jedina 
briga za sirotinju. Pitam u Ime Isusa Krista tko ima pravo Majci 
otkinuti iz zagrljaja dijete? Tko? Vičem? TKO? Vičem da me se 
čuje do nakraj svijeta. Pa jesi li ti svijete zaista poludio, zar ćeš 
zaista postati leglo vragova? Kako sada stvari stoje, a ja ih gledam 
od istoka do zapada, od sjevera do juga, zaista si svijete jadni u 
velikoj opasnosti. Ajde budi mi s Bogom i Presvetom Djevicom. 
Obratite se svi narodi Stvoritelju svome. On vas čeka raširenih 
ruku kao izgubljenog i nađenog sina. A ti Preljubljena Majko 
molim Te po muci i Križu Tvoga Presvetoga Sina moli za nas. Moli 
Isusa koji sjedi s desne Očeve strane da nam se smiluje i pošalje 
nam obilje Duha Presvetoga, da ne propadnemo u vječnosti. Dao 
si mi Bože spoznati svu zloću đavolsku, zato Te molim smiluj nam 
se, nedaj nas đavlu mučiti, već nas uzmi da budemo s Tobom o 
Bože naš. Sotona nas vara i nudi nam slatki grijeh. O Bože smiluj 
nam se. 

Da je Bože da takozvani umnici ne izmišljaju riječi poput 
"elementarne nepogode" ili "prirodne nepogode" već da znamo da 
si Ti gospodar i stvoritelj svega i da sa svim upravljaš i gospodariš. 
Da priznamo sebi da u potresima, poplavama, nema slučaja već 
srdžba pravedna tvoja po Tvojoj milosti o Bože opet ponavljam 
smiluj nam se, oprosti nam. 

Hvala preljubljeni čitaoče što si imao strpljenja sa mnom raz- 
govarati. Oprosti ako sam Te uvrijedio. Ako sam živ pozovi me da 
se u Bogu popričamo i posavjetujemo, a ako ću biti mrtav pozovi 
me na adresu Mijo BUBNIĆ, sa stanom kod Presvete Djevice 
Marije, Majke naše Preljubljene. 


U Strmcu Odranskom, 26. kolovoza 1992. godine — Novi 


Zapieb 
SLOBODNA HRVATSKA. 

POGOVOR 


U današnje doba modernizma, nacionalizma i naučnog 
objašnjenja svih stvari, kako u tvarnom, tako i u duhovnom 
svijetu, potrebno je upozoriti braću ljude na opasnost koja prijeti 
od nečistih duhova (đavla), o njihovom zlom djelovanju i utjecaju 
na događaje u svijetu i duši pojedinaca. Danas kada mnogi 
osporavaju postojanje đavla i pakla, treba "vikati na krovovima 
kuća“ i upozoravati ljude na njegovo postojanje, djelovanje i opas- 
nost koja od njega prijeti. Da bi mogli pokazati njegovo 
djelovanje, moramo najprije nešto reći o opstojnosti anđela. 


Opstojnost anđela 


Anđeli su nad čovjekom. Umne sposobnosti su im daleko nad 
čovječjima. Razlika je i u tome što je čovjek sastavljeno biće od 
duha i tvari, a anđeli su čisti duhovi, tj. razumna i slobodna bića 
koja nemaju tijela. Pored svijeta, dakle koji gledamo, stvorio je 
Bog i još i svijet koga ne vidimo. To su nebrojeni duhovi koje 
zovemo anđeli. 

Riječ anđeo znači glasnik, poslanik. Služba je anđeoska u 
tome da ljudima javljaju Božju volju. Sveto pismo govori o 
anđelima na mnogo mjesta. Kada je u Starom zavjetu patrijarh 
Abraham htio žrtvovati sina Izaka i već povukao nož da ga zakolje, 
javi mu se anđeo Gospodnji s neba i reče: "Abrahame, ne diži ruku 
svoju na dječaka, niti mu čini što zla. Sada vidim da se bojiš Boga 
i nisi poštedio jedinca sina mene radi (1 Mojs 22 11—12)". Tako 
bismo mogli nabrojiti još mnoga mjesta u Svetom pismu. Anđeli 
su stvoreni prije čovjeka. To slijedi iz Svetog pisma koje veli: "U 
početku stvori Bog nebo i zemlju" (1 Mojs, 1,1). Najprije je dakle, 
Bog stvorio anđele i mjesto njihova stanovanja, a onda tek zemlju 
i njezine stanovnike — ljude. Sveto pismo govori o legijama i 
vojskama anđela. To znači da ih ima nebrojeno mnogo. Različiti 
nazivi anđela se u objavi očituju da se anđeli razlikuju među 

sobom svojim savršenstvima. Na temelju Svetoga pisma brojimo 
devet anđeoskih djelovanja: Anđeli, Arkanđeli, Sile, Moći, 
Gospodstva, Knezovi, Prijestolja, Kerubi i Serafi. Trojicu 
arkanđela spominje Sveto pismo poimenice: Mihael, čije ime 
znači "tko je kao Bog"; Gabrijel, što znači "snaga Božja" i Rafael 
što znači "Bog liječi". 

Kada je Bog stvorio anđele, svi su bili dobri i sretni i prekras- 
nim darovima nadareni. | anđele je Bog odredio za svrhu naravno 
blaženstva. To je izvanredni Božji dar koji su anđeli mogli prih- 
vatiti, ali ga i odbaciti. Bog ih je stavio na kušnju. Jedni su kušnju 
izdržali, ostali Bogu vjerni i za nagradu dobili blaženo gledanje 
Boga kroz svu vječnost. Drugi su se pobunili protiv Boga, otpali 
od Boga pa su za kaznu bačeni u pakao. Mnogo ih je bilo koji su 
uskratili posluh i digli se protiv Boga. Odmetnike je vodio Lucifer, 
avjerne Bogu arkanđeo Mihael. Knjiga otkrivenja opisuje događaj 
ovako: "I posta rat na nebu. Mihael i anđeli njegovi da ratuju sa 
zmajem. I zmaj ratova i anđeli njegovi" 12,7). U borbi nadvlada 
Mihael s dobrim anđelima zle anđele ili odmetnike. Vjerne je 
anđele nagradio Bog vječnim blaženstvom, a nevjerne je Bog kaz- 
nio mukama paklenim. Sv. Petar veli: "Bog nije poštedio ni anđela, 
koji sagriješiše, nego ih strovali u pakao u tamnu tamnicu i 
predade ih da se čuvaju za sud" (2 Petr 2,4). 


Anđeli čuvari 


Vjerni se anđeli zovu u Svetom pismu: Nebeski, Gospodnji i 
Božji. Dobri nas anđeli ljube, čuvaju nam dušu i tijelo, mole se za 
nas i opominju nas na dobro, pa se zato i zovu anđeli čuvari. Sveto 
pismo nas uči: "Anđelima je svojim zapovjedio Bog za Tebe da Te 
Čuvaju na svim putovima tvojim" (Ps 90,11). "Evo ja šaljem anđela 
svojega pred Tobom da Te čuva na putu i da te odvede na mjesto 
koje sam ti pripravio" (2 Mojs 23,20). Kada se anđeo Rafael otkrio 
Pbiji, reče Tobiji među ostalim: "Kada si se molio sa suzama i 
pokapao mrtve i ostavljao objed i sakrivao obdan mrtve u kući 
svojoj i obnoć ih pokapao, ja sam prinosio molitvu tvoju 
Gospodu" (Tob 12,12). 

Nauka je Svete crkve da svaki čovjek ima svoga anđela čuvara. 
Rimski katekizam ima lijepu prispodobu: Kao što zemaljski 
roditelji daju djeci čuvare i pomoćnike, kad djeca idu na težak i 
opasan put, da čuvaju djecu, tako je i nebeski roditelj Gospodin 

Bog dao svima nama koji putujemo u nebesku domovinu za čuvara 
anđele, čijom ćemo brigom sve neprijateljske zapreke savladati i 
napadaje odbiti te tako sretno prispjeti u nebo. 

Naša je dužnost štovati anđele čuvare, a napose štovati svoga 
anđela čuvara, slušati ga i zahvalni mu biti. 

Kada bismo pitali svoju savjest kako smo do sada slijedili 
upute i savjete svoga anđela čuvara, što bi nam savjest odgovorila? 
Na području umovanja smo sigurno cijenili svoga anđela čuvara. 
A kada je u životu trebalo poslušati anđela čuvara, pa paziti na 
bračnu vjernost, čuvati čistoću, paziti na jezik, ne dirati u tuđe 
poštenje, zar ne da smo se mnogo puta vladali kao da i ne znamo 
za anđela čuvara. Zapamtimo dobro opomenu Svete crkve: 
"Anđeo je taj koji nam kaže pravi put u raj". 


Nečisti duhovi — zli duhovi 


Otpali su anđeli nazvani: zli duhovi, nečisti duhovi, zli anđeli, 
demoni ili đavoli. Zli duhovi napastuju nas iz zlobe i zavisti da nas 
zavedu na grijeh, te gurnu u vječnu propast. 

Đavao je zaveo na grijeh prve ljude u raju zemaljskom. Lukavo 
je upitao: "Zašto Vam je Bog zapovijedio da ne jedete sa svakoga 
drveta u raju?" A žena mu odgovori: "Sa svakoga drveta što je u 
raju smijemo jesti, ali od ploda drveta koje je u sredini raja, 
zapovijedio nam je Bog da ne jedemo i da ga ne diramo, jer bismo 
umrli". A zmija (đavao) reče ženi: "Nipošto nećete umrijeti. Zna, 
naime, Bog da će vam se u onaj dan kada budete jeli s njega, ot- 
voriti oči i bit ćete kao bogovi, znajući dobro i zlo“ (1 Mojs 3,1-5). 
Žena uzme zabranjeno voće. Sama je jela i dala mužu. Eto na svijet 
istočnoga grijeha. Judina izdaja Sina Božjega, najodvratnije djelo 
što je ikad učinjeno na zemlji, plod je i posljedica đavolske zlobe. 
"Đavao je stavio u srce Juđe, sina Šimunova iz Kenota, odluku da 
Isusa izda" (Iv 13,2). 

I samoga je Spasitelja đavao napastovao. Čitamo u Svetom 
pismu: "Tada odvede Duh Isusa u pustinju da ga kuša đavao" (Mt 
4,1). 

Sve je ovo imao pred očima Sv. Petar pa je očinski upozoravao 
prve kršćane: "Budite trijezni i pazite, jer protivnik vaš, đavao, kao 
ričući lav hoda i traži koga da proždre“ (1 Petr 5,8). Isus Krist je 
odlučno odbio đavolovo napastovanje kada mu je rekao: "Odlazi 
sotono jer je pisano: Gospodinu se Bogu svome klanjaj i Njemu 
jedinome služi". Sveto pismo nadodaje: "Tada Ga ostavi đavao i 

gle, anđeli pristupiše te su mu služili" (Mt 4,10-11). Isusov pos- 
tupak s đavlom je prekrasan primjer nama kako se treba vladati 
kada đavao napastuje. 

S božjim dopuštenjem može đavao škoditi tijelu i imovini čov- 
jeka. Zoran primjer imamo u Starom zavjetu kod pobožnog Joba. 
Đavao mu je uništio svu imovinu i djecu. Konačno udario gubom 
samoga Joba tako da su ga ukućani iznijeli na smetište, gdje je 
crijepom strugao gubu s tijela. 

Nečisti duh može ući u čovjeka pa ga opsjesti i zagospodariti 
njime tako da se udovima čovječjim služi kao svojim. Takvi se ljudi 
zovu opsjednuti. U Svetom pismu Staroga zavjeta nalazimo 
mnogo primjera opsjednutih ljudi. Spasitelj je u svoje vrijeme 
često izgonio nečiste duhove iz ljudi. “Bio je u zbornici čovjek 
koga je opsjeo nečisti duh. I zaprijeti mu Isus govoreći: Umukni i 
iziđi iz njega. | oborivši ga nečisti duh na sredinu, iziđe iz njega i 
ništa mu ne naudi" (Lk 4,33 i 35). Drugom zgodom sretne Isusa 
neki čovjek u kom su bili đavli i nije se odavna oblačio u haljine i 
nije živio u kući nego u grobovima. Kada vidje Isusa zagalami, baci 
se preda nj te jakim glasom viknu "Što hoćeš od mene, Isuse, Sine 
najuzvišenijeg Boga? Molim te ne muči me!". Ovoga su čovjeka 
đavli tako mučili da su ga ukućani stavljali u lance i u klade i čuvali 
ga, ali on izlomi okove a đavao ga tjerao po pustim mjestima" (Lk 
8,28-29). 

Naše vrijeme na različite načine se zanima za zle duhove, za 
đavla. On je ušao u književnost, gdje igra ne baš jasnu ulogu 
dvorske lude. Neki povjesničari pokušavaju njegovom pomoću 
protumačiti teške i ne protumačive događaje daleke i bliske 
prošlosti. Mnogo ljudi bavi se raznim paklenim praksama i u pod- 
zemlju postoje poklonici sotone i čitava "njegova crkva" s 
đavolskim kultom. Među modernim, bogatim ženama popularan 
je kult vještica i “vještičarska društva" itd. 

S druge strane niječe se uopće postojanje đavla, te se uvjerenje 
i vjera da on postoji pripisuje ili bolesnoj mašti ili mitološkom 
shvaćanju svijeta i života. 

Više je puta i s različitih strana naglašeno da je najveća 
prijevara đavla, da on ne postoji i da ljude uvjeri da njega nema i 
da im je sve dozvoljeno. Tada će njegova žetva biti najuspješnija. 

Đavao prisvaja vlast nad svim svijetom (Lk 4,6; IV 12,31; 
14,30: 16,11). Đavli tvore jednu cjelinu kao jedno kraljevstvo (Mt 
12,25). Đavao je neumoran u borbi protiv Krista i protiv ljudi, on 

sije kukolj među pšenicu (Mt 13,25-38), krade riječ Božju iz 
ljudskih srdaca (Mt 13,19, napastovati će i apostole kao i 
Gospodina (Lk 22,31). 

Isus nastupa kao onaj koji je jači i ima vlast nad sotonom: "Sin 
se Božji pojavio zato da uništi đavolska djela“ (Iv 3,8). Tu Isusovu 
konačnu pobjedu nad sotonom Pavao zorno opisuje u slici pobjed- 
ničke povorke u kojoj su poglavarstva i vlasti kao roblje provedeni 
u mimohodu (usp. Kol 2,15). 

Sotona, knez ovoga svijeta, je već pobijeđen i osuđen (Iv 
16,11), ali on i dalje ima određenu slobodu da se kreće i da napas- 
tuje i napada ljude, sve do konca svijeta (1 Iv 5,19). 

Isusov navještaj Kraljevstva Božjega upravo je u tom što on 
ruši kraljevstvo sotone: "Ako li ja Božjim prstom izgonim zle 
duhove, znači da je došlo k vama Kraljevstvo božje" (Lk 11,20). 


Utjecaj zlih duhova na ljude 

Sotona je — kako reče Isus — ubojica od početka (iv 8,44). On 
stoga uvijek traži načina kako bi čovjeku naškodio i upropastio ga. 
Pogledajmo neke načine kojima se on u tome služi. 


Napastovanje i zavođenje 

Kako đavao napastuje čovjeka? Budući da mu je svetište 
ljudske slobode izravno nedostupno, ako mu ga mi ne otvorimo, 
onda on pokušava utjecati na našu slobodu preko vanjskih sjetila 
na maštu. Mašta je raskršće između vanjskog i našeg unutarnjeg 
svijeta, svijeta misli i slobode. Tako je sotona pristupio i našim 
praroditeljima, tako je pristupio i samom Isusu Kristu. Taknuta 
sjetila i mašta utječu na misao i slobodnu volju, koja se počne 
kolebati između Boga i stvorenja. 

Jedno veoma važno i često područje đavolovog napastovanja 
jest naš zajednički život. Duh Sveti širi mir, praštanje, ljubav i 
sjedinjuje nas u jedno Tijelo Kristovo, a zli duh sa svoje strane želi 
unijeti u naša srca nemir, zavist, mržnju, svađu, neprijateljstva i 
želi razjediniti Tijelo Kristovo. U knjizi o Jobu nailazimo na 
brojne primjere kako sotona nastoji izazvati vanjske teškoće, ne bi 
li čovjeka pokolebao u povjerenju i predanju Bogu. 

Kad su se Židovi digli protiv Isusa, sprečavali su ga u njegovu 
naviještanju Evanđelja i htjeli ga ubiti, a on im je jasno rekao: 
"Kad biste bili Abrahamova djeca, postupali biste poput 

Abrahama. Umjesto toga vi nastojite mene ubiti... Vi postupate 
poput svoga oca... Vi imate đavla za oca i hoćete da vršite želje 
svog oca. On je ubojica ljudi od početka" (Iv 8,39-44). 

Iz ovog kratkog pregleda vidimo da sotona koristi svaku pri- 
liku da bi škodio čovjeku. On je inteligentan, pa na razne načine 
pokušava skrenuti čovjeka s Božjeg puta i strovaliti ga u pakao. 

Zli su duhovi moćniji od čovjeka i sam čovjek ih ne može 
nadvladati. Jedini Bog ima gospodstvo nad njima, te je naša borba 
u tome da se obratimo Bogu za pomoć i utečemo Božjoj zaštiti. 

Isus Krist je pobijedio sotonu dao nam je upute za borbu 
protiv sotone. Iznesimo neke od tih uputa: 

— Isus je svojom božanskom vlašću zapovijedao đavlima i oni 
su morali odstupiti (Mk 1,25; Lk 4,34). Tu istu vlast Isus je dao i 
svojim učenicima tj. svojoj Crkvi, da i ona tako postupa (Mk 
16,17). Ali upotreba te vlasti egzorcima pri istjeravanju đavla 
prema mišljenju Isusa i apostola, tek je jedan dio obrane od 
sotone. 

— Mnogo važnije je unaprijed se braniti protiv napadaja zlih 
duhova. Među ta sredstva spadaju: 

— MOLITVA. Sam Gospodin upotrebljava molitvu kao 
zaštitu protiv utjecaja sotone (Lk 22,31 i savjetuje je svojim 
učenicima (Mt 26,41). Također i liturgija poznaje molitve za 
zaštitu protiv utjecaja zlih duhova. 

— POST. Isus posti četrdeset dana u pustinji i priprema se za 
borbu sa sotonom. Crkva se također od prvih stoljeća na posebni 
način u korizmi postom i molitvom bori protiv napasti i zloga. 

— BDJENJE. Isus preporuča učenicima: "Bdijte i molite da ne 
padnete u napast (Mt 26,41). Isus u pustinji moli, posti i bdije, i 
tako se priprema za sukob sa sotonom, kada ga dođe napastovati. 

Sveti Pavao nabraja Efažanima čitav niz duhovnih sredstava 
koja su bojna oprema protiv sotone: "Jer naša borba nije protiv 
(slabog) čovjeka, nego protiv poglavarstva, protiv zlih vlasti, 
protiv vrhovnika ovog mračnog svijeta, protiv zlih duhova, koji 
borave u zračnim visinama. Zato uzmite i ponesite potpunu bojnu 
opremu koju daje Bog da se možete oduprijeti u zli dan, sve 
nadvladati i ostati na bojištu! Dakle, stojte čvrsto! Opašite svoje 
bokove istinom, obucite oklop pravednosti, obujte noge onom 
spremnošću, koju daje vesela vijest mira. Držite uvijek rukom štit 
vjere; njime ćete moći ugasiti sve goruće strijele đavla. Prihvatite 
i spasonosnu kacigu i mač koji pruža Duh, tk. RIJEČ BOŽJU! U 


81 


svakoj prigodi upravljajte u Duhu svakovrsne prošnje i molitve i 
radi toga bdijte s neprekidnom ustrajnosti i molitvom za sve Svete" 
(Ef 6,12-18). 

U ovim je poticajima uključen čitav naš kršćanski život u svim 
njegovim dimenzijama: 

— život vjere i punog predanja Bogu, 

— hranjen uvijek iznova riječi Božjom, 

— život istine po kojemu naše vanjsko vladanje proizlazi iz 
nutarnjeg izbora Božanske istine, 

— život pravednosti po kojem ulazimo u Božju pravednost i 
drugima je prenosimo, 

— život radosnog navještanja Evanđelja, 

— povezanost sa zajednicom vjernika u molitvi i prošnji, 
vodeći računa o potrebama bližnjih, 

— Sakramenti i sakramentalni život. O prvoj kršćanskoj 
zajednici čitamo: "Svi su bili postojani u apostolskoj nauci, zajed- 
ničkom životu, lomljenju kruha i molitvama" (Dj 2,42). 

U tom su izvještaju spomenuta četiri bitna elementa 
kršćanskog života, od kojih smo neke već spomenuli: 

— apostolski nauk, cjelina Evanđelja; 

— zajedništvo života, u kojem kao živi udovi Tijela Kristova 
jedni drugima služimo (1 Kom 12,12). To zajedništvo dolazi do 
izražaja u konkretnim životnim okolnostima, vodeći računa o svim 
životnim potrebama bližnjega (Dj 2,44-47; 4,32-36), 

— lomljenje kruha, tj. slavljenje Euharistije, blagovanja 
Tijela Gospodnjega (1 Kor 11,23; Iv 6,26), 

— zajednička molitva u koju je uključena molitva Crkve u 
različitim njezinim oblicima, 

— službena molitva Crkve — Časoslov naroda Božjega, 

— slavljenje sakramenata, 

— druge zajedničke molitve, 

— posebne molitve Crkve namijenjene upravo, kao u našem 
slučaju, protiv utjecaja zlih duhova: upotreba blagoslovina, pos- 
veta, blagoslova i egzorcizama. 

Takav je u stvari postupak Isusa Krista. On nas oslobađa od ut- 
jecaja zlih duhova i uvodi nas u svoje kraljevstvo, koje je kraljev- 
stvo ljubavi i punog zajedništva s Bogom i braćom, u osobnom 
predanju kao i u zajedničarskom životu. Isus nas oslobađa i čuva 
od svih zlih utjecaja da možemo potpuno pripadati Bogu i 
bližnjemu. 

Slika nutrine, duše čovjeka, koji se predao grijehu, 
te sotona u njemu vlada 





Slika nutrine, duše grješnika, koji čini pokoru i počinje 
se kloniti grijeha 

Nutarnje stanje duše grješnika, koji vjeruje u Isusa Krista 
i Evanđelje, te ga je napunio Duh Sveti. 

Slika nutrašnjeg čovjeka, duše čovjekove, koji je zaslugom 
Isusa Krista pomiren s Bogom, i ne zna za ništa, osim za 
Isusa Krista. 

Nutrina duše čovjeka, koji ljubi Boga. Srce mu je hram 
živoga Boga, prebivalište presvetoga Trojstva. 





Srce čovjeka, u kome je revnost smalaksala, te počinje 
ljubiti svijet. 

Stanje srca čovjeka, koji se je iza izvršene pokore vratio 
grijehu, te je sada sasvim u vlasti đavla, 

Nutarnje stanje čovjeka, koji je ustrajao u borbi protiv zla 
1 vježbao se u dobru do konca svoga života. 

.Smrt pravednika, koji ljubi Boga 





Čovjek, koji je dobio igru 





Čovjek, koji je izgubio igru 

Korice knjige što ih je probušio svojim gorućim palcem sve do 51. 
stranice. godine 1670. u iHtaltu (Tirol) prvi kapelan Christoph Walibach, 
umro 3 svibnja 1685. 

Snimak vatrenog otiska što ga je ostavila pokojna 


-Margarita, franjevka sv. Ane u Foligno (Itclija), 


rušnice svojom desnom rukom 





